Zawˇ zahˬleˇ phaˬ-ehˇ gheh-eu Aˇho Aˇ ho qhoeˇ deuˬ aˬ yawꞈ neh dzaˬ qhaˇ-euˬ phawˬ caꞈ aˇ siˬ yaw meuˇ qhoeˇ aˇ ho qhoeˇ deuˬ, aˬ yawꞈ maꞈ-euˬ ghawˇ mawˇ-ahˇ baꞈ daˆ-awˇ ghoꞈ-iˇ-euˬ meh. Phawˬ caꞈ aˇ siˬ qhoeˇdeuˬ-ahˇ yawˬ ghaˬ na luꞈ htiˬ kawˆ loꞈ-ehˇ baꞈ-eu meh.
Aˇ ho yaw cehˆ yaw cehˆ-ehˇ ghoꞈ-iˇ gaˇ Zaˬmuiˬ mawˇ-euˬ meh. Aˇ ho qhoeˇ deuˬ, qhoeˇ ngeh miˇ hawˬ jeh jeh ma shaˇ dahˇ-awˇ dzaˬ luꞈ-eu meh.
Aˇ ho qhoeˇ deuˬ dzaˇ qhoeˇ-ahˇ htiˬ ghaˬ htiˇ ghaˬ htiˬ kawˆ loꞈ-ehˇ biˬ dzaˬ-eu meh. Nawˬ-euˬ dzaˇ lawˇ aˬ chawˬ-ahˇ biˇ nehˬ ma loˇ.


Miˬ choeˬ ma nyiˬ ma zaˬ Htiˬ nah-aˬ, aˬ li ghaˬ deh ma tsehˬ luꞈ ngeh, aˬ ma ghaˬ hawˬ sha nehˬ-iˇ-euˬ meh. Qhoeˇ miˇ neh aˬ li ghaˬ hawˬ dzaˬ-eu ghaˬ naˬ naˬ-eu ghaˇ duˬ yaˇ chmˇ-ahˇ laˇ-euˬ meh.
Aˬ li ghaˬ-aˬ, "Aˇ nyaꞈ ma zaˬ iˇ shaˬ shaˬ-eu miˇ neh ghawˬ nyoeˇ yaw khuiˇ jiˇ ma ya dzaˬ nya. Hteu naˆ naˆ-ehˇ jahˇ doeˇ htaˬ-euˬ ghawˬ nyoeˇ aˬ suˇ ghaˬ dzaˬ nahˇ-eu jawˇ hta. Ngaˇ hteu naˆ naˆ-ehˇ ghaˬ doeˇ mˇ doeˇ htaˬ-euˬ qawꞈ, hteu loꞈ-ehˇ gheh-eu ghaw nyoeˇ maˬ ngeuˇ naˇ, maˬ jahˇ leꞈ nya nga, shiˇ qawꞈ ghaˬ ngaˇ-a, aˬ phiˬ mawˬ nawˇ-aˬ. Nawˬ neh jahˇ-euˬ ghawˬ nyoeˇ zaꞈ dzaˇ-ahˇ duˇ nga" lehˇ nui ma phehˇ phehˇ -ehˇ ehˇ nehˬ-euˬ meh.
Aˬ ma ghaˬ ghawˬ shaˇ shaˬ-ehˇ iˇ khahˇ-ahˇ ghoꞈ leˇ-euˬ meh. Aˬ ma ghaˬ-aˬ, aˬ yawꞈ-euˬ aˬ li-ahˇ gaˬ-eu miˇ neh aˬ joˆ-ehˇ dehˬ laˇ qawꞈ yawˬ nah na luꞈ haw mˇ dzaˇ saꞈ gheh gheh-ehˇ sha nehˬ iˇ-eu meh.
Htiˬ nah-aˬ, aˬ li ghaˬ aˬ yawꞈ-euˬ aˬ ma miˬ choeˬ ma-ahˇ htiˬ pawꞈ-iˬ maˬ khuiˇ-eu ghawˬ nyoeˇ sha nehˬ le nga lehˇ nui ma phehˇ laˇ-awˇ mawˇ neˇ-ahˇ diˬ-eu daˇ chuiˇ neh diˬ nehˬ-euˬ meh. Aˬ ma ghaˬ jiˇ guˆ guˆ-ehˇ iˇ khahˇ-ahˇ ghoꞈ leˇ-euˬ meh.
Aˬ ma ghoꞈ leˇ-euˬ naˇ qhah aˬ li ghaˬ jiˇ nui ma phehˇ phehˇ-ehˇ gaˇ qawꞈ maˬ mˇ mawꞈ ni aˇ bawˇ htiˬ bawˇ dawˬ phehˬ-ahˇ ghaˬ naˬ naˬ-euˬ meh.
Aˬ yawꞈ naˬ luꞈ-eu aˇ bawˇ uˬ du aˇ jiˇ aˬ ma htiˬ mawˇ aˬ yawꞈ-euˬ zaˬ deuˬ-ahˇ dzaˇ bi dzaˬ  nehˬ luꞈ gaˇ haw mawˇ-awˇ ngaˬ ma jiˇ ngaˇ yaw nyiˇ gheh ngeh hteu loꞈ-ehˬ laˆ saˆ-awˇ chu huiˬ laꞈ-euˬ ngaˇ-a lehˇ noeˬ leˇ-awˇ ghawˬ shaˇ shaˬ-ehˇ zawˇ gheh leˇ-euˬ meh jeˇ.
Aˇ jiˇ phehˬ zaˬ-ahˇ haw mawˇ-euˬ miˬ choeˬ ma aˬ li qhoeˇ ghaˬ, aˬ yawꞈ neh mˇ lehˬ-euˬ iˬ baˇ-ahˇ shaˇ noeˬ-awˇ, ngaˬ ma-ahˇ aˇ dzehˬ diˬ dzeuˇ-euˬ miˇ-a. Ngaˇ zawˇ lehˬ-iˇ-euˬ miˇ-a. Nymˬ-mˇ neh naˇ, ngaˬ ma-ahˇ htiˬ jawˇ-iˬ maˬ phaˇ diˬ ma, lehˇ noeˬ tcehˆ-euˬ meh.
Yawˬ nah yawꞈ keuˆ laˇ ngeh, aˬ ma ghaˬ aˬ li-ahˇ zawˇ guˆ qawꞈ ngaˬ liꞈ haw mehꞈ sehꞈ shaw-iˬ miˇ-a lehˇ ghawˬ shaˬ noeˬ gaˬ-awˇ guˆ guˆ-ehˇ qawꞈ hawˬ phaˇ sha nehˬ-iˇ-euˬ meh.
Qhoeˇ ngeh, aˬ li ghaˬ-aˬ, aˬ yawꞈ-euˬ aˬ ma-ahˇ ghawˬ shaˬ zawˇ noeˬ gaˬ leˇ-awˇ iˬ nah-aˬ ngaˬ ma-ahˇ ngaˇ ha laˬ leˇ ma lehˇ ehˇ-awˇ aˬ ma ghaˬ oe-eu phaw cehˆ leꞈ-euˬ meh.
Aˬ ma ghaˬ aˬ yawꞈ-euˬ aˬ li cehˆ laꞈ gaˇ mawˇ-awˇ iˬ nah jiˇ ngaˬ li ngaˬ-ahˇ diˬ laˇ-eu lehˇ jeˬ nga lehˇ noeˬ guˆ-awˇ cehˆ-euˬ meh. Aˬ li ghaˬ aˬ ma-euˬ mehˬ nah chaw hteh chaw hteh-ehˇ "Aˬ ma-oˇ, htiˬ qhehˬ naˬ-awˬ. Aˬ li neh mˇ lehˬ-euˬ iˬ baˇ-ahˇ htahˬ shaˇ-eu lehˇ ma" lehˇ guˇ guˇ-ehˇ chaw hteh qawꞈ aˬ ma ghaˬ guˆ-awˇ cehˆ-eu miˇ neh maˬ gaˬ nya-a. Aˬ yawꞈ-euˬ aˬ li chaw hteh laˇ nga si loˇ lehˇ nahˇ ghoꞈ ghoꞈ haw gaˇ, duˬ qawꞈ qawꞈ ma-ahˇ ga uˇ sehꞈ-euˬ meh.
Aˬ ma shiˇ dzeuˇ naˇ qhah aˬ li ghaˬ ghawˬ shaˇ shaˬ-ehˇ ngoeˇ ngoeˇ-ehˇ "Nymˬ-mˇ poˆ-aˬ, aˬ ma jiˇ maˬ phaˇ jawˇ shaw-euˬ ngaˇ-a. Aˬ li htiˬ ghaˬ tehꞈ-ehˇ aˬ joˆ-ehˇ phaˇ ya dehꞈ nmˇ. Miˬ choeˬ ma zaˬ-ahˇ neh muˇ choeˬ aˬ nmˇ zaˬ pyeuꞈ-iˇ shaw-euˬ miˇ-a" lehˇ ehˇ ehˇ-ehˇ ngoeˇ-eu meh. Aˬ li ghaˬ aˇ naˆ ni noeˬ qoꞈ leˇ-euˬ qawꞈ aˬ ma ghaˬ shiˇ shaw-euˬ meh. Aˬ yawꞈ noeˬ qoꞈ leˇ ngeh-aˬ, jeˬ nahˬ aˇ dzehˬ-ehˇ ga-iˇ shaw-eu meh.


Qhaˬ tcehˆ aˬ ma-euˬ shaˬ zahˬ Htiˬ nah keuˆ laˇ naˇ qhaˬ tcehˆ aˬ ma qhoeˇ mawˇ zaˬ ghaw deˇ le-euˬ meh jeˇ. Qhoeˇ miˇ neh zaˬ ghaw-eu jawˇ duˬ yaw saˇ aˬ gaˇ jaˆ nga lehˇ shaˇ poˆ shaˇ poˆ-ehˇ chah-eu meh jeˇ.
Qhoeˇ loꞈ-ehˇ poˆ poˆ-ehˇchah ngeh jawˇ, zawˇ muiˬ-eu lawˇ baˬ lawˇ deh htiˬ tsahˇ aˬ yawꞈ poˆ maw-awˇ, jawˇ duˬ qhoeˇ tsahˇ aˬ yawꞈ zaˬ ghaw ma lehˇ noeˬ tcehˆ-awˇ jawˇ-euˬ meh jeˇ.
Aˬ yawꞈ zaˬ ghaw-eu  lehˇ gheh ngeh aˬ yawꞈ-euˬ mehˬ hu phaw qhaˬ laˬ htiˬ mawˇ aˬ yawꞈ-ahˇ kawꞈ-eu lehˇ loꞈ luꞈ-eu meh jeˇ. Nahˇ qhah phaw phaˇ haw qoꞈ gheh ngeh-aˬ shaˬ beuˆ aˬ da htiˬ ghaˬ miˬ beuˆ chiˬ tcehꞈ htaˬ-awˇ loꞈ-eu meh jeˇ.
Aˬ yawꞈ guˆ-eu miˇ neh cehˆ-eu ghaˇ duˬ aˇ chaˇ phaw chiˬ phyawˇ naˇ lawˇ baˬ baˬ ma jaˆ-eu miˇ neh  maˬ cehˆ nya-a. Aˇ maˇ phaw phaˇ chiˬ phyawˇ ngeh miˬ dzaˬ puiˆ puiˆ -ehˇ oe luꞈ-eu meh. Aˬ yawꞈ-euˬ ghaˇ duˬ htiˬ phaw-iˬ gaˇ ma maˬ phaˇ dahˇ-aˬ jeˇ.
Mehˬ hu phaw le naˇ qhaˬ laˬ kawꞈ laˇ. Nahˇ qhah phaw jiˆ qoꞈ naˇ tsawˇ haˬ beuˆ laˇ. Aˇ chaˇ phaw lawˇ baˬ jaˆ. Aˇ maˇ phaw miˬ dzaˬ puiˆ lehˇ shaˬ zahˬ keuˆ le htaˬ-euˬ qawꞈ qhaˬ tcehˆ aˬ ma qhoeˇ mawˇ-aˬ nui ma ghaˬ yuˇ-awˇ "Ngaˬ-euˬ zaˬ maˬ ghaw-ehˇ maˬ gheh nya-a" lehˇ noeˬ-awˇ ga yuꞈ gheh-eu meh jeˇ.
Qhoeˇ ngeh tiˬ poˆ tehꞈ-ehˇ mˬ zahˇ le-awˇ mˬ jeˬ tsawˬ tehˆ tehˆ laˇ -euˬ meh jeˇ. Mˬ jeˬ tsawˬ tehˆ tehˆ gaˇ shaˬ beuˆ aˬ da phyaˆ lehˇ tsawˬ guˆ-iˇ-awˇ, aˬ yawꞈ-euˬ miˬ beuˆ qeuꞈ pyeuˆ gheh-awˇ qhaˬ laˬ-ahˇ beuˆ taˆ-euˬ mehˬ jeˇ.
Qhoeˇ ngeh jawˇ qhaˬ laˬ qhoeˇ mawˇ maˬ shiˇ ni tsawˇ haˬ qhoeˇ ghaˬ-ahˇ biˬ dawꞈ gheh-awˇ, dawꞈ cheh cheh cheh-ehˇ lawˇ baˬ-ahˇ ga puꞈ gheh-awˇ bu dzaˬ gheh-euˬ meh jeˇ. Qhoeˇ ngeh, qhaˬ tcehˆ aˬ maˬ  qhoeˇ mawˇ aˬ yawꞈ-euˬ zaˬ yaw muiˬ-ehˇ ya ghaw-euˬ meh jeˇ.


Zaw haw mawꞈ-eu boeˬ kuˆ Lawˇ baˬ gaˇ dzeˇ laˇ keuˆ-awˇ aˬ yawꞈ laˬ qhaˬ zawˇ chehˇ-eu meh. Mˬ phaw ghawˇ leuˇ haw naˇ aˇ jiˇ deuˬ baˬ maꞈ maꞈ-awˇ zaw zaw-ehˇ chah gaˇ ya mawˇ-euˬ meh.
Boeˬ kuˆ qhoeˇ mawˇ-aˬ, aˇ jiˇ deuˬ loꞈ-ehˇ zaw haw mawꞈ-eu meh. Qhoeˇ miˇ neh aˬ yawꞈ cehˆ gheh-awˇ zaw-eu ghaˇ duˬ leh jeh-euˬ qawꞈ maˬ zaw nya-a.
Gawˬ jawˬ yaw goˇ-ahˇ daˆ leˇ-awˇ, zaw kha-eu lehˇ leh jeh qawꞈ maˬ zaw nya-iˬ-a.
Aˇ saˬ saˬ laˇ ngeh, qhaˬ dzeˇ htiˬ mawˇ jawˇ gaˇ le-awˇ chaw ba nehˬ laꞈ lehˇ shaˇ leˇ-euˬ meh. "Aˬ ghoeˬ qhaˬ dzeˇ-oˇ, ngaˬ-ahˇ mˬ dmˇ deuˬ jaˆ gaˇ htiˬ poˆ chiˬ diˇ keuˆ nehˬ laꞈ sheˇ. Qhoeˇ gaˇ le keuˆ naˇ, ngaˬ-ahˇ phyehˬ dzeh lawˬ. Ngaˇ zaw nya laˇ tehꞈ-a" lehˇ ehˇ nehˬ-euˬ meh.
Qhaˬ dzeˇ ehˇ-eu, "Aˬ mui boeˬ kuˆ-oˇ, nawˇ aˬ dahˇ maˬ tcoꞈ gaˇ aˬ joˆ-ehˇ zaw nya-eu." Boeˬ kuˇ-aˬ nui qhahˇ maˬ shiˇ-a. Htiˬ poˆ jiˇ htiˬ poˆ htahˬ shaˇ dui dui-eu miˇ neh qhaˬ dzeˇ gheh tsi-awˇ zaw daˆ leꞈ nehˬ-euˬ meh.
Mˬ dmˇ jaˆ gaˇ le keuˆ naˇ, "Ngaˬ-ahˇ phyehˬ dzeh gheh-awˬ" lehˇ boeˬ kuˆ ehˇ-eu meh. Qhaˬ dzeˇ gheh phyehˬ dzeh kha gheh-euˬ meh.
Boeˬ kuˆ-aˬ, mˬ dmˇ-ahˇ neh ga kha gheh-awˇ qhaˬ lo lo chehˇ ghawˬ mya ni jaˆ-eu jawˇ duˬ-ahˇ gaˬ htaˬ-iˇ-awˇ shiˇ-euˬ meh. Qhoeˇ miˇ neh, aˇ hu tsawˇ mawˬ tsawˇ qaˆ deuˬ-aˬ, maˬ pyeuꞈ nya-eu jeˬ-ahˇ htaˬ mˇ lehˇ mehˬ nehˬ tcoˆ nehˬ yaꞈ-euˬ meh.


Li nahˬ hawˇ-eu Lawˬghahˇ sehˬ toˆ htahˇ-eu Qhoeˇ naˇ Lawˬghahˇ hawˇ-eu Li nahˬ aˬ iˬ duˬ-iˇ-euˬ meh. Ehˇ qawꞈ aˬ iˬ maˬ duˬ mawˇ nya-a.
Li nahˬ hawˇ-eu Lawˬghahˇ aˬ iˬ duˬ duˬ-ehˇ poˆ dui dui qawꞈ maˬ duˬ za  nya-aˬ.
Aˬ iˬ maˬ duˬ mawˇ nya-eu miˇ neh Li nahˬ hawˇ-eu  Lawˬghahˇ sehˬ toˆ maˬ phaˇ ya htahˇ-eu ngaˇ-a lehˇ noeˬ shaˬ-eu meh.
Li nahˬ ehˇ-eu, "Aˇ nyaꞈ maˬ phaˇ duˬ mawˇ nya-eu ngaˇ-a. Ngaˬ da neh aˬ iˬbi duˬ ma." lehˇ ehˇ-awˇ ghoꞈ leˇ-euˬ meh.
Li nahˬ aˬ yawꞈ-euˬ aˬ da-ahˇ ehˇ nehˬ-eu, "Aˬ da-oˇ, ngaˬ-ahˇ aˬ iˬ duˬ nehˬ laꞈ. Ngaˇ sehˬ toˆ htahˇ-iˇ le." lehˇ ehˇ ngeh, aˬ yawꞈ-euˬ aˬ da qawꞈ aˬ iˬ ghawˬ mya ni duˬ mi nehˬ-euˬ meh.
Qhoeˇ naˇ Li nahˬ hawˇ-eu Lawˬghahˇ sehˬ toˆ htahˇ-iˇ-awˇ aˇ jiˇ ghawˬ mya ni htahˇ paꞈ-euˬ meh.


Tsawˇ muiˬ-euˬ mehˬ nah guiˬ lahˬ chaw Aˇmiˬ-aˬ, aˬ yawꞈ-euˬ yaˇ khmˇ-ahˇ yaw muiˬ-ehˇ laˆ lahˇ laˆ saˆ-awˇ ghawˬ nyoeˇ dzaˇ nyoeˇ kha dzaˬ-eu meh.
Aˇbeu ghaˬ nui ma yaw doeˇ miˇ neh aˬ yawꞈ-euˬ yaˇ khmˇ-ahˇ-euˬ jaˆ guˆ jaˆ meuꞈ deuˬ Aˇmiˬ-euˬ yaˇ khmˇ-ahˇ baˬ dzeh ahˇ laˇ-eu meh.
Aˇmiˬ-aˬ, nui ma yaw muiˬ miˇ neh jaˆ guˆ jaˆ meuꞈ qhoeˇ deuˬ laˆ uiˬ-awˇ miˬ dzaˬ kheuˬ puiˆ dzeh-eu meh.
Ghawˬ nyoeˇ kha yamˬ tsaˬ  laˇ naˇ, Aˇmiˬ-aˬ jaˆ guˆ jaˆ meuꞈ kheuˬ htaˬ-euˬ jawˇ duˬ-ahˇ iˇ phuˬ kha ahˇ-euˬ meh.
Iˇ phuˬ aˇ ji dehꞈ doˆ laˇ-euˬ miˇ neh Aˇmiˬ-aˬ, iˇ phuˬ chiˇ ni bi chah daˆ-eu ghaˇ duˬ zaꞈ bawˇ daˇ paˆ neh seh geu geu nehˬ-euˬ meh. Qhoeˇ miˇ neh iˇ phu qhoeˇ deuˬ zawˇ muiˬ  laˇ-euˬ meh.
Htiˬ nah jiˇ htiˬ nah myahˇ laˇ ngeh, iˇ phuˬ ghawˬ mya ni siˬ le-euˬ meh.
Aˇmiˬ-aˬ, siˬ le-euˬ iˇ phuˬ qhoeˇ deuˬ pyaˆ-awˇ dawˬ pheh jawˇ-euˬ, nymˇ khaˬ taꞈ-eu deuˬ-ahˇ qawꞈ biꞈ nehˬ-euˬ meh.
Aˇbeu-ahˇ qawꞈ, "Nawˬ neh biˬ dzeh ahˇ laˇ-euˬ jaˆ guˆ jaˆ meuꞈ deuˬ kheuˬ puiˆ-euˬ gaˇ kha-awˇ iˇ phuˬ heu deuˬ siˬ muiˬ le-euˬ miˇ neh guiˬ lahˬ huiˬ miˇ-a" lehˇ ehˇ-awˇ iˇ phuˬ biꞈ nehˬ-euˬ meh.
Aˇbeu-aˬ, aˬ yawꞈ neh jahˇ yaꞈ-euˬ maˬ muiˬ-eu jeˬ-ahˇ shaˇ noeˬ shaˇ noeˬ-ehˇ shaꞈ dawˇ leˇ-eu meh. "Aˬkhaˇ naˇ, ngaˇ qawꞈ nawˇ loꞈ-ehˇ nui ma shaw jehˆ ni dehꞈ daˆ leꞈ ma" lehˇ Aˇbeu ehˇ-eu meh.


Aˬ khuiˇ deuˬ gui haw beuˇ Uiˇ dzoeˬ gheh aˬ khuiˇ nyiˬ khuiˇ tcoꞈ meh.
Mawˇ neˇ-aˬ, aˬ khuiˇ oeˬ khuiˇ tcoꞈ meh.
Ya ma gheh aˬ khuiˇ oeˬ khuiˇ tcoꞈ meh.
Aˬ jeˬ chaˬ-aˬ, aˬ khuiˇ koꞈ khuiˇ tcoꞈ meh.
Aˬ mui jaˬ nyiˬ qawꞈ aˬ khuiˇ koꞈ khuiˇ tcoꞈ meh.
Aˇ phya ( boeˬ boeˬ luˬ ya) aˬ khuiˇ yehꞈ khuiˇ tcoꞈ meh.
Yeˬ baˬ ghawˇ-ehˇ qawꞈ aˬ khuiˇ yehꞈ khuiˇ tcoꞈ meh.


Aˬphiˬ mawˬ hawˇ-eu aˇ baˇ Aˬ phiˬ mawˬ uiˇ haw nehˬ naˇ, aˇ baˇ laꞈ qhoeˇ uˇ-eu ghaˬ qawꞈ uiˇ haw-eu meh. Aˬ yawꞈ htuˇ naˇ htuˇ, nuiˇ naˇ nuiˇ lehˇ jahˇ chaw-eu meh. Qhoeˇ ngeh, aˬ phiˬ mawˬ zawˇ guˆ laˇ-awˇ "Aˬ da aˬ ma-oˇ, aˬ jeˬ maˬ siˬ ngaˇ-a de" lehˇ guˇ-awˇ aˇ baˇ-euˬ mehˬ shi neh tsawˬ htuˇ-awˇ cehˆ-euˬ meh. Aˬ diˇ diˇ ma-ehˇ naˇ, aˬ yawꞈ mawˇ yaꞈ-euˬ qhoeˇ-aˬ, aˇ baˇ htiˬ hmˬ pyeuꞈ-eu meh.
Qhaˬ phaˬ hawˇ-eu awꞈ-aꞈAˇ hu ba, lah htiˬ lah-ahˇ qhaˬ phaˬ htiˬ mawˇ jawˇ-eu meh. Lah dawˬ pheh jaˆ-eu aˇ bawˇ htiˬ bawˇ uˬ du, awꞈ-aꞈ htiˬ phehˬ zaˬ jawˇ-eu meh. Htiˬ nah-aˬ, lah lah dzeˇ jawˇ-awˇ qhaˬ phaˬ yaw gaˆ lmˇ luꞈ-eu meh. Awꞈ-aꞈ-aˬ, dzaˇ poˆ dzaˬ-eu chah luꞈ ngeh iˇ cuꞈ mehꞈ laˇ-awˇ lah -ahˇ iˇ cuꞈ dawˇ le gaˇ qhaˬ phaˬ-ahˇ mawˇ-awˇ dzaˬ-eu lehˇ gheh ngeh qhaˬ phaˬ ehˇ-eu "Aˬ mui awꞈ-aꞈ-oˇ, heu gaˇ aˬ jeˬ jahˇ le-euˬ hte."
Nyiˬ da zaˬAˇ hu ba, yaˇ mˇ dzaˬ-eu nyiˬ da zaˬ jawˇ-eu meh. Yaˇ myaˬ-eu aˇ yamˬ tsaˬ laˇ naˇ, tsehˬ ma, miˇ chehˇ hawˇ-eu loˬ-eu mˇ myawˬ deuˬ lehˬ hmˬ-awˇ aˬ nyaꞈ da zaˬ yaˇ myaˬ myaˬ-iˇ-euˬ meh jeˇ. Aˬ nyaꞈ da zaˬ nehˬ-ehˇ phu zaˬ nui deuˬ qawꞈ iˇ gheh-euˬ meh. Yaˇ-ahˇ iˇ keuˆ naˇ aˬ nyaꞈ da zaˬ jawˇ-eu ghaˇ duˬ yaˇ chmˇ tcoˆ-euˬ meh jeˇ.


Mˬ ga paˆ le shaw-iˬ ngaˇ-a Nahˇ tsaˇ ui cuiˆ qaˆ laˇ naˇ, aˇ bawˇ naˇ shmˇ uˬ moˆ ghaˬ naˬ naˬ-eu tehꞈ-ehˇ shaˇ noeˬ-awˇ yaˇ dzeˇ dehꞈ-eu maˇ miˬ (aˬ nyoˬ baw suˬ) aˇ bawˇ uˬ moˆ ghaˬ naˬ naˬ-iˇ-euˬ meh. Naˇ shmˇ-ahˇ yaw muiˬ-ehˇ ya naˬ-eu miˇ neh nui ma saˇ lehˆ ni gheh-awˇ, miˇ tsaˬ qhoeˇ taˆ ya dehꞈ-eu aˇ yamˬ laꞈ qhoeˇ ya phuˬ ya mawˇ-eu laˬ qhaˬ chehˇ laˇ phaˬ-ehˇ gheh-eu jeˬ, noeˬ shaˬ qhahˬ lahˇ laˇ phaˬ-ehˇ gheh-eu jeˬ-ahˇ shaˇ noeˬ luꞈ-eu meh. Htiˬ qhehˬ ghehˬ naˇ yuꞈ qaˆ yoeˇ laˇ-awˇ aˇ bawˇ naˇ shmˇ uˬ moˆ yuꞈ qaˆ byoˆ-euˬ meh.
Htiˬ qhehˬ gheh naˇ, jaˬ lehˇ lehˇ ma baw laˇ-awˇ, aˇ bawˇ aˇ paꞈ deuˬ, miˇ tsaˬ deuˬ jaˬ lehˇ laꞈ qhoeˇ htiˬ byah ni jaˆ luꞈ-eu meh. Uˬ yehˇ yehˇ le-eu keuˆ laˇ htaˬ-awˇ mˬ naˆ tsui ni pyeuꞈ-iˇ-euˬ uˬ taꞈ aˇ paꞈ deuˬ miˇ tsaˬ deuˬ tehꞈ-ehˇ byah jiˇ htaˬ-euˬ miˇ neh htiˬ jeˬ-iˬ maˬ mawˇ laˇ-a. Qhoeˇ ngeh yamˬ-ahˇ lahˬ yuꞈ qaˆ byoˆ htaˬ-awˇ yuꞈ maˆ maˆ khuiˇ luꞈ-eu miˇ neh htiˬ jeˬ-iˬ maˬ siˬ nya-aˬ.
Jaˬ lehˇ lehˇ ma baw-eu miˇ neh maˇ miˬ aˇ siˬ qawꞈ "Bah" lehˇ baw kha leꞈ-euˬ meh. Maˇ miˬ aˇ siˬ ga kha le-eu hteˇ saˇ gaˬ-awˇ lahˬ yuꞈ qaˆ htaˬ-euˬ tsawˬ noeˬ laˇ-awˇ mˬ-ahˇ ghawˇ leuˇ haw ngeh, zahˇ tsui ni pyeuꞈ jiˇ htaˬ-awˇ jaˆ gaˇ ya mawˇ-awˇ yaw dzuˬ dzuˬ laˇ htaˬ-euˬ meh. Lahˬ aˇ dzehˬ guˆ dzeuˇ-awˇ "Heˇ..... mˬ ga paˆ le shaw-iˬ ngaˇ-a. Cehˆ-awˬ de, cehˆ-awˬ...." lehˇ guˇ guˇ-ehˇ choeˬ-euˬ meh.
Lahˬ cehˆ cehˆ-ehˇ cehˆ naˇ gaˇ ma-ahˇ aˇ ho hawˇ-eu qhaˬ tcehˆ mawˇ-awˇ "Mˬ ga paˆ le shaw-iˬ ngaˇ-a de. Yawˬ ghaˬ na luꞈ cehˆ-awˬ de" lehˇ guˇ-awˇ aˬ nyaꞈ qawꞈ sheuˬ-awˇ cehˆ-euˬ meh. Qhoeˇ ngeh, mawˇ neˬ-euˬ yaˇ-ahˇ yaˇ mˇ luꞈ-eu jeˬ zaˬ deuˬ hawˇ-eu ya ma hawˇ-eu jeˬ zaˬ nui deuˬ qawꞈ hteˇ saˇ qhoeˇ gaˬ-awˇ guˆ-eu miˇ neh cehˆ chaw gheh-euˬ meh. Gaˇ ma maˬ mawˇ nya-ehˇ pyeuꞈ-iˇ naˇ, ya ma-ahˇ mehˬ shi phaw neh gaˇ ma bi htahˬ dahˇ-awˇ dzeˇ-eu jeˬ zaˬ deuˬ mehˬ nah phaw neh chaw hteh-euˬ meh.
Gawˬ jawˬ ngaˬ jaw cehˆ dzeuˇ laꞈ ngeh, yawˬ ghaˬ na luꞈ ghaˬ doeˇ doeˇ laˇ-awˇ ghaˬ naˬ htiˬ qhehˬ naˬ-euˬ meh. Ghaˬ naˬ naˬ luꞈ ngeh, jaˬ lehˇ naˬ leˇ-awˇ nahˇ ma qawꞈ phaˇ mawˇ qoꞈ laˇ-euˬ miˇ neh mˬ ga paˆ le-eu maˬ ngeuˇ-ehˇ uˬ yehˇ yehˇ le-eu lehˇ gheh-eu gaˇ kawˆ siˬ nya laˇ-euˬ meh. Yawˬ ghaˬ na luꞈ qawꞈ maˬ shaˇ noeˬ gahˇ ni jahˇ-euˬ lahˬ-ahˇ nui qhahˇ htiˬ pawꞈ-iˬ maˬ shiˇ-a. Qhoeˇ ngeh, qhaˬ tcehˆ mawˇ htuˇ-awˇ "Awˬ.. mˬ ga paˆ le-eu maˬ ngeuˇ-ehˇ uˬ yehˇ yehˇ le mawꞈ-eu tehꞈ gaˇ aˬ dui maꞈ htiˬ jeˬ-iˬ maˬ shaˇ noeˬ ni qhaˇ cehˆ maˬ cehˆ cehˆ-eu miˇ neh nga htawˇ" lehˇ ehˇ-eu meh.
Htiˬ qhehˬ gheh naˇ yawˬ ghaˬ na luꞈ htiˬ ghaˬ-euˬ myaˆ phyawˬ-ahˇ htiˬ ghaˬ haw haw-ehˇ qhaˬ lehˇ tehꞈ miˇ neh uiˇ dui dui-euˬ meh. Qhoeˇ ngeh, mehˬ shi phaw neh aˬ yuiꞈ geuꞈ-awˇ ya cehˆ-euˬ ya ma mawˇ-aˬ uˬ maˆ dawˬ tawˆ yaw naˇ yaw gawˇ tehꞈ-ehˇ "Oˇ.., ngaˬ-eu uˬ maˆ-ahˇ gheu chaˇ htaˬ-euˬ htiˬ htoˇ byah nga htawˇ" lehˇ ehˇ-eu meh. Qhoeˇ ngeh, aˇ ho jiˇ "Aˇ... ngaˬ-ahˇ gheu naˇ htaˬ-euˬ heu jiˇ htiˬ htoˇ byah miˇ-a" lehˇ phaˇ ehˇ naˇ ya ma nui ma phehˇ laˇ-awˇ "Nawˬ-eu ghawˇ mawˇ htiˬ mawˇ mawˇ lah qawꞈ htiˬ htoˇ maˬ byah gaˇ" lehˇ phaˇ ehˇ qoꞈ nehˬ-euˬ meh.
Aˇ ho ehˇ niˇ gha laˇ nga lehˇ noeˬ-awˇ, ya ma nui ma phehˇ-eu miˇ neh diˬ-eu lehˇ gheh-eu meh. Qhoeˇ ngeh, dzeˇ-eu jeˬ zaˬ deuˬ ga uiˬ-awˇ gheu phiˇ nehˬ-euˬ meh. Ya ma aˇ hui ni huiˬ qawꞈ, aˬ yawꞈ-euˬ aˇ htoˇ htoˇ-awˇ ehˇ-eu loꞈ-ehˇ aˇ ho aˇ hui tehꞈ qawꞈ aˇ dzehˬ-ehˇ naˇ-eu miˇ neh aˬ yawꞈ-euˬ aˇ htoˇ htoˇ-awˇ htiˬ htoˇ byah-eu miˇ neh ehˇ-eu meh.
Qhoeˇ ngeh, tsawˇ gahˇ ahˇ-eu lahˬ htiˬ mawˇ htuˇ laˇ-awˇ "Htiˬ ghaˬ-iˬ maˬ lehˬ-a. Nyiˬ ghaˬ luꞈ ehˇ-eu tsaˬ meh. Ghawˇ mawˇ yaw huiˬ yaw nyiˇ maˬ duˇ qawꞈ, laˆ naˇ htaˬ-euˬ miˇ neh aˬ yawꞈ-ahˇ geuˇ ni aˬ yawꞈ naˇ-eu htiˬ kawˆ meh" lehˇ ehˇ-awˇ ya ma hawˇ-eu aˇ ho-euˬ gaˇ kawˆ-ahˇ laˆ tsaˬ nehˬ-euˬ meh. Dzeˇ-eu jeˬ zaˬ deuˬ qawꞈ ghoˆ shaw jiˇ-awˇ yaw beh naˆ maˬ tseˇ htiˬ ghaˬ htiˇ ghaˬ gaˬ gaˬ-ehˇ jawˇ daˆ leꞈ-eu meh.


Byaˆ yahˬ hawˇ-eu Zaˬgahˇ Qhoeˇ miˇ neh Zaˬgahˇ-ahˇ zawˇ bye qawꞈ htiˬ jeˬ-iˬ maˬ gheh nya ni shaˬ luꞈ-eu meh. Htiˬ nah-aˬ, Zaˬgahˇ-ahˇ kawꞈ dzaˬ ma lehˇ shaˇ noeˬ laˇ-euˬ meh.
Byaˆ yahˬ-aˬ, Zaˬgahˇ iˇ cuꞈ qawꞈ le-eu lawˇ baˬ gaˇ dzeˇ miˬ dzaˬ dawˬ htm htm ma lehˇ geuꞈ-awˇ, iˇ cuꞈ qhoeˇ taˆ bu diˇ laˇ htaˬ-euˬ meh.
Zaˬgahˇ iˇ cuꞈ dzuiꞈ le-eu lehˇ oe ngeh, miˬ dzaˬ dawˬ htm htm ma htiˬ htm mawˇ-awˇ nui ma laꞈ qhoeˇ maˬ jah choeˇ ni pyeuꞈ laˇ-awˇ, "miˬ dzaˬ dawˬ htm pyeuꞈ law naˇ gawˆ mehˇ phaw daˆ leˇ-awˇ, maˬ ngeuˇ lawˬ naˇ gawˆ bi phaw iˇ kha gheh-awˬ" lehˇ guˇ nehˬ-euˬ meh.
Qhoeˇ ngeh miˬ dzaˬ dawˬ htm jahˇ geuꞈ htaˬ-euˬ byaˆ yahˬ-aˬ, aˬ yawꞈ-ahˇ miˬ dzaˬ daw htm nga lehˇ bi duˇ ni gawˆ mehˇ phaw le daˆ-euˬ meh.
Qhoeˇ gaˇ haw-awˇ, Zaˬgahˇ-aˬ, "miˬ dzaˬ dawˬ htm naˇ gawˆ mehˇ phaw maˬ daˆ leˇ nya-a. Heu-aˬ, byaˆ yahˬ nga" lehˇ ehˇ-awˇ ghoꞈ leˇ-euˬ meh.


Dzaˇ dzaˬ choeˇ dui dui-eu sahˬ phaˬ Qhoeˇ miˇ neh aˬ yawꞈ-euˬ zaˬ qaˆ deuˬ-ahˇ khuˇ-awˇ miˇ tsaˬ qhoeˇ taˆ qhaˇ jaˆ-eu dzaˇ deuˬ bi jahˇ-euˬ meh. Qhoeˇ naˇ, jahˇ htaˬ-euˬ ghawˬ nyoeˇ qhoeˇ htiˬ jeˬ jiˇ htiˬ jeˬ dzaˬ haw-euˬ meh jeˇ. Ehˇ qawꞈ aˬ yawꞈ dzaˬ mawꞈ-eu dzaˇ khuiˇ dzaˇ myehˇ maˬ ahˇ-a jeˇ.
Qhoeˇ ngeh yamˬ-ahˇ, aˬ yawꞈ-euˬ miˇ qhahˬ laꞈ qhoeˇ jawˇ-eu shaˬ zaˬ deuˬ-aˬ, chehˇ phyuˇ qawꞈ maˬ zeuˇ dzaˬ tcehˆ nya-eu miˇ neh qhaˬ phuiˬ tehꞈ-ehˇ ya dzaˬ-eu meh jeˇ. Qhoeˇ gaˇ, sahˬ phaˬ mawˇ ngeh aˬ yawꞈ qawꞈ zawˇ dzaˬ haw mawꞈ-eu meh. Qhoeˇ miˇ neh qhaˬ phuiˬ htiˬ tuˆ tuˆ-awˇ aˬ yawꞈ-euˬ zaˬ qaˆ deuˬ maˬ mawˇ khaˬ-ahˇ dzaˬ-euˬ meh. Qhoeˇ ngeh, sahˬ phaˬ-euˬ zaˬ qaˆ htiˬ ghaˬ sahˬ phaˬ qhaˬ phuiˬ dzaˬ dzaˬ-ehˇ jawˇ gaˇ mawˇ-euˬ meh.
Zaˬ qaˆ qhoeˇ ghaˬ, gaˇ kawˆ qhoeˇ aˬ chawˬ-ahˇ zawˇ ja nehˬ mawꞈ-eu meh. Ehˇ qawꞈ sahˬ phaˬ siˬ nya naˇ diˬ sehꞈ laˇ gaˇ guˆ-eu miˇ neh bawˇ tsahˬ-ahˇ jaˆ-eu aˇ bawˇ baw guˇ maˇ qhehˬ-ahˇ aw tcehꞈ-awˇ hteˇ saˇ yaw qaˆ qaˆ-ehˇ "Sahˬ phaˬ qhaˬ phuiˬ dzaˬ nga" lehˇ guˇ qaˆ leꞈ-euˬ meh jeˇ.
Htiˬ nah keuˆ laˇ ngeh, shaˬ phaˬ-aˬ, baw-iˬ jahˇ-eu ghaˇ duˬ aˬ yawꞈ-euˬ zaˬ qaˆ deuˬ-ahˇ htahˬ htiˬ siˬ bi jahˇ-euˬ meh. Aˬ yawꞈ-euˬ zaˬ qaˆ deuˬ bawˇ tsahˬ-ahˇ daˇ khawˬ poˆ-iˇ-euˬ meh. Bawˇ tsahˬ laꞈ qhoeˇ zawˇ muiˬ-euˬ baw guˇ guˇ htaˬ-eu aˇ bawˇ htiˬ bawˇ mawˇ-awˇ sahˬ phaˬ-euˬ hawˇ nymˇ-ahˇ baꞈ qoꞈ laꞈ-euˬ meh.
Aˇ bawˇ baw guˇ qhoeˇ hmˬ-ahˇ htahˬ jahˇ-awˇ  aˬ yawꞈ maꞈ baw-iˬ jahˇ-euˬ meh. Ehˇ qawꞈ, htahˬ qhoeˇ hmˬ-ahˇ diˬ ngeh htahˬ-euˬ hteˇ saˇ maˬ doˆ laˇ-ehˇ "Sahˬ phaˬ qhaˬ phuiˬ dzaˬ nga.... Sahˬ phaˬ qhaˬ phuiˬ dzaˬ nga" lehˇ hteˇ saˇ doˆ laˇ-eu meh. Miˇ qhahˬ zaˬ deuˬ-euˬ mehˬ shi hteˇ saˇ qhoeˇ doˆ laˇ-euˬ miˇ neh sahˬ phaˬ shaꞈ dawˇ dui dui-iˇ-awˇ nui ma phehˇ-eu meh. Qhoeˇ naˇ, hteˇ saˇ qhoeˇ aˬ suˇ ghaˬ-euˬ hteˇ saˇ nga lehˇ aˬ yawꞈ-euˬ zaˬ qaˆ deuˬ-ahˇ bi poˆ tseˇ-euˬ meh. Zaˬ qaˆ qhoeˇ deuˬ ghawˬ myahˇ maˬ gheh-ehˇ aˬ suˇ ghaˬ neh ngehˬ ahˇ htaˬ-euˬ hteˇ saˇ pyeuꞈ-eu gaˇ kawˆ poˆ tseˇ doˆ laꞈ-euˬ meh. Sahˬ phaˬ nui ma phehˇ-eu miˇ neh tsawˇ haˬ qhoeˇ ghaˬ sehꞈ gaˇ ya daˬ-euˬ meh.


Shaˬ hteh hteh-eu Jawˇ la yamˬ keuˆ laˇ shaw naˇ qhaˬ dzeˇ zaˬ yo deuˬ shaˬ hteh hteh-eu luiˬ gha laˇ meh.
Shaˬ hteh htiˬ poˆ hteh-iˇ ngeh qhaˇ hteˬ-eu tsawˇ haˬ 4-5 ghaˬ laˆ gm-awˇ hteh-iˇ-eu meh.
Phu zaˬ deh zaˬ deuˬ laˆ uiˬ-awˇ, shaˬ hteh aˬ khuiˬ qawꞈ sheuˬ-awˇ neh bawˇ tsahˬ-ahˇ shaˬ htehˬ-iˇ-eu meh.
Shaˬ hteh duˬ-ahˇ iˇ keuˆ naˇ shaˬ loꞈ loꞈ-eu deuˬ loꞈ, shaˬ dahˬ hteh-eu deuˬ hteh, shaˬ beuˆ beuˆ-eu deuˬ beuˆ lehˇ tsawˇ haˬ biˇ paˆ-awˇ hteh-eu meh.
Shaˬ ma maˬ za qhoeˇ-aˬ, shaˬ zaˬ-ahˇ maˬ beuˆ-mˇ jeˇ.
Shaˬ ma lehˇ ehˇ-eu-aˬ, jeˬ zaˬ yaw huiˬ deuˬ-ahˇ ehˇ-awˇ shaˬ zaˬ lehˇ ehˇ-eu-aˬ, jeˬ zaˬ yaw zaˬ deuˬ-ahˇ ehˇ-eu meh.
Shaˬ hteh hteh-eu deuˬ yawˬ ghaˬ na luꞈ mehˬ baw gm-awˇ hteh-eu loˬ meh.
Yawˬ ghaˬ na luꞈ mehˬ bawˬ gm-awˇ beuˆ naˇ, qhaˬ tcehˆ, chiˇ haˬ, zaꞈ hteˬ, qhaˬ hmˇ, yaˬ…. heu loꞈ-ehˇ gheh-eu shaˬ ma deuˬ beuˆ sehꞈ nya-eu meh jeˇ.
Shaˬ beuˆ za naˇ shaˬ hteh hteh-iˇ-euˬ deuˬ ya jaˬ baw baw-ehˇ ghoꞈ laˇ meh.
Iˇ khahˇ-ahˇ ghoꞈ keuˆ laˇ naˇ shaˬ beuˆ sehꞈ-euˬ yaw sahˇ phehˬ zaˬ chehˇ ma caꞈ-awˇ tsawˇ mawˬ deuˬ-ahˇ bi dzaˬ-eu meh
Shaˬ hteh hteh-eu-aˬ, Aˬkhaˬ zaˬ deuˬ ghaˇ duˬ zawˇ ma-ehˇ laˬ qhaˬ chehˇ laˇ phaˬ-ehˇ gheh-eu mˇ jeˬ shaˇ kawˆ htiˬ jeˬ meh.


Qoˆ cho qoˆ cho Uˬ maˆ zaˬ euˬ aˇ mawˇ tsawˬ-eu  qoˆ cho qoˆ cho.
Lahˬ tsawˬ-eu qoˆ cho qoˆ cho.
Tsawˬ haw sheˇ, qoˆ cho qoˆ cho.
Qoˆ cho, qoˆ cho qoˆ cho,  qoˆ cho
Aˇ jiˇ zaˬ deuˬ zaw nga  zaw nga.
Aˇ lu lu zaˬ deuˬ zaw nga zaw nga.
Byaˬ ma deuˬ zaw nga  zaw nga.
Jahˇ haw sheˇ zaw nga  zaw nga.
Zaw nga, zaw  nga, zaw  nga, zaw nga.


Qhaˬ qhoeˬ Qhaˬ qhoeˬ iˬ cuꞈ  Iˬ diˬ maˬ diˬ nya-a.
Qhaˬ qhoeˬ aˇ siˬ-ahˇ toˆ dzaˬ nya meh.
Qhaˬ qhoeˬ maˬ ghoˬ nya nga.
Qhaˬ qhoeˬ gaˇ ma chah nya meh.
Qhaˬ qhoeˬ joe joe-ehˇmaˬ chah nya-a.
Qhaˬ qhoeˬ aˇ bawˇ uˬ laꞈ-ahˇ dawꞈ nya meh.
Qhaˬ qhoeˬ aˇ bawˇ uˬ laꞈ-ahˇ maˬ byaˇ gheu  nya nga


Aˇ huiˬ hawˇ-eu Aˇjaˬ aˇ hmˇ lehˬ-eu Aˇhuiˬ hawˇ-eu Aˇjaˬ aˇ hmˇ ghawˇ ahˇ-eu ghaˇ duˬ qaˆ sa gheu-awˇ aˇ hmˇ lehˬ-iˇ-euˬ meh.
Aˇhuiˬ hawˇ-eu Aˇjaˬ aˇ hmˇ lehˬ gaˇ aˇ hmˇ maˬ leuꞈ-a. Qhoeˇ miˇ neh yawˬ gaˇ yawˬ phaˇ lehˬ-iˇ haw ma lehˇ ehˇ-awˇ yawˬ phaw yawꞈ phaˇ lehˬ-iˇ-euˬ mehˬ.
Gawˬ jawˬ yawˬ jawˬ yawꞈ-ahˇ iˇ-awˇ phaˇ lehˬ doe jiˇ qawꞈ aˇ hmˇ maˬ leuꞈ-eu miˇ  neh ghaˬ doeˇ doeˇ laˇ-euˬ meh. Ehˇ qawꞈ, yawˬ gaˇ yawꞈ phaˇ lehˬ haw-iˇ ma lehˇ ehˇ-awˇ iˇ-euˬ meh.
Qhoeˇ gaˇ qawꞈ aˇ hmˇ maˬ leuꞈ-eu miˇ neh maˬ phaˇ chah choeˇ-ehˇ laˇ-awˇ  Aˇjaˬ siˬ guˬ aˇ bawˇ dawˬ phehˬ-ahˇ nuiˇ-awˇ jawˇ-eu meh. Qhoeˇ phaw baˬ-ahˇ phaˇ lehˬ-iˇ ma lehˇ ehˇ-awˇ phaˇ iˇ-euˬ meh.
Qhoeˇ phaw baˬ-ahˇ iˇ keuˆ ngeh aˇ hmˇ leuꞈ dui dui gaˇ iˇ phuˬ-awˇ Aˇhuiˬ hawˇ-eu Aˇjaˬ yawˬ khawˇ suˇ khawˇ lehˇ ghawˇ dui dui-euˬ meh.
Aˇhuiˬ-hawˇ-eu Aˇjaˬ aˇ hmˇ ghawˬ mya ni ghawˇ za-awˇ laˬ qhaˬ chehˇ chehˇ-ehˇ ghoꞈ leˇ-euˬ meh.


Mehˬ tsoeˬ guꞈ-eu nui ma phi-eu Miˬsaˬ Miˬma mehˬ tsoeˬ guꞈ nya meh. Laꞈ zaˇ qawꞈ ni zawˇ-ehˇ muiˬ meh.
Aˬ buˇ Miˬsaˬ gheh zawˇ-ehˇ guꞈ nya mawꞈ nya lehˇ aˬ ma ehˇ dui dui luꞈ nga.
Ehˇ qawꞈ aˬ ma ghaˬ mehˬ-eu maˬ dah nya siˬ jeˇ. Aˬ khaˇ jawˇ la doˆ le-awˇ yaw dah dah-ehˇ gheh ngeh mehˬ nehˬ ma jeˇ.
Miˬsaˬ ghaˬ aˬ ma-ahˇ maˬ dawˬ gawꞈ choeˇ-ehˇ laˇ-awˇ, Miˬma jawˇ gaˇ guꞈ dzaw leˇ-euˬ meh.
Miˬma-aˬ, mehˬ tsoeˬ guꞈ nya-eu qhawˇ taꞈ qhawˇ hteˇ doˆ-eu miˇ neh aˬ chawˬ jiˇ ghawˬ mya ni guꞈ dzaw laˇ-eu meh.
Miˬma-aˬ, mehˬ tsoeˬ guꞈ muiˬ nya-eu uˬ taꞈ, nui ma qawꞈ ni zawˇ-ehˇ muiˬ meh.
Miˬma neh mehˬ nehˬ mehˬ nehˬ-ehˇ aˬ buˇ zaˬ ghawˬ mya ghaˬ mehˬ tsoeˬ guꞈ nya laˇ-euˬ meh.
Miˬsaˬ qawꞈ Miˬma loꞈ-ehˇ zawˇ-ehˇ pyeuˬ mawꞈ nya jeˇ.
Aˬ dui htiˬ phehˬ zaˬ htiˬ ghaˬ htiˇ ghaˬ dzaw geuꞈ ma.
Htiˬ ghaˬ baˇ neh htiˬ ghaˬ nya laˇ-awˇ, Miˬsaˬ qawꞈ Miˬma loꞈ-ehˇ guꞈ nya laˇ shaw-euˬ meh.
Miˬsaˬ hteu naˆ naˆ-ehˇ guꞈ nya laˇ-euˬ gaˇ haw haw-ehˇ aˬ ma ghaˬ laˬ qhaˬ chehˇ dui dui-eu meh.
Nymˇ jiˇ qhahˬ zaˬ yawˬ ghaˬ na luꞈ-ahˇ guꞈ nehˬ-eu uˬ taꞈ, aˬ chawˬ deuˬ-ahˇ gheh guꞈ mehˬ nya laˇ-euˬ meh.
Nymˬ-mˇ poˆ-aˬ, aˬ chawˬ deuˬ jiˇ Miˬsaˬ jawˇ gaˇ laˇ-awˇ mehˬ tsoeˬ guꞈ dzaw laˇ nga jeˇ.


Sŏp 5  ing Gơñu Dưi Suang Mahˬ gaˇ nyeh nyeh nya law nmˇ-aˬ, aˬ khuiˇ nyiˬ khuiˇ tehꞈ-ehˇ yawꞈ-awˇ nyeh tehꞈ-a.
Ya ma gaˇ nyeh nyeh nya law nmˇ-aˬ, aˬ khuiˇ mˇ yawꞈ mˇ yawꞈ-ehˇ nyeh tehꞈ-a.
Iˇ shmˇ gaˇ nyeh nyeh nya law nmˇ-aˬ, qhoeˇ phaw heu phaw-ehˇ tsawˬ tsawˬ-ehˇ nyeh tehꞈ-a.
Ya ciˆ ya phoeˇ gaˇ nyeh nyeh nya law nmˇ-aˬ, ghawˇ mawˇ mˇ nyeh mˇ nyeh-ehˇ nyeh tehꞈ-a.
Aˇ lawˇ gaˇ nyeh nyeh nya law nmˇ-aˬ, ghawˇ yeuꞈ ghawˇ yeuꞈ-ehˇ nyeh tehꞈ-a.
Hawˬ buˬ ma gaˇ nyeh nyeh nya law nmˇ-aˬ jawˬ jawˬ-ehˇ zeuˆ jawˬ zeuˆ jawˬ-ehˇ nyeh tehꞈ-a.
Aˬ yawꞈ maꞈ nyeh luꞈ ngaˇ-a.
Aˬ yawꞈ maꞈ zawˇ byawˬ nga.


Qhehˬ sawˇ zawˇ nya-eu Li tsaˬ Sahˬ boꞈ dzaw zaˬ nui deuˬ-aˬ Li tsaˬ-ahˇ ja doeˇ dui dui-eu meh. Li tsaˬ-euˬ aˇ baˇ jahˇ jahˇ-ehˇ ``Heu gaˇ haw sheˇ, hehˬ Li tsaˬ-euˬ myaˆ nuiˆ" lehˇ, ehˇ ehˇ-ehˇ naˬ gha nehˬ-eu meh. Aˬ yawꞈ nehˬ-ehˇ chawˬ qawꞈ htiˬ ghaˬ-iˬ maˬ chawˬ mawꞈ-a  jeˇ.
Li tsaˬ-aˬ, aˬ chawˬ loꞈ-ehˇ dawˬ mehˇ maˬ phyaˇ-eu uˬ taꞈ mawˇ do yaw tsuˇ miˇ neh, bi cehˆ niˇ gha ngeh  qawꞈ aˬ chawˬ loꞈ-ehˇ maˬ cehˆ choeˇ-a jeˇ. Hteu miˇ neh niˇ gha ngeh qawꞈ aˬ chawˬ aˬ yawꞈ-ahˇ maˬ khuˇ mawꞈ-a  jeˇ. Li tsaˬ-ahˇ aˬ dui  maꞈ nehˬ-ehˇ maˬ bi niˇ gha ehˇ  lawˬ lehˇ aˬ yawꞈ maꞈ yaw khaˬ ehˇ-eu meh jeˇ.
Sahˬ boꞈ sawˇ nymˇ laꞈ qhoeˇ, aˇ muˇ biˇ paˆ-awˇ niˇ gha cheh cheh-eu maˬ ehˇ, htiˬ jeˬ phaˬ jahˇ cheh cheh-eu maˬ ehˇ doˆ laˇ ngeh, Li tsaˬ-ahˇ aˇ muˇ laꞈ qhoeˇ maˬ bi uˇ mawꞈ-a jeˇ. Hteu miˇ neh saˬ laˬ ma ghaˬ Li tsaˬ nawˇ-aˬ heu muˇ-ahˇ uˇ de lehˇ, ya dehˬ uˇ nehˬ-eu meh jeˇ. Saˬ laˬ ma neh phaˇ dawˆ uˇ nehˬ-euˬ qawꞈ, ``Saˬ laˬ ma-oˇ Li tsaˬ-ahˇ nga maꞈ aˇ muˇ-ahˇ htaˬ dawˆ uˇ, qhoeˇ muˇ-ahˇ bi uˇ-awˬ, heu muˇ-ahˇ bi uˇ-awˬ" lehˇ htiˬ muˇ htiˇ muˇ phyehˇ-eu meh jeˇ. Saˬ laˬ ma neh jahˇ-euˬ  gaˇ ya geuꞈ meh  lehˇ, saˬ laˬ ma ehˇ nehˬ ngeh Li tsaˬ- ahˇ bi uˇ mawꞈ, maˬ bi uˇ mawꞈ maˬ chawˬ-ehˇ bi uˇ-eu meh.
Li tsaˬ-ahˇ aˬ yawꞈ-euˬ chawˬ deuˬ byehˇ dzeh gaˇ ya mawˇ ngeh, saˬ laˬ ma ghaˬ Li tsaˬ ghaˇ duˬ qhahˬ lahˇ-awˇ nui ma maˬ saˇ-a jeˇ.
Lit tsaˬ-aˬ, aˬ chawˬ aˬ yawꞈ-ahˇ maˬ ghoeˇ mawꞈ-eu ya mawˇ ngeh, yawˬ haˇ yawˬ ha nui ma noeˬ nyiˇ dui dui-awˇ ghawˬ shaˇ shaˬ-ehˇ gheh-eu meh jeˇ. Sahˬ boꞈ sawˇ nymˇ-ahˇ oe-eu qawꞈ yaw beh loꞈ-ehˇ laˬ qhaˬ maˬ chehˇ ni pyeuꞈ-iˇ-euˬ meh jeˇ.
Li tsaˬ qhoeˇ loꞈ-ehˇ pyeuꞈ luꞈ gaˇ saˬ laˬ ma ya mawˇ ngeh, Li tsaˬ-ahˇ dawˬ ngehˬ chawˬ-euˬ meh. ``Li tsaꞈ-oˇ, nawˬ-ahˇ aˬ jeˬ gheh-eu nya. Sahˬ boꞈ sawˇ-eu maˬ byawˬ nya loˇ" lehˇ naˇ haˬ ngeh, ``Byawˬ miˇ-a saˬ laˬ ma-oˇ. Ehˇ qawꞈ ngaˬ-euˬ chawˬ deuˬ ngaˬ-ahˇ maˬ ghoeˇ nga. Ngaˇ aˬ yawꞈ maꞈ loꞈ-ehˇ maˬ nya-eu miˇ neh maˬ ghoeˇ mawꞈ-eu nga" lehˇ saˬ laˬ ma-ahˇ Li tsaˬ ehˇ qoꞈ nehˬ-eu meh jeˇ.
``Hteu loꞈ-ehˇ maˬ ngeuˇ-aˇ nawˬ, nawˇ jiˇ yaw nya meh-eˬ. Tsawˇ haˬ yawˬ ghaˬ na luꞈ htiˬ ghaˬ htiˬ jeˬ nya meh. Nawˬ-euˬ laꞈ qhoeˇ jiˇ aˬ chawˬ-euˬ laꞈ qhoeˇ maˬ ahˇ-eu, nya-eu htiˬ jeˬ-aˬ ahˇ tehꞈ-aˬ. Qhoeˇ-ahˇ nawˇ maˬ ya mˇ-euˬ miˇ neh tehꞈ-a. Htiˬ nah keuˆ laˇ naˇ nawˇ mˇ nya laˇ tehꞈ-a. Nui ma htaˬ nyiˇ" lehˇ saˬ laˬ ma aˬ yawꞈ-ahˇ ghaˬ biꞈ nehˬ-euˬ meh jeˇ. Qhoeˇ ngeh Li tsaˬ gheh nui ma ui cuiˆ saˇ laˇ  -awˇ ``Euˬ, saˬ laˬ ma-oˇ" lehˇ ehˇ qoꞈ nehˬ-euˬ meh jeˇ.
Li tsaˬ-aˬ, aˬ yawꞈ-euˬ chawˬ deuˬ aˬ yawꞈ-ahˇ aˇ naˆ ni nahˇ dzeh gheh qawꞈ, aˬ yawꞈ-aˬ, chawˬ deuˬ nehˬ-ehˇ aˬ joˆ-ehˇ jahˇ-awˇ ya ghoeˇ-eu nga lehˇ leh jeh-eu meh jeˇ. Aˬ yawꞈ nui ma maˬ saˇ-eu qawꞈ chawˬ deuˬ-ahˇ-aˬ , aˬ yawꞈ maˬ bye-a.
Li tsaˬ-aˬ qhehˬ sawˇ zawˇ nya -eu gaˇ kawˆ saˬ laˬ ma haw siˬ-euˬ meh. Htiˬ nah-aˬ sahˬ boꞈ sawˇ zaˬ deuˬ-ahˇ aˇ muˇ biˇ paˆ-awˇ thinˬ chaˬ bi taw-ehˇ cheh cheh-euˬ mehˬ jeˇ.
Qhoeˇ loꞈ-ehˇ bi jahˇ ngeh, Li tsaˬ-ahˇ htiˬ muˇ-iˬ maˬ khuˇ uˇ mawꞈ-a jeˇ. Ehˇ qawꞈ, saˬ laˬ ma neh  nawˇ-aˬ heu muˇ nehˬ-ehˇ uˇ lehˇ ehˇ-awˇ aˇ muˇ htiˬ muˇ-ahˇ dawˆ uˇ nehˬ-euˬ meh jeˇ. Qhoeˇ ngeh, saˬ laˬ ma neh qhaˇ naˇ haˬ-euˬ dawˬ tawˆ luꞈ-ahˇ Li tsaˬ ehˇ qoꞈ nehˬ nya-euˬ miˇ neh aˬ yawꞈ maꞈ-euˬ aˇ muˇ naˬ baꞈ tiꞈ za-euˬ meh jeˇ.
Nymˬ-mˇ poˆ-aˬ, aˬ yawꞈ-euˬ aˇ muˇ laꞈ qhoeˇ-euˬ zaˬ deuˬ Li tsaˬ baˬ da neh naˬ baꞈ tiꞈ za-euˬ miˇ neh laˬ qhaˬ chehˇ dui dui-awˇ Li tsaˬ-ahˇ ghoeˇ dui dui leˇ-euˬ meh jeˇ. ``Heˇ, nga maꞈ aˇ muˇ ghaˬ leˇ-eu maˬ-eˇ, Li tsaˬ-oˇ nawˇ zawˇ-ehˇ nya nga, aˬ khaˇ poˆ jiˇ nga maꞈ-euˬ aˇ muˇ-ahˇ uˇ de" lehˇ ehˇ-eu meh jeˇ.
Qhoeˇ ngeh poˆ neh naˇ, saˬ laˬ ma aˇ muˇ biˇ-awˇ thinˬ chaˬ bi taw-ehˆ cheh cheh-eu keuˆ laˇ ngeh Li tsaˬ-ahˇ yawˬ muˇ na luꞈ geuꞈ mawꞈ-eu meh. ``Saˬ laˬ ma-oˇ, Li tsaˬ-ahˇ nga maꞈ aˇ muˇ-ahˇ dawˆ uˇ nehˬ laꞈ" lehˇ aˬ li htiˬ ghaˬ ehˇ naˇ, ``Maˬ ngeuˇ-a beu, nga maꞈ aˇ muˇ-ahˇ dawˆ uˇ nehˬ laꞈ" lehˇ aˬ buˇ htiˬ ghaˬ phaˇ ehˇ lehˇ, htiˬ muˇ htiˇ muˇ lu cheh cheh-eu meh  jeˇ. Ehˇ qawꞈ, saˬ laˬ ma neh qhaˇ bi uˇ-euˬ muˇ-ahˇ tehꞈ-ehˇ ya uˇ-eu meh jeˇ. Li tsaˬ qhaˇ uˇ-eu muˇ-aˬ naˬ baꞈ tiꞈ tehꞈ-ehˇ za-eu meh."
Qhoeˇ ngeh, qhehˬ sawˇ nya dui dui-eu Li tsaˬ-ahˇ chawˬ deuˬ htiˬ nah ui cuiˆ ui cuiˆ-ehˇ ghoeˇ laˇ, gaˬ laˇ-euˬ mehˬ jeˇ. Jawˬ ghehˇ doeˇ qawꞈ nui ma htaˬ jeˬ htaˬ kawˆ muiˬ-awˇ thinˬ chaˬ nya-eu Li tsaˬ-ahˇ chawˬ deuˬ ghoeˇ dui dui laˇ-euˬ meh jeˇ.
Li tsaˬ jiˇ aˬ yawˬ-euˬ chawˬ deuˬ thinˬ chaˬ maˬ taw-ehˆ nya ngeh, aˬ myah luꞈ chaw ba nehˬ-awˇ ghoˆ shaw ni mehˬ nehˬ-eu meh. Chawˬ deuˬ jiˇ Li tsaˬ jawˇ gaˇ tehꞈ-ehˇ iˇ iˇ-ehˇ naˇ haˬ-eu meh. Li tsaˬ jiˇ nui ma ghawˬ mahˇ ni htaˬ-awˇ ehˇ mehˬ nehˬ-eu meh.
Qhoeˇ ngeh jawˇ, Li tsaˬ-aˬ, aˬ yawꞈ-euˬ laꞈ qhoeˇ gheh aˬ chawˬ loꞈ-ehˇ bym-eu nya-eu htiˬ jeˬ ahˇ luꞈ gaˇ siˬ nya  laˇ -euˬ mehˬ jeˇ. Aˬ yawꞈ-euˬ chawˬ deuˬ jiˇ aˬ yawꞈ-ahˇ ghoeˇ laˇ jiˇ-euˬ miˇ neh, laˬ qhaˬ chehˇ dui dui  laˇ-euˬ mehˬ jeˇ. Nymˬ-mˇ poˆ-aˬ, Li tsaˬ sahˬ boꞈ sawˇ-eu byawˬ dui dui luꞈ-eu meh.


Tsawˇ gahˇ ahˇ-eu aˇ jiˇ jaˇ tceuˆ Lahˇ jm qhmˇ-euˬ tsawˇ haˬ qhoeˇ ghaˬ-aˬ, laˆ mi-euˬ aˇ jiˇ jaˇ tceuˆ qhoeˇ deuˬ-ahˇ byaˬ bahˬ laꞈ qhoeˇ nyehꞈ uˇ htaˬ-euˬ meh. Yawˬ nah na luꞈ dzaˇ yaw  muiˬ-ehˇ bi dzaˬ meh. Jaˇ tceuˆ qhoeˇ deuˬ chu tsuˇ-awˇ ahˬ dzaˬ-eu ghaˇ duˬ lehˬ hmˬ htaˬ-euˬ meh jeˇ.
Jaˇ tceuˆ zaˬ htiˬ mawˇ-aˬ, dzaˇ maˬ dzaˬ ni jawˇ-euˬ meh. Dzaˇ maˬ dzaˬ ni jawˇ neh yaw jeh bi jeh-iˇ-awˇ daˇ pehꞈ-ahˇ neh htahˬ doˆ nya ni leh jeh-euˬ meh.
Dzaˇ maˬ dzaˬ ni jawˇ-euˬ jaˇ tceuˆ qhoeˇ mawˇ aˬ yawꞈ neh leh jeh-euˬ loꞈ-ehˇ  buˬ-iˇ law-iˇ-euˬ meh.
Yawˬ nah na luꞈ dzaˇ qhaˇ bi dzaˬ-eu loꞈ-ehˇ htiˬ dehˆ dzaˬ-euˬ deuˬ-aˬ, yaw tsuˇ tsuˇ laˇ-awˇ daˇ pehꞈ-ahˇ maˬ htahˬ doˆ nya-eu miˇ neh aˇ saˬ saˬ laˇ ngeh yaw sahˇ ghaˬ neh bi ahˬ dzaˬ-euˬ meh jeˇ.


Aˬ bawˇ doeˇ Aˬ yawꞈ-aˬ, nui ma doeˇ-eu miˇ neh, gaˇ phehˇ chawˬ deuˬ phuˬ le-awˇ dawˬ chawˬ phuˬ qawꞈ, aˬ yawꞈ nui ma maˬ tsaˬ naˇ dawˬ chawˬ maˬ phuˬ qoꞈ ni jawˇ-eu meh jeˇ.
Htiˬ nah-aˬ, ho caꞈ ho dahˇ nyiˬ mawˇ, aˬ bawˇ doeˇ yuꞈ qaˆ htaˬ-euˬ lehˇ maˬ siˬ nya-ehˇ aˇ bawˇ-ahˇ puˬ, puˬ lehˇ guˇ guˇ-ehˇ cehˆ niˇ gha-euˬ meh jeˇ.
Ho caꞈ ho dahˇ qhoeˇ nyiˬ mawˇ lawꞈ gha-eu miˇ neh aˬ bawˇ doeˇ yuꞈ qaˆ htaˬ-euˬ noeˬ laˇ-awˇ, nui ma tsawˬ phuˬ leˇ-euˬ meh jeˇ.
Qhoeˇ miˇ neh ho caꞈ ho dahˇ qhoeˇ nyiˬ mawˇ-ahˇ, "Naw nyaꞈ lawꞈ gha miˇ neh yuꞈ noeˬ zawˇ so nya. Maˬ phaˇ ya yuꞈ dehˆ miˇ-a. Naw nyaꞈ-aˬ doeˇ-eu lehˇ ngaˇ-a. Htaˬ phaˇ jawˇ. Cehˆ-awˬ" lehˇ dehˬ-euˬ meh jeˇ. Qhoeˇ ngeh nah neh naˇ, ho caꞈ ho dahˇ qhoeˇ gheh aˬ bawˇ doeˇ-euˬ iˇ khawˇ phaw htiˬ jawˇ-iˬ maˬ phaˇ iˇ-a jeˇ.
Htiˬ nah-aˬ, aˬ bawˇ doeˇ dzaˇ poˆ dzaˬ-eu lehˇ iˇ ngeh, miˇ tsa aˇ mawˇ htiˬ mawˇ mawˇ-awˇ, toˆ-eu lehˇ jawˬ luꞈ ngeh aˇ jiˇ yawˬ mawˇ yawˬ oe-awˇ toˆ-euˬ meh jeˇ. Qhoeˇ ngeh poˆ jawˇ aˬ bawˇ doeˇ-aˬ, "Ngaˬ-euˬ mehˬ hteˇ neh aˬ joˆ-ehˇ toˆ khawˇ-eu nga hteu. Aˬ qhmˬ qhmˬ-eu lehˇ ngaˇ-a lehˇ nui ma tsawˬ phuˬ leˇ-euˬ meh jeˇ.
Aˇ jiˇ aˬ ma qhoeˇ mawˇ-aˬ, aˇ mawˇ qhoeˇ baꞈ-awˇ aˬ yawꞈ-euˬ zaˬ-ahˇ sha nehˬ leˇ-euˬ meh jeˇ. Aˬ bawˇ doeˇ qawꞈ, aˇ jiˇ aˬ ma qhoeˇ mawˇ-euˬ bahˬ aˬ gaˇ jaˆ nga lehˇ chaw hteh mawˇ leˇ-awˇ, aˬ ma mawˇ maˬ jawˇ khaˬ-ahˇ juˬ qhoeˬ laꞈ huˇ bahˬ baꞈ-awˇ bahˬ-ahˇ baꞈ ahˇ leˇ-euˬ meh jeˇ.
Aˇ jiˇ aˬ ma mawˇ ghoꞈ laˇ ngeh-aˬ, aˬ yawꞈ-euˬ zaˬ deuˬ juˬ qhoeˬ laꞈ huˇ neh kawꞈ naˇ jiˇ htaˬ-euˬ gaˇ mawˇ-awˇ, aˬ bawˇ doeˇ neh jahˇ-euˬ nga lehˇ siˬ nya-eu miˇ neh le-awˇ cheh leˇ-euˬ meh jeˇ. Aˬ bawˇ doeˇ-aˬ, yawˬ ha yaw lehˬ siˬ nya-eu qawꞈ, laꞈ oꞈ maˬ awꞈ ni cheh qoꞈ-euˬ meh jeˇ. Qhoeˇ miˇ neh aˇ jiˇ aˬ ma qhoeˇ mawˇ, qhoeˇ gaˇ maˬ phaˇ jawˇ nya-ehˇ, bahˬ yaw shuiꞈ bahˬ phaˇ-awˇ jawˇ-euˬ meh jeˇ.
Dawˬ pheh jawˇ-eu aˇ jiˇ deuˬ gaˇ kawˆ qhoeˇ-ahˇ ya gaˬ ngeh aˬ bawˇ doeˇ-ahˇ ja doeˇ-eu meh jeˇ. Ehˇ qawꞈ, aˬ bawˇ doeˇ-euˬ nui ma siˬ nya-eu miˇ neh htiˬ ghaˬ-iˬ maˬ cheh chawˬ leˇ-a jeˇ.
Aˬ bawˇ doeˇ nui ma doeˇ-eu miˇ neh dawˬ pheh jawˇ-eu jeˬ zaˬ deuˬ guˆ qawꞈ guˆ, bye qawꞈ bye laˇ htaˬ-euˬ meh jeˇ. Dzeuˇ laˇ ngeh aˬ yawꞈ nehˬ-ehˇ dawˬ chawˬ phuˬ laˇ-eu deuˬ qawꞈ, htiˬ ghaˬ-iˬ maˬ phaˇ ngehˬ chawˬ ni byehˇ dzeh-euˬ meh jeˇ.
Aˬ yawꞈ-euˬ dawˬ pheh jawˇ-eu deuˬ qawꞈ, yaw gaˇ yawˬ jawˇ phaˇ jiˇ-awˇ, aˬ bawˇ doeˇ-aˬ, chawˬ maˬ baw ni aˬ yawꞈ tehꞈ-ehˇ pyeuꞈ laˇ-euˬ meh jeˇ.
Qhoeˇ miˇ neh, aˬ bawˇ doeˇ-aˬ, aˬ joˆ-ehˇ jahˇ phaˬ nga lehˇ shaˇ noeˬ laˇ-euˬ meh jeˇ.
Aˬ yawꞈ qhoeˇ loꞈ-ehˇ shaˇ noeˬ luꞈ ngeh, jawˇ saˇ maˬ doˆ-ehˇ pyeuꞈ laˇ-euˬ meh jeˇ. Aˬ yawꞈ jawˇ saˇ maˬ doˆ-ehˇ pyeuꞈ laˇ-euˬ qawꞈ, htiˬ ghaˬ-iˬ maˬ haw laˇ-a jeˇ. Dzeuˇ laˇ ngeh aˬ yawꞈ jawˇ saˇ maˬ doˆ-ehˇ pyeuꞈ laˇ naˇ chawˬ deuˬ haw laˇ-eu, nymˇ jawˇ poˆ-aˬ htiˬ ghaˬ-iˬ maˬ haw laˇ-eu miˇ neh noeˬ shaˬ leˇ-euˬ meh jeˇ.
Jawˇ saˇ doˆ ngeh htiˬ jeˬ-iˬ maˬ shaˇ noeˬ-euˬ qawꞈ, jawˇ saˇ maˬ doˆ-ehˇ pyeuꞈ laˇ ngeh jawˇ-aˬ, aˬ yawꞈ-euˬ chawˬ deuˬ htiˬ ghaˬ-iˬ maˬ haw laˇ nga htawˇ lehˇ noeˬ leˇ-euˬ meh jeˇ.
Qhoeˇ miˇ neh, aˬ yawꞈ jawˇ saˇ doˆ laˇ naˇ, tsawˇ gahˇ ahˇ-euˬ ghawˬ bu ma jawˇ gaˇ iˇ-awˇ, aˬ jeˬ miˇ neh aˬ yawꞈ-euˬ chawˬ deuˬ aˬ yawꞈ-ahˇ byehˇ dzeh nehˬ laꞈ-euˬ nga lehˇ naˇ haˬ-iˇ-euˬ meh jeˇ.
Tsawˇ gahˇ ahˇ-eu ghawˬ bu ma-aˬ, "Nawˇ nui ma phehˇ laˇ ngeh maˬ oˇ oˬ ni, nui phehˇ mehˬ nah mˇ chaw-eu miˇ neh nawˬ-euˬ chawˬ deuˬ nawˬ-ahˇ bye-awˇ ghawˬ-iˇ jiˇ-euˬ nga. Yawˬ ghaˬ na luꞈ-ahˇ nui ma phehˇ laˇ-eu baw tehꞈ-aˬ. Ehˇ qawꞈ ya oˇ oˬ htm. Nawˇ hteu loꞈ-ehˇ tehꞈ-ehˇ dehꞈ naˇ, nawˬ-ahˇ htiˬ ghaˬ-iˬ maˬ phaˇ haw chawˬ laˇ-aˇ" lehˇ mehˬ nehˬ-euˬ meh jeˇ.
Ghawˬ bu ma qhoeˇ loꞈ-ehˇ ehˇ nehˬ ngeh aˬ bawˇ doeˇ noeˬ poˆ leˇ-euˬ meh. Ehˇ qawꞈ, aˬ yawꞈ-aˬ, nui ma doeˇ-eu htiˬ ghaˬ miˇ neh oˇ oˬ-eu lehˇ ehˇ-eu nui ma htaˬ nya-eu maˬ awˬ-a. Qhoeˇ miˇ neh, "Oˇ oˬ-eu lehˇ ehˇ-eu jeˬ-aˬ, ngaˬ-euˬ ghaˇ duˬ zawˇ shaˬ-eu htiˬ jeˬ miˇ-a. Oˇ oˬ nya laˇ ni aˬ joˆ-ehˇ jahˇ nmˇ" lehˇ, siˬ nya mawꞈ dui dui-eu miˇ neh  phaˇ naˇ haˬ-euˬ meh.
Tsawˇ gahˇ ahˇ-eu ghawˬ bu ma gheh, "Ehˇ mehˬ tehꞈ-aˬ nawˬ. Oˇ oˬ nya laˇ ni jahˇ-eu gaˇ khahˇ jaˆ meh. Nawˇ nui ma tsawˬ phuˬ laˇ ngeh, yawˬ ha mˇ luꞈ-eu jeˬ-ahˇ htiˬ qhehˬ naˬ-awˇ, saꞈ saꞈ ma ghawˇ daˆ qaˆ leꞈ-awˬ. Qhoeˇ naˇ, tiꞈ, nyiꞈ, smˇ, lehˇ ngaˬ-ahˇ keuˆ ni, nui ma laꞈ qhoeˇ  a lawˆ lawˆ-ehˇ gui-awˬ. Qhoeˇ loꞈ-ehˇ jahˇ-eu miˇ neh nawˬ-euˬ nui ma ga juˬ le tehꞈ-a. Qhoeˇ sawˇ miˇ tsa mˇ ngehˬ-ahˇ phaˇ mˇ tcaꞈ gheh-awˬ. Hteu loꞈ-ehˇ jahˇ naˇ, nawˬ-euˬ nui ma ga awˆ le tehꞈ-aˬ. Nui maˬ phehˇ laˇ ngeh qhaˇ phehˇ laˇ-euˬ loꞈ-ehˇ mˇ chaw-eu jeˬ-aˬ maˬ muiˬ-a lehˇ mehˬ nehˬ-euˬ meh.
Aˬ bawˇ doeˇ qawꞈ, "Ngeuˇ miˇ-a de. Ngeuˇ miˇ-a. Aˬ khaˇ naˇ, nui ma phehˇ laˇ ngeh, htiˬ poˆ tehꞈ-ehˇ naˬ-awˇ, nui ma laꞈ qhoeˇ tiꞈ, nyiˬ, smˇ, lehˇ ngaˬ-ahˇ keuˆ ni gui ma lehˇ ehˇ-awˇ, aˬ diˇ ngeuˇ-eu loꞈ-ehˇ ehˇ nehˬ-euˬ meh.
Qhoeˇ miˇ neh aˬ bawˇ doeˇ-aˬ, nui ma phehˇ phaˬ-ehˇ gheh-eu jeˬ phuˬ le ngeh, ghawˬ bu ma neh mehˬ nehˬ-euˬ loꞈ-ehˇ jahˇ-awˇ, aˬ chawˬ nehˬ-ehˇ qawꞈ chawˬ chawˬ nya laˇ, cheh chawˬ shaˇ-eu qawꞈ maˬ baw ni pyeuꞈ laˇ-euˬ meh jeˇ.
Qhoeˇ naˆ maˬ tseˇ, gaˇ phehˇ chawˬ deuˬ phuˬ le ngeh, aˬ yawꞈ huˬ hteˇ, dawˬ chawˬ phuˬ-awˇ, nui ma phehˇ-eu jeˬ phuˬ le qawꞈ cheh-eu maˬ shaˇ noeˬ ni, yaw coꞈ coꞈ lehˇ ja sawˇ geuꞈ-eu meh jeˇ.
Qhoeˇ loꞈ-ehˇ noeˬ phaˇ-euˬ miˇ neh, htiˬ nah saiˇ htiˬ nah chawˬ myaˬ laˇ-awˇ zawˇ dehꞈ byawˬ-eu meh jeˇ.
Chawˬ deuˬ gheh, aˬ yawꞈ nui ma noeˬ phaˇ laˇ-euˬ gaˇ mawˇ-awˇ, htiˬ kawˆ loꞈ-ehˇ chawˬ taꞈ ghoeˇ taꞈ-eu uˬ taꞈ, aˬ bawˇ doeˇ lehˇ gheh maˬ phaˇ khuˇ-a jeˇ.


Aˬ buˇ gheh mˇ chaw ma Aˬ da aˬ ma-ahˇ ghawˬ mya jeˬ maˬ mˇ chaw nya laˇ-aˬ siˬ.
Ehˇ qawꞈ aˬ buˇ chaw ba nya-eu jeˬ jaˆ meh.
Aˬ ma-ahˇ qhmˬ maˬ joˆ chaw nehˬ ma.
Aˬ ma-ahˇ yaˆ phyawˇ yaˆ chaw nehˬ ma.
Aˬ da mˇ myawˬ mˇ-iˇ-euˬ ghoꞈ laˇ naˇ, iˇ cuꞈ tcehꞈ ngeuˇ ni gheh-eu qhaˇ nehˬ-awˇ bi dawˇ ma.
Aˬ da aˬ ma mˇ myawˬ mˇ-eu suˬ saˬ ngeh aˇ neˇ maˬ neˇ ni yaw muiˬ-ehˇ jawˇ ma.
Dzaˬ ngeh dawˇ ngeh shawˇ jehˆ ni yaw seu seu-ehˇ dzaˬ ma.
Yawˬ haˇ yawˬ ha shawˇ jehˆ ni jawˇ ma.
Aˬ da aˬ ma nehˬ-ehˇ laꞈ nyiˇ phaw iˇ-awˇ chah-iˇ ngeh maˬ suˬ saˬ. Aˇ neˇ maˬ neˇ.
Aˬ buˇ gheh, aˬ da hawˇ-eu aˬ ma-ahˇ chaw ba mawꞈ nya.
Aˬ buˇ yaw zaˬ le siˬ.
Ehˇ qawꞈ, aˬ buˇ mˇ nya-eu jeˬ neh chaw ba nehˬ nya ma.


Qhaˬ phaˬ hawˇ-eu qhaˬ laˬ tsawˇ gahˇ gahˇ cheh ch Qhoeˇ ngeh, qhaˬ laˬ-aˬ, ngaˇ aˬ joˆ-ehˇ jahˇ qawꞈ qhaˬ phaˬ-ahˇ ghaˬ leˇ ma lehˇ noeˬ-euˬ meh. Qhaˬ laˬ ehˇ-eu, "Qhaˬ phaˬ-oˇ, nawˇ ngaˬ nehˬ-ehˇ chiˬ cehˆ cehˆ pheuˬ ma loˇ. Laˇ-awˬ, lawˇ gawˆ heu gawˆ-ahˇ tsawˬ tcehˆ haw ma."
Qhaˬ laˬ phaˇ ehˇ-eu, "Nawˇ ngaˬ nehˬ-ehˇ chiˬ cehˆ pheuˬ naˇ, aˇ nyaꞈ naˇ qhah phaw-ehˇ tsawˬ haw ma." Qhaˬ phaˬ ehˇ-eu "Euˬ, za ma."
Qhaˬ phaˬ-aˬ, qhaˬ laˬ aˬ jeˬ ehˇ mawꞈ-eu gaˇ kawˆ shaˇ noeˬ dzeuˇ htaˬ-euˬ meh. Qhoeˇ miˇ neh aˬ yawꞈ-aˬ, aˬ joˆ-ehˇ ya jahˇ-eu phaˬ nga lehˇ shaˇ noeˬ luꞈ meh. Ehˇ qawꞈ, qhaˬ laˬ-ahˇ maˬ bi siˬ-a.
Yawˬ nah yawꞈ keuˆ laˇ ngeh, aˬ yawꞈ nyaꞈ lawˇ gawˆ-ahˇ cehˆ tcehˆ cheh cheh-eu ghaˇ duˬ lawˇ gawˆ gaˇ dzeˇ iˇ-euˬ meh.
Qhoeˇ naˇ, qhaˬ laˬ 1, 2, 3 lehˇ gui naˇ, qhaˬ phaˬ-aˬ, aˬ za za lehˇ qhaˬ laˬ-euˬ naˇ qhah phaw jiˆ-iˇ-awˇ qhaˬ laˬ-euˬ dawˬ miˬ-ahˇ yaw muiˬ-ehˬ nyehꞈ cuꞈ-awˇ kawꞈ qaˆ leꞈ nehˬ ngeh, qhaˬ laˬ tsawˬ guˆ-iˇ-awˇ dawˬ miˬ juiꞈ diˇ gheh naˇ dawˬ miˬ-ahˇ nyehꞈ cuˬ htaˬ-euˬ qhaˬ phaˬ-aˬ, qhaˬ laˬ-euˬ mehˬ shi biˬ doˆ gheh-euˬ meh.
Aˬ yawꞈ nyaꞈ nyiˬ mawˇ luꞈ qhoeˇ phaw baˬ-ahˇ tsawˬ tcehˆ gheh naˇ, qhaˬ laˬ-aˬ, qhaˬ phaˬ khuˇ haw-euˬ meh. Qhaˬ phaˬ oˬ htoˬ-eu hteˇ saˇ ya gaˬ ngeh, aˬ yawꞈ-euˬ mehˬ shi iˇ keuˆ htaˬ gaˇ ya mawˇ-awˇ zahˬ dui dui leˇ-euˬ meh. Qhaˬ laˬ ehˇ-eu "Qhehˇ, qhaˬ phaˬ-oˇ, nawˇ aˬ joˆ-ehˇ jahˇ-awˇ ngaˬ-euˬ mehˬ hu iˇ tcehˆ htaˬ-euˬ le."
Qhaˬ laˬ-aˬ, aˬ yawꞈ-euˬ nui ma laꞈ qhoeˇ qhaˬ phaˬ aˬ yawꞈ-ahˇ aˬ joˆ-ehˇ ghaˬ leˇ-euˬ nga lehˇ shaˇ noeˬ luꞈ-eu meh. "Nawˇ ngaˬ-ahˇ aˬ joˆ-ehˇ laˆ ghaˬ nya-euˬ hte" lehˇ naˇ haˬ-euˬ meh. Qhoeˇ ngeh, qhaˬ phaˬ ehˇ-eu, "Nawˇ ngaˬ-euˬ tsawˇ gahˇ-ahˇ miˇ ma loˇ. Ngaˬ-euˬ tsawˇ gahˇ-aˬ nawˇ hui maˬ tseˇ huiˬ-eu miˇ neh nawˬ-ahˇ ngaˇ chiˬ cehˆ cehˆ pheuˬ-eu beu."
Qhaˬ laˬ phaˇ ehˇ-eu, "Laˇ-awˬ, aˇ nyaꞈ htiˬ poˆ phaˇ tsawˬ tcehˆ ma." Qhaˬ phaˬ qawꞈ, "Euˬ, za tehꞈ-a, za tehꞈ-a" lehˇ ehˇ ehˇ-ehˇ aˬ yawꞈ qhaˇ ehˇ-eu myaˆ poˆ aˬ yawꞈ-euˬ dawˬ miˬ-ahˇ nyehꞈ cuꞈ nyehꞈ cuꞈ-ehˇ aˬ yawꞈ-euˬ jeˬ hu iˇ tcehˆ doˆ-euˬ meh. Heu loꞈ-ehˇ aˇ myaˆ poˆ phaˇ tcehˆ qawꞈ qhaˬ laˬ-aˬ, qhaˬ phaˬ aˬ joˆ-ehˇ aˬ yawꞈ-euˬ jeˬ hu tcehˆ doˆ-eu gaˇ kawˆ maˬ siˬ leˇ-iˬ-a.
Qhaˬ laˬ-aˬ, qhaˬ phaˬ-ahˇ maˬ ghaˬ leˇ-a. Qhaˬ laˬ ehˇ-eu, "Aˇ nyaꞈ yawˬ jeˬ yawꞈ phaˇ jahˇ cheh cheh haw ma."
Qhaˬ laˬ ehˇ-eu, "Nymˬ-mˇ poˆ-aˬ, aˇ nyaꞈ neh dzaˬ-euˬ dzaˇ uˬ pehꞈ pehꞈ doˆ qoꞈ cheh cheh ma." Qhaˬ laˬ-aˬ, aˬ yawꞈ yaw huiꞈ miˇ neh dzaˇ ghawˬ mya ni dzaˬ ahˇ nya-awˇ qhaˬ phaˬ-aˬ, dzaˇ yaw qaˆ-ehˇ maˬ jaˆ-a lehˇ noeˬ-eu meh.
Nymˬ-mˇ poˆ nmˇ-aˬ, aˬ joˆ-ehˇ qawꞈ qhaˬ phaˬ-ahˇ ghaˬ leˇ ma lehˇ noeˬ-eu meh. Qhaˬ laˬ phaˇ ehˇ-eu, "Nawˇ ngaˬ nehˬ-ehˇ chiˬ cehˆ cehˆ pheuˬ ma loˇ, aˬ mui qhaˬ phaˬ-oˇ. Aˇ nyaꞈ heu htiˬ poˆ tehꞈ-ehˇ uˬ pehꞈ pehꞈ cheh cheh khaˇ-euˇ." Qhaˬ phaˬ jiˇ, "Euˬ, euˬ" lehˇ ehˇ nehˬ-eu meh.
Qhaˬ laˬ ehˇ-eu, "Nawˇ siˬ nya ma loˇ. Ngaˇ-aˬ, yaˇ saˬ-ahˇ jawˇ-eu jeˬ zaˬ deuˬ ghawˬ mya ni dzaˬ-euˬ ma. Qhaˬ tcehˆ, Mawˇ neˇ, Aˬ zaꞈ, ya ciˆ, chiˇ haˬ heu deuˬ-ahˇ ngaˇ dzaˬ ma. Nawˇ aˬ jeˬ dza nya hte." Qhaˬ laˬ-aˬ, qhaˬ phaˬ aˬ yawꞈ-ahˇ guˆ tehꞈ-a lehˇ noeˬ-eu meh.
Qhaˬ phaˬ ehˇ qoꞈ-eu, "Laˇ-awˬ, aˬ suˇ ghaˬ jeˬ hu uˬ pehꞈ pehꞈ hte." Qhaˬ laˬ ehˇ-eu "Ngaˇ jeˬ hu pehꞈ ma."Qhoeˇ naˇ, qhaˬ laˬ-aˬ, aˬ yawꞈ-euˬ qhaˬ meh-ahˇ daˇ kawˆ kawˆ-awˇ dzaˬ ahˇ htaˬ-euˬ shaˬ jiˇ, shaˬ yoeˬ, caꞈ hm heu loꞈ-ehˇ gheh-eu ghawˬ mya ni pehꞈ doˆ leꞈ-euˬ meh.
Qhaˬ phaˬ pehꞈ-eu keuˆ laˇ ngeh, qhaˬ phaˬ qawꞈ aˬ yawꞈ-euˬ qhaˬ meh-ahˇ daˇ kawˆ kawˆ-awˇ pehꞈ-euˬ meh. Qhaˬ phaˬ-aˬ, qhaˬ laˬ-euˬ caꞈ hm tehꞈ-ehˇ pehꞈ doˆ leꞈ-euˬ meh.
Qhaˬ phaˬ neh uˬ pehꞈ pehꞈ doˆ leꞈ gaˇ qhaˬ laˬ ya mawˇ ngeh, htiˬ poˆ tehꞈ-ehˇ tsawˬ htuˇ-awˇ cehˆ-euˬ meh. Qhaˬ laˬ-aˬ, aˇ dzehˬ-ehˇ guˆ-iˇ dzeuˇ-awˇ naˇ qhah nahˇ ghoꞈ jiˇ maˬ ghoꞈ haw pheuˬ ni cehˆ-euˬ meh.
Qhaˬ phaˬ-aˬ, yaw nyiˇ qawꞈ qhaˬ laˬ-euˬ caꞈ hm pehꞈ doˆ leꞈ nya-euˬ meh. Qhaˬ laˬ-euˬ uˬ pehꞈ laꞈ qhoeˇ aˬ yawꞈ-euˬ caꞈ hm maˬ ahˇ-a. Qhaˬ laˬ-aˬ, qhaˬ phaˬ-ahˇ dawˬ jiˇ maˬ ngehˬ chawˬ dah ni, guˆ qawꞈ guˆ dui dui-iˇ-awˇ cehˆ byoˆ-euˬ meh.
Qhaˬ phaˬ-euˬ qhaˬ meh laꞈ qhoeˇ qhaˬ laˬ-euˬ dawˬ miˬ-ahˇ kawꞈ-euˬ miˇ neh qhaˬ laˬ-euˬ caꞈ hmˬ ahˇ-eu gaˇ kawˆ qhaˬ laˬ maˬ siˬ nya-a. Ehˇ qawꞈ qhaˬ phaˬ-aˬ, lawˇ gawˆ-ahˇ tcehˆ ngeh qhaˬ laˬ-euˬ dawˬ miˬ-ahˇ kawꞈ htaˬ-euˬ miˇ neh  qhaˬ laˬ-euˬ caꞈ hm pehꞈ doˆ ma lehˇ siˬ nya-eu meh.
Qhaˬ phaˬ-aˬ, qhaˬ lo ma qhoeˇ taˆ daˆ htaˬ-awˇ qhaˬ laˬ cehˆ gaˇ haw haw-ehˇ uiˇ-eu meh. Qhaˬ phaˬ-aˬ, aˇ dzehˬ-ehˇ uiˇ yoeˇ-eu miˇ neh qhaˬ meh ghaw loe ni mˇ nga mˇ nga-ehˇ, ga moꞈ ga moꞈ-ehˇ uiˇ dui dui-eu miˇ neh aˬ yawꞈ-euˬ seuˬ qawꞈ qhaˬ lo-ahˇ aw tuˆ-euˬ meh. Aˬ yawꞈ neh qhaˬ laˬ-euˬ dawˬ miˬ-ahˇ nyehꞈ cuꞈ nyehꞈ cuꞈ-ehˇ lawˇ gawˆ-ahˇ tcehˆ-euˬ gaˇ kawˆ hawˇ-eu qhaˬ laˬ-euˬ caꞈ hm pehꞈ doˆ-euˬ gaˇ kawˆ shaˇ noeˬ shaˇ noeˬ-ehˇ aˇ dzehˬ-ehˇ uiˇ-euˬ miˇ neh seuˬ jiˇ tuˆ ga jiˇ-euˬ meh jeˇ.
Qhaˬ phaˬ-aˬ, qhaˬ lo ma qhoeˇ taˆ nuiˇ htaˬ-awˇ qhaˬ laˬ-ahˇ uiˇ dui dui dui-ehˇ yawˬ haˇ yawˬ haˇ aˇ dzehˬ-ehˇ phaˇ noeˬ huiˬ leˇ-euˬ miˇ neh seuˬ deuˬ tuˆ ga jiˇ-awˇ iˬ nah keuˆ ni qhaˬ phaˬ seuˬ maˬ tcoꞈ-a jeˇ.
Qhaˬ laˬ-aˬ, iˬ nah keuˆ ni lawˇ gawˆ phaw maˬ iˇ pheuˬ-a. Lawˇ gawˆ dawˬ pheh iˇ pheh naˇ qhaˬ laˬ guˆ-eu meh. Qhaˬ phaˬ mahˇ-eu hteˇ saˇ gaˬ laˇ naˇ htiˬ poˆ tehꞈ-ehˇ cehˆ-eu meh. Qhoeˇ miˇ neh iˬ nah keuˆ ni qhaˬ phaˬ-aˬ, qhaˬ laˬ-ahˇ uiˇ-eu meh.
Zaˬ deuˬ-oˇ, iˬ nah aˬ phoeˬ aˬ phiˬ deuˬ mehˬ nehˬ mawꞈ-eu-aˬ, nui ma yaw muiˬ muiˬ-ehˇ htaˬ nya-eu ghaˇ duˬ pyeuꞈ meh. Aˬ dui maꞈ, yawˬ haˇ yawˬ ha nui ma maˬ ya huiˬ-a. Zaˬ siˬ tsawˇ gahˇ ya dzaw meh. Qhaˬ laˬ loꞈ-ehˇ, aˬ chawˬ neh aˬ dui-ahˇ maˬ ya bi myawꞈ dzaˬ ni tsawˇ gahˇ ahˇ-eu loˬ meh. Dawˬ oeˇ-aˬ, heu myaˆ tehꞈ ma.


Aˬ jeˬ miˇ neh qhaˬ phaˬ ya shiˇ-euˬ hta Htiˬ nah-a, qhaˬ phaˬ zaˬ deuˬ deh ma-ahˇ iˇ-euˬ meh. Aˬ yawꞈ maꞈ qhoeˇ gaˇ niˇ gha luꞈ ngeh, aˬ nyoˬ baˬ maꞈ htiˬ maꞈ doˆ  le-awˇ chah gaˇ ya mawˇ-awˇ zawˇ ma-ehˇ tsawˬ guˆ-iˇ-eu laꞈ qhoeˇ aˬ yawꞈ maꞈ-euˬ aˬ ma jawˇ gaˇ cehˆ gheh-euˬ meh.
Uˬ ciꞈ keuˆ le naˇ qhaˬ phaˬ zaˬ qhoeˇ deuˬ aˬ ma-ahˇ heu loꞈ-ehˇ ehˇ nehˬ-euˬ meh. "Aˬ ma-oˇ, iˬ nah nga maꞈ deh ma-ahˇ niˇ gha niˇ gha-ehˇ jawˇ ngeh, nga maꞈ-ahˇ qawꞈ nawˬ htehˬ sehꞈ laˇ phaˬ-ehˇ zawˇ ma-ehˇ huiˬ-eu jeˬ zaˬ htiˬ deuˬ mawˇ-euˬ ma. Aˬ ma naˆ maˬ tseˇ ghawˬ loe ni huiˬ dzehˬ meh."
Qhoeˇ ngeh, aˬ ma mawˇ-aˬ, zaˬ deuˬ-ahˇ "Heu hui ni la" lehˇ ehˇ ehˇ-ehˇ uˬ maˆ ghawˇ duiˇ haw nehˬ-euˬ meh. Zaˬ deuˬ qawꞈ "Maˬ ngeuˇ-a, hteu hui maˬ tseˇ huiˬ-a" lehˇ phaˇ ehˇ naˇ aˬ ma mawˇ gheh ngehˬ-ehˇ dzehˬ ngehˬ-ehˇ dzehˬ-ehˇ "Heu hui ni la" lehˇ ehˇ ehˇ-ehˇ phaˇ ghawˇ duiˇ haw nehˬ ngeh, uˬ maˆ aˇ dzehˬ ghawˇ duiˇ dzeuˇ-awˇ tsawˬ paˆ-awˇ shiˇ qaˆ-euˬ meh jeˇ.


Khaˇ htahˇ phaˇ-eu Aˇhtah hawˇ-eu Aˇhtuˬ nyaꞈ nmˇ ehˇ-eu, "Aˬma-oˇ nga nyaꞈ nmˇ-ahˇ hawˬ htahˬ ba nehˬ laꞈ."
"Khaˇ htahˇ phaˇ qawꞈ naw nyaꞈ nmˇ-ahˇ hawˬ htahˬ hteˇ nehˬ-eu ghaˇ duˬ aˬ dui phehˬ zaˬ hawˬ nyawˬ maˬ jaˆ li-oˇ" lehˇ ehˇ nehˬ-eu meh.
" Aˬ geu gaˇ qawꞈ poˆ-awˇ hteˇ nehˬ laꞈ-awˬ. Aˬ chawˬ yawˬ ghaˬ na luꞈ hawˬ htahˬ dzaˬ luꞈ-eu meh. Nga nyaꞈ nmˇ jiˇ hawˬ htahˬ mehꞈ  nya." lehˇ shaˇ-eu meh.
Aˬ ha nyaꞈ nmˇ aˇ dzehˬ-ehˇ ehˇ-eu miˇ neh maˬ haw dzeuˇ choeˇ-ehˇ Aˇhtah-euˬ aˬ ma hawˬ nyawˬ chehˇ phyuˇ phehˬ phaˇ-eu leh poˆ-iˇ-euˬ qawꞈ maˬ poˆ za nya-a.
Aˬ yawꞈ-euˬ aˬ ma hawˬ nyawˬ chehˇ phyuˇ maˬ poˆ za nya-eu miˇ neh Aˇhtah hawˇ-eu Aˇhtuˬ nyaꞈ nmˇ hawˬ htahˬ maˬ phaˇ ya dzaˬ-eu ngaˇ lehˇ ngoeˇ-eu meh.
Aˬ ha nyaꞈ nmˇ ngoeˇ gaˇ nymˇ khaˬ taꞈ-eu tsawˇ haˬ deuˬ mawˇ ngeh ghawˬ shaˬ haw gaˬ-awˇ htiˬ ghaˬ ui  cuiˆ-ehˇ biꞈ nehˬ-iˇ-euˬ meh.
Qhoeˇ ngeh aˬ ha nyaꞈ nmˇ hawˬ htahˬ ya dzaˬ-eu miˇ neh laˬ qhaˬ chehˇ dui dui-eu meh.


Iˬnah aˬ jeˬ niˇ gha nmˇ Maˬ ngeuˇ-a, maˬngeuˇ-a. Ceuˇ-iˬ choeˬ niˇ gha ma.
Maˬ ngeuˇ-a, maˬ ngeuˇ-a. Khuiˇ jeˬ  tsawˬ niˇ gha ma.
Maˬ ngeuˇ-a, maˬ ngeuˇ-a. Caˆ juiꞈ tsawˬ niˇ gha ma.
Maˬ ngeuˇ-a, maˬ ngeuˇ-a, tsaˬ byehˆ oeˬ lahˬ tehˆ-awˇ niˇ gha ma.
Maˬ ngeuˇ-a, maˬ ngeuˇ-a. "Cehˆ zaꞈ-eu jeˬ ni ˇ gha  ma."
Toˆ-ehˇ ngeuˇ naˇ aˬ dui maꞈ iˬ nah  aˇ yamˬ jaˆ gahˬ nga siˬ.
Htiˬ jeˬ jiˇ htiˬ jeˬ niˇ gha ma, heˇ................


Tsawˇ gahˇ ahˇ-eu qhaˬ tcehˆ Qhoeˇ ngeh, aˇ bawˇ uˬ du dawꞈ luꞈ-eu aˇ jiˇ htiˬ mawˇ mawˇ-awˇ ghawˬ shaˬ gaˬ-eu miˇ neh aˇ ho-ahˇ aˇ paꞈ htiˬ paꞈ toˆ tcehˆ kha nehˬ-euˬ meh.
Aˇ ho-aˬ, aˇ paꞈ uˬ du daˆ leˇ qawꞈ lawˇ baˬ gaˇ dzeˇ maˬ laˇ doˆ nya-ehˇ shaˬ luꞈ-eu meh. Qhoeˇ ngeh, jaˬ lehˇ lehˇ ma baw laˇ-awˇ aˇ ho qhoeˇ mawˇ-ahˇ lawˇ baˬ lawˇ dzeˇ baw dzeh gheh-euˬ meh.
Qhoeˇ naˇ aˇ ho qhoeˇ mawˇ aˬ yawꞈ-euˬ byoe-ahˇ ghoˆ leˇ-euˬ meh. Gaˇ ma-ahˇ chah luꞈ ngeh, tsawˇ haˬ htiˬ ghaˬ aˇ jiˇ-ahˇ beuˆ-eu lehˇ kaˆ myaˬ chiˬ mawˬ htaˬ-awˇ jawˇ gaˇ ya mawˇ-euˬ meh.
Qhoeˇ ngeh, aˬ yawꞈ-ahˇ chaw ba nehˬ laꞈ-euˬ aˇ jiˇ-ahˇ beuˆ-eu lehˇ lehˬ hmˬ htaˬ-euˬ tsawˇ haˬ qhoeˇ ghaˬ-euˬ laꞈ di-ahˇ neh uˇ leˇ-awˇ dwˬ dzmˇ-ahˇ kawꞈ qaˆ leꞈ nehˬ-euˬ meh.
Tsawˇ haˬ qhoeˇ ghaˬ gheh "Aˇ laˇ laˇ..., naˇ-eu lehˇ miˇ-a. Aˇ ho ho phehˇ nawˇ-aˬ" lehˇ guˇ guˇ-ehˇ laꞈ di nawˬ lehˆ-awˇ aˇ ho byuˬ qhaˇ byuˬ qhaˇ-ehˇ jawˇ khaˬ-ahˇ aˇ jiˇ mawˇ-awˇ zaw byoˆ gheh-euˬ meh.
Qhoeˇ naˇ, aˇ ho gheh aˬ yawꞈ-euˬ byoe-ahˇ yaw khawˇ-ehˇ cehˆ uˇ gheh-euˬ meh. Qhoeˇ htaˬ naˇ, aˇ ho hawˇ-eu aˇ jiˇ qhoeˇ nyiˬ mawˇ htiˬ mawˇ htiˇ mawˇ chaw ba nehˬ nya-eu muiˬ-eu chawˬ pyeuꞈ-iˇ-euˬ meh.
Aˇ laˬ jaˬ shiˇ hawˇ-eu mawˇ neˇ mawˇ gawHtiˬ poˆ-aˬ, uˬ choeˇ ghawˬ mahˇ ni mahˇ-awˇ ghaˬ qaˆ dui dui-eu mawˇ neˇ mawˇ gaw htiˬ mawˇ jawˇ-eu meh.
Qhoeˇ loꞈ-ehˇ duˇ ni, aˬ myah luꞈ naˇ qhawˇ mˇ zahˇ htaˬ-awˇ mawˇ neˇ-ahˇ kawꞈ sehꞈ dzaˬ mawꞈ-eu aˇ laˬ jaˬ shiˇ htiˬ mawˇ gheh jawˇ-eu meh.
Ehˇ qawꞈ ni, mawˇ neˇ mawˇ gaw qhoeˇ mawˇ-aˬ, ghaˬ qaˆ dui dui-eu miˇ neh ngaˇ maˬ ghaˬ leˇ lawˬ naˇ lehˇ noeˬ-awˇ, haw haw-ehˇ jawˇ-eu meh. Aˬ yawꞈ uˬ choeˇ maˬ tcoꞈ law nmˇ-aˬ, ngaˇ ya kawꞈ sehꞈ dzaˬ ma lehˇ noeˬ-eu meh.
Htiˬ nah-aˬ, aˇ laˬ jaˬ shiˇ qhoeˇ mawˇ, mawˇ neˇ mawˇ gaw jawˇ gaˇ iˇ-awˇ, "Chawˬ-oˇ, nawˬ-euˬ uˬ duˬ-aˬ, zawˇ haw muiˬ nga. Uˬ choeˇ jiˇ juˇ tsui ni, cheh taˆ ni ngaˇ-a. Ehˇ qawꞈ ni nawˬ-euˬ uˬ choeˇ hteu nawˇ yuꞈ qaˆ ngeh nawˬ-ahˇ tcawˆ laˇ nya nga. Sa tiꞈ htaˬ-eu phaˬ nga" lehˇ ehˇ-awˇ yaˇ saˬ phaw-ehˇ cehˆ uˇ gheh-euˬ meh.
Mawˇ neˇ qhoeˇ mawˇ gheh, aˬ yawꞈ-euˬ uˬ choeˇ aˬ yawꞈ-ahˇ tcawˆ laˇ nya-eu phaˬ nya lehˇ noeˬ-awˇ, qhaˬ lo lo ma -ahˇ uˬ choeˇ siˬ tcehˆ-eu lehˇ siˬ-iˇ-euˬ meh.
Htiˬ nah naˇ, aˇ laˬ jaˬ shiˇ qhoeˇ mawˇ, mawˇ neˇ jawˇ gaˇ iˇ-awˇ "Haˇ haˇ haˇ...., lehˇ uiˇ qaˆ leꞈ nehˬ-awˇ, nymˬ-mˇ poˆ-aˬ, ngaˇ nawˬ-ahˇ dzaˬ-eu za laˇ shaw ngaˇ-a. Qhoeˇ ngeh-aˬ, nawˬ-euˬ uˬ choeˇ tcoꞈ-eu miˇ neh ngaˇ maˬ kawꞈ laˇ pheuˬ-ehˇ nawˬ-euˬ uˬ choeˇ bi laˆ tcehˆ ni jaˬ myawꞈ myawꞈ-euˬ ma neh" lehˇ ehˇ-eu meh.
Qhoeˇ naˇ, aˇ laˬ jaˬ shiˇ-aˬ, mawˇ neˇ mawˇ gaw qhoeˇ mawˇ-ahˇ dawꞈ cuꞈ-awˇ kawꞈ sehꞈ dzaˬ shaw-euˬ meh.
Tsawˇ gahˇ ahˇ-eu qhaˬ tcehˆHtiˬ poˆ-aˬ, qhaˬ tcehˆ htiˬ mawˇ chawˬ maˬ baw ni aˬ yawꞈ htiˬ mawˇ tehꞈ-ehˇ dzaˇ poˆ dzaˬ-eu meh jeˇ. Htiˬ nah-aˬ, aˬ yawꞈ dzaˇ poˆ dzaˬ luꞈ ngeh hteˇ saˇ htiˬ saˇ gaˬ-awˇ nahˇ ghoꞈ ghoꞈ haw ngeh qhaˬ yehˇ htiˬ mawˇ aˬ yawꞈ-euˬ dawˬ pheh laˇ keuˆ htaˬ-euˬ meh.
Qhoeˇ ngeh, qhaˬ tcehˆ mawˇ-aˬ, aˇ dzehˬ-ehˇ tsawˬ guˆ-iˇ-awˇ yaˇ saˬ phaw yaw khawˇ-ehˇ choeˬ uˇ gheh-euˬ meh. Ehˇ qawꞈ qhaˬ yehˇ jiˇ qhaˬ tcehˆ-euˬ naˇ qhah cehˆ chaw gheh-euˬ meh.
Cehˆ cehˆ-ehˇ cehˆ naˇ deh ga ga ma htiˬ tsahˇ-ahˇ cehˆ keuˆ ngeh, qhaˬ tcehˆ maˬ cehˆ choeˇ-ehˇ pyeuꞈ laˇ-euˬ meh.
Qhoeˇ ngeh poˆ-aˬ, qhaˬ yehˇ jawˇ phaw zeuˆ phyawˇ-awˇ uiˇ haw nehˬ-awˇ ehˇ nehˬ-eu "Aˬ muiˬ qhaˬ yehˇ-oˇ, ngaˇ shiˇ naˇ aˬ joˆ-ehˇ ya naˇ-eu phaˬ nya lehˇ siˬ nya ni ngaˬ-euˬ khuiˇ sahˬ jeˬ hu kawꞈ yawˆ nehˬ laꞈ haw sheˇ" lehˇ htahˬ shaˇ-euˬ meh.
Qhaˬ yehˇ gheh kawꞈ yawˆ nehˬ-eu ghaˇ duˬ qhaˬ tcehˆ-euˬ aˬ khuiˇ dawˬ pheh iˇ pheh-awˇ kawꞈ-eu lehˇ gheh naˇ, ghaˬ qhaˇ ahˇ-eu yuˇ doˆ-awˇ behˆ gheh ngeh qhaˬ yehˇ-euˬ seuˬ htiˬ seuˬ behˆ juˆ-euˬ meh.
Qhoeˇ ngeh, qhaˬ tcehˆ-aˬ, qhaˬ yehˇ-ahˇ "Yaw khawˇ-ehˇ kawꞈ yawˆ-awˬ htawˇ, ngaˬ-euˬ khuiˇ sahˬ maˬ kawꞈ yawˆ naˇ nawˇ ngaˬ-ahˇ maˬ phaˇ hteh miˇ laˇ choeˇ meh de" lehˇ ehˇ ehˇ-ehˇ bi kawꞈ-euˬ meh. Qhaˬ yehˇ phaˇ kawꞈ naˇ qhaˬ tcehˆ gheh ghaˬ shaˇ shaˇ-ehˇ behˆ dui dui nehˬ-euˬ meh.
Heu loꞈ-ehˇ smˬ poˆ keuˆ ni bi kawꞈ-awˇ aˇ saˬ saˬ-eu poˆ-aˬ, qhaˬ tcehˆ ghaˬ dawˬ tawˆ luꞈ yuˇ doˆ jiˇ-awˇ behˆ gheh ngeh qhaˬ yehˇ-ahˇ behˆ sehꞈ shaw-euˬ meh.


Lah duˬ laꞈ qhoeˇ tsehˬ-eu ba la Htiˬ nah-aˬ, ho caꞈ qhoeˇ mawˇ aˬ chawˬ-euˬ aˇ du yaˇ-ahˇ aˇ du dzaˬ-iˇ-euˬ meh.
Qhoeˇ miˇ neh yaˇ yaw sahˇ ghaˬ ho caꞈ-ahˇ hteh-eu ghaˇ duˬ oe doˆ-euˬ meh.
Yaw sahˇ qhoeˇ ghaˬ, ho caꞈ-ahˇ maˬ hteh choeˇ-ehˇ laˇ-awˇ aˇ miˇ htiˬ mawˇ nyehꞈ laꞈ-euˬ meh jeˇ.
Aˇ miˇ qhoeˇ mawˇ-aˬ, ho caꞈ-ahˇ mawˇ-eu nehˬ-ehˇ hteh-euˬ meh.
Ehˇ qawꞈ, ho caˬ qhoeˇ mawˇ-aˬ, aˬ yawꞈ-euˬ byoe-ahˇ yaw khawˇ-ehˇ cehˆ uˇ gheh-euˬ meh.
Ho caꞈ qhoeˇ mawˇ-aˬ, aˇ miˇ maˬ phaˇ jawˇ-euˬ jeˬ miˇ-a lehˇ noeˬ-awˇ byoe-ahˇ neh laˇ doˆ ngeh aˇ lawˇ-ahˇ mawˇ-awˇ aˇ du yaˇ phaw-ehˇ cehˆ uˇ gheh-euˬ meh.
Qhoeˇ ngeh, ho caꞈ-ahˇ maˬ poˆ mawˇ nya-ehˇ aˇ du yaˇ-ahˇ loꞈ luꞈ-eu aˇ miˇ-euˬ mehˬ shi cehˆ keuˆ gheh-awˇ, aˇ miˇ neh bi baꞈ dzaˬ-euˬ meh.
Lah duˬ laꞈ qhoeˇ tsehˬ-eu ba laBa la uˬ tsaˇ tsehˬ muiˬ-eu uˬ ciꞈ htiˬ miˇ, aˬ li zaˬ guˬ htiˬ ghaˬ iˇ cuꞈ qawꞈ-iˇ-eu lehˇ lah duˬ jaˆ-eu phaw iˇ-euˬ meh.
Qhoeˇ ngeh, lah duˬ laꞈ qhoeˇ ba la uˇ luꞈ gaˇ ya mawˇ-euˬ meh.
Qhoeˇ naˇ, zaˬ guˬ qhoeˇ ghaˬ iˇ khahˇ-ahˇ cehˆ ghoꞈ leꞈ-awˇ aˇ caˆ gheu laˬ leˇ-euˬ meh.
Aˇ caꞈ mehˬ dzaˬ-ahˇ shmˇ kuˆ seuˬ paꞈ tawꞈ-awˇ lah duˬ laꞈ qhoeˇ phyehˬ kha ahˇ gheh-euˬ meh.
Kuˆ seuˬ qhoeˇ lah duˬ laꞈ qhoeˇ ga keuˆ-iˇ ngeh, mehˬ qhehˬ-ahˇ ngeuˬ leˇ-awˇ, aˬ yawꞈ ghaˬ shaˇ shaˇ-ehˇ gheu qawꞈ maˬ gheu doˆ choeˇ-a.
Aˇ saˬ saˬ laˇ ngeh, ghaˬ qhaˇ ahˇ-eu shaˇ doˆ-awˇ gheu-euˬ-aˬ, kuˆ seuˬ gheu tcehˆ-awˇ aˬ yawꞈ ghaˬ sehˇ pyaˆ-ehˇ choˬ-iˇ-euˬ meh. Aˬ yawꞈ sehˇ pyaˆ-ehˇ choˬ-iˇ-euˬ miˇ neh mˬ-ahˇ ghawˇ leuˇ haw ngeh, mˬ-ahˇ ba la tsehˬ gaˇ mawˇ-awˇ "Ba la-oˇ, nawˬ-ahˇ ngaˬ neh kha qoꞈ doˆ nehˬ-euˬ miˇ neh mˬ qhoeˇ taˆ daˆ keuˆ leˇ-eu ngaˇ-a. Aˬ joˆ-ehˇ gheh qawꞈ ngaˇ laˬ qhaˬ zawˇ chehˇ nya" lehˇ ehˇ ehˇ-ehˇ nui qhahˇ shiˇ sehꞈ leꞈ-euˬ meh jeˇ.
Aˬ buˇHtiˬ poˆ-aˬ, aˬ buˇ zaˬ htiˬ ghaˬ jawˇ-euˬ meh.
Htiˬ nah-aˬ, aˬ buˇ zaˬ qhoeˇ ghaˬ yaˇ saˬ-ahˇ dawˬ deh chah gha-iˇ-euˬ meh.
Aˬ buˇ zaˬ qhoeˇ ghaˬ aˇ bawˇ uˬ duˬ daˆ luꞈ-eu ho caꞈ ho dahˇ htiˬ mawˇ mawˇ-euˬ meh.
Mehˬ hu phaw phaˇ iˇ tcaꞈ gheh naˇ aˇ lu deuˬ zaw zaw-ehˇ jawˇ gaˇ phaˇ ya mawˇ-euˬ meh.
Htiˬ gaˇ phaˇ iˇ tcaꞈ naˇ, lahˬ lahˬ zaˬ htiˬ mawˇ qoˆ cho qoˆ cho lehˇ tsawˬ tsawˬ-ehˇ laˇ gaˇ mawˇ-euˬ meh.
Yaˇ saˬ qhahˬ naꞈ naꞈ ma-ahˇ phaˇ chah gheh ngeh, qhaˬ tcehˆ htiˬ mawˇ ghaˬ naˬ naˬ naˬ-ehˇ jawˇ gaˇ ya mawˇ-euˬ meh.
Aˬ buˇ zaˬ yaˇ saˬ laꞈ qhoeˇ chah poˆ chah laˆ-ehˇ chah qawꞈ qhaˬ laˬ-ahˇ maˬ mawˇ-aˬ.


Chawˬ shaˇ poˆ-eu ho caꞈ Htiˬ nah-aˬ, sahˬ phaˬ htiˬ ghaˬ tehꞈ-ehˇ miˇ qhahˬ laꞈ qhoeˇ chah haw-iˇ ngeh, gaˇ ma-ahˇ ho caꞈ aˬ ma hawˇ-eu zaˬ deuˬ-ahˇ mawˇ-euˬ meh. Qhoeˇ ngeh, ho caꞈ aˬ ma qhoeˇ mawˇ "Ngaˬ ha ma zaˬ-ahˇ chaw ba nehˬ laꞈ-awˬ. Ngaˬ ha ma zaˬ-euˬ ghaˇ duˬ dzaˇ poˆ-iˇ-euˬ ngaˬ-euˬ qhaˬ dzeˇ zaˬ-ahˇ aˇ hahˇ neh baꞈ dzaˬ-euˬ meh. Ngaˬ ha ma zaˬ-ahˇ chaw ba nehˬ laꞈ sahˬ phaˬ-oˇ" lehˇ ngoeˇ ngoeˇ-ehˇ shaˇ-eu meh.
Gaˇ kawˆ qhoeˇ-ahˇ ya gaˬ ngeh, sahˬ phaˬ nui ma maˬ saˇ-ehˇ aˇ hahˇ-ahˇ nyehꞈ mi-eu ghaˇ duˬ hawˇ-eu ho caꞈ aˬ ha ma zaˬ-ahˇ maˬ phaˇ sehꞈ-eu ghaˇ duˬ aˬ yawꞈ-euˬ zaˬ qaˆ deuˬ-ahˇ htiˬ poˆ tehꞈ-ehˇ qhehˇ gheh-euˬ meh. Miˇ qhahˬ saˇ kha baˬ da neh sahˬ phaˬ dzaˬ ngeh maˬ khuiˇ dawˇ ngeh maˬ htmˬ-ehˇ shaˬ luꞈ ngeh sahˬ phaˬ zaˬ miˬ ehˇ-eu, "Aˬ da-oˇ, aˬ jeˬ noeˬ shaˬ luꞈ hte. Aˬ buˇ chaw ba nya-eu jeˬ jaˆ naˇ ehˇ nehˬ laꞈ-awˬ." Aˬ da ghaˬ gheh "Aˬ buˇ-oˇ, aˬ da maˬ shiˇ mi naꞈ-ehˇ aˬ dui aˇ jeuˬ laꞈ qhoeˇ ghaˬ qhaˇ qaˆ dzehˬ-eu ghaˬ nehˬ-ehˇ nymˇ dahˬ chawˬ shaˇ baw nehˬ yaꞈ mawꞈ nya" lehˇ ehˇ nehˬ-euˬ meh.
Ehˇ qawꞈ, sahˬ phaˬ zaˬ miˬ-aˬ, aˬ yawꞈ-euˬ aˇ jeuˬ ho caꞈ-ahˇ maˬ yuˇ mawꞈ-eu miˇ neh aˇ jeuˬ nui deuˬ-ahˇ poˆ nehˬ laꞈ-eu ghaˇ duˬ sahˬ phaˬ-ahˇ ehˇ -eu meh. Sahˬ phaˬ qawˬ nui ma tsaˬ-eu miˇ neh yawˬ nah yawꞈ keuˆ laˇ ngeh laꞈ qawˆ haw-eu tsawˇ haˬ jawˇ gaˇ aˬ buˇ qhoeˇ ghaˬ iˇ-awˇ, "Miˇ tsaˬ qhoeˬ taˆ aˬ chawˬ naˆ maˬ tseˇ ghaˬ qaˆ dzehˬ-eu aˬ suˇ ghaˬ-a" lehˇ naˇ haˬ-euˬ meh. Laꞈ qawˆ haw nehˬ-eu ghaˬ ehˇ-eu "Aˬ buˇ-oˇ, ngaˇ siˬ nya-eu-aˬ, miˇ tsaˬ qhoeˇ taˆ aˬ chawˬ naˆ maˬ tseˇ ghaˬ qaˆ dzehˬ-eu ghaˬ-aˬ, nahˇ ma meh" lehˇ ehˇ nehˬ-euˬ meh.
Qhoeˇ naˇ, aˬ buˇ qhoeˇ ghaˬ nahˇ ma jawˇ gaˇ le-awˇ "Miˇ tsaˬ qhoeˇ taˆ ghaˬ qhaˇ qaˆ dzehˬ-eu ghaˬ nawˇ ma loˇ" lehˇ naˇ haˬ-euˬ meh. Nahˇ ma ehˇ-eu "Oˇ, ngaˇ naˆ maˬ tseˇ ghaˬ qaˆ dzehˬ-eu ghaˬ jawˇ meh. Mˬ dmˇ neh chah tsoeˬ gheh naˇ ngaˇ htiˬ jeˬ-iˬ maˬ phaˇ mawˇ nya meh, mˬ dmˇ-aˬ ngaˇ naˆ maˬ tseˇ ghaˬ qaˆ dzehˬ meh" lehˇ ehˇ nehˬ-euˬ meh.
Yawˬ nah yawꞈ phaˇ keuˆ laˇ ngeh, mˬ dmˇ jawˇ gaˇ le-awˇ "Miˇ tsaˬ qhoeˇ taˆ ghaˬ qhaˇ qaˆ dzehˬ-eu ghaˬ nawˇ ma loˇ" leh naˇ haˬ leˇ-eu meh. Mˬ dmˇ gheh "Ngaˇ maˬ ngeuˇ, ngaˇ naˆ maˬ tseˇ ghaˬ qaˆ dzehˬ-eu-aˬ jaˬ lehˇ meh. Jaˬ lehˇ baw laˇ naˇ, ngaˇ htiˬ jeˬ-iˬ maˬ gheh nya-a. Jaˬ lehˇ lehˇ ma hteu-aˬ, nga maꞈ-ahˇ htiˬ qhehˬ naˇ gawˬ jawˬ-ahˇ chiˬ daˆ gheh, htiˬ qhehˬ naˇ ghaˬ lawˬ-ahˇ chiˬ kha gheh, htiˬ poˆ naˆ nga maꞈ yaw khaˬ htiˬ ghaˬ htiˇ ghaˬ nawˬ htehˬ laˇ lehˇ, htiˬ poˆ naˆ maˬ khamˬ choeˇ naˇ uˬ jeˬ jeˬ ma jeˬ-awˇ htiˬ ghaˬ htiˇ ghaˬ ya deuˆ cheh cheh, htiˬ poˆ naˆ uˬ yehˇ loꞈ-ehˇ iˇ shoi qawꞈ ya shoi kha gheh-eu meh. Qhoeˇ miˇ neh ghaˬ qaˆ dzehˬ-eu jaˬ lehˇ jawˇ gaˇ iˇ-awˬ lehˇ mˬ dmˇ ehˇ nehˬ-euˬ meh.
Sahˬ phaˬ aˬ buˇ qawꞈ jaˬ lehˇ jawˇ gaˇ yaw khawˇ-ehˇ iˇ-awˇ "Miˇ tsaˬ qhoeˇ taˆ nawˇ ghaˬ qhaˇ qaˆ dzehˬ-eu ghaˬ ma loˇ" lehˇ naˇ haˬ-euˬ  meh. "Oˇ, ngaˇ maˬ ngeuˇ de. Ngaˇ naˆ maˬ tseˇ ghaˬ qaˆ dzehˬ-eu ghaˬ gawˬ jawˇ meh. Ngaˇ iˇ-eu gaˇ ma-ahˇ aˬ yawꞈ jawˇ tsoeˬ naˇ ngaˇ maˬ phaˇ luˆ doˆ nya meh. Qhoeˇ miˇ neh gawˬ jawˬ jawˇ gaˇ nawˇ iˇ-awˬ" lehˇ jaˬ lehˇ ehˇ nehˬ-euˬ meh.
Gawˬ jawˬ jawˇ gaˇ phaˇ le-awˇ phaˇ naˇ haˬ leˇ-euˬ meh. Gawˬ jawˬ ehˇ-eu "Ngaˇ ghaˬ qhaˇ qaˆ dzehˬ-eu ghaˬ maˬ ngeuˇ. Ngaˇ naˆ maˬ tseˇ ghaˬ qaˆ dzehˬ-eu ghaˬ mawˇ neˇ meh. Mawˇ neˇ uˬ choeˇ neh ngaˬ-ahˇ htahˬ laˇ naˇ, htahˬ meuˇ htahˬ loeˇ jiˇ nya meh. Qhoeˇ miˇ neh mawˇ neˇ jawˇ gaˇ iˇ-awˬ" lehˇ gawˬ jawˬ ehˇ nehˬ-euˬ meh.
Mehˬ hu phaw deuˬ-ahˇ naˇ haˬ laꞈ-euˬ loꞈ-ehˇ mawˇ neˇ jawˇ gaˇ iˇ keuˆ naˇ "Mawˇ neˇ-oˇ, nawˇ ghaˬ qhaˇ qaˆ dzehˬ-euˬ ghaˬ maˬ ngeuˇ loˇ. Ngaˬ-ahˇ jaˬ myawꞈ htaˬ myawꞈ de" lehˇ ehˇ nehˬ-euˬ meh. Mawˇ neˇ gheh "Aˇ... ngaˇ aˬ joˆ-ehˇ ngeuˇ phaˬ nga. Ngaˇ aˇ caˆ naˆ maˬ tseˇ ghaˬ maˬ qaˆ dzehˬ-a. Aˇ caꞈ ngaˬ-ahˇ sheuˬ-awˇ tsawˇ haˬ jawˇ gaˇ sheuˬ keuˆ naˇ tsawˇ haˬ qhaˇ qhehˇ-eu ngaˇ ya mˇ meh. Htiˬ poˆ naˆ aˇ bawˇ dawˬ phehˬ-ahˇ paꞈ tawꞈ-awˇ bi jawˇ laꞈ naˇ qawꞈ htiˬ nah nah ga ni qhoeˇ loꞈ-ehˇ ya jawˇ meh. Htiˬ jeˬ-iˬ maˬ gheh nya-a. Qhoeˇ miˇ neh aˇ caˆ jawˇ gaˇ iˇ-awˬ" lehˇ mawˇ neˇ ehˇ nehˬ-euˬ meh.
Sahˬ phaˬ zaˬ miˬ gheh aˇ caˆ jawˇ gaˇ phaˇ iˇ-awˇ aˬ myah myah loꞈ-ehˇ phaˇ naˇ haˬ ngeh, aˇ caˆ ehˇ-eu "Aˇ... miˇ tsaˬ qhoeˇ taˆ ghaˬ qhaˇ qaˆ dzehˬ-euˬ-aˬ, ngaˇ maˬ ngeuˇ. Ngaˇ naˆ maˬ tseˇ ghaˬ qaˆ dzehˬ-euˬ ghaˬ-aˬ, ho caꞈ meh. Aˬ yawꞈ neh kawꞈ naˇ ngaˇ gheh yaw tcehˆ yaw lehˆ-ehˇ ya pyeuꞈ jiˇ meh. Htiˬ jeˬ-iˬ maˬ gheh nya-a. Nawˇ aˬ yawꞈ-ahˇ mawˇ-iˇ-awˬ" lehˇ ehˇ qoꞈ nehˬ-euˬ meh.
Aˇ saˬ saˬ laˇ ngeh, sahˬ phaˬ zaˬ miˬ-aˬ, ho caꞈ jawˇ gaˇ phaˇ ya ghoꞈ qoꞈ-iˇ-awˇ aˬ yawꞈ-euˬ aˬ da neh nui ma tsaˬ htaˬ-euˬ ghaˬ nehˬ-ehˇ yuˇ-eu ghaˇ duˬ noeˬ tcehˆ-euˬ meh. Sahˬ phaˬ qawꞈ ni laˬ qhaˬ chehˇ dui dui-awˇ, miˇ qhahˬ qhahˬ lah ni bi dzaˬ bi dawˇ-eu ghaˇ duˬ khuˇ gaˬ keuˆ-euˬ meh. Miˇ qhahˬ zaˬ deuˬ qawꞈ oeˇ mˇ baˇ gaˇ bi dzaˬ bi dawˇ-eu ghaˇ duˬ uˬ ciꞈ uˬ shawˬ-ehˇ, aˇ siˬ aˇ lu deuˬ poˆ poˆ-ehˇ chehˇ gha dui dui luꞈ meh. Qhoeˇ miˇ neh iˬ nah keuˆ ni ho caꞈ deuˬ-aˬ, uˬ ciˆ phaw keuˆ ni laꞈ nyiˇ doˆ-iˇ doˆ-iˇ-ehˇ dzaˇ poˆ dzaˬ-eu meh.


Ngaˬ li gheh yaw gahˇ meh Lawˬgahˇ-aˬ, tsawˇ gahˇ ahˇ-awˇ nui noeˬ doˆ-eu miˇ neh sahˬ phaˬ qawꞈ aˬ yawꞈ-ahˇ khuˇ khuˇ-ehˇ ghaˬ ghoe-eu uˬ taꞈ, sahˬ phaˬ-ahˇ nui noeˬ nui duˇ biꞈ-eu ghaˬ lehˇ qawꞈ sawˇ htaˬ-euˬ meh jeˇ.
Lawˬgahˇ aˬ yawꞈ zawˇ gaˬ-eu, Gahˇjaˬ lehˇ myahˇ-euˬ aˬ li htiˬ li jawˇ-eu meh jeˇ. Gahˇjaˬ-aˬ, htiˬ nah htiˬ nah mˬ ciꞈ le ngeh keuˆ ni phu phu lah chah doe chah doe-ehˇ dawˬ deh gha-eu meh jeˇ.
Htiˬ nah-aˬ Gahˇjaˬ phu kha chah luꞈ gaˇ, phu buˬ sehˇ neh iˇ khahˇ khuˇ daˆ-awˇ, aˬ yawꞈ-euˬ aˬ laꞈ nyiˬ laꞈ-ahˇ luꞈ, shuiˇ maˇ byaˆ htiˬ phaw, phyuˇ maˇ byaˆ htiˬ phaw lehˇ ghoˆ haw-awˇ "Phoeˬ dzehˬ-eu hmˬ yuˇ-awˬ Gahˇjaˬ-oˇ" lehˇ ehˇ nehˬ ngeh, Gahˇjaˬ phyuˇ maˇ byaˆ hmˬ yuˇ-awˇ ghoꞈ-iˇ-euˬ meh jeˇ.
Phu buˬ sehˇ qhoeˇ ghaˬ qhoeˇ loꞈ-ehˇ phyuˇ maˇ byaˆ hawˇ-eu shuiˇ maˇ byaˆ ghoˆ haw ghoˆ haw-ehˇ ba la aˇ siˬ-ahˇ neh bi tseˇ keuˆ laꞈ-euˬ qawꞈ, Gahˇjaˬ phyuˇ maˇ byaˆ tehꞈ-ehˇ yuˇ-eu miˇ neh Gahˇ jaˬ-ahˇ dawˇ ga nga lehˇ ehˇ ehˇ-ehˇ uiˇ-eu meh jeˇ.
Htiˬ nah-aˬ, phu buˬ sehˇ Lawˬgahˇ-ahˇ ehˇ nehˬ-eu,"Nawˇ  hteu naˆ naˆ-ehˇ gahˇ gaˇ neh nawˬ li Gahˇjaˬ dawˇ ga ga-eu lehˇ ngaˇ-a. Phyuˇ hawˇ-eu shuiˇ aˬ geu jeˬ phoeˬ dzehˬ-a lehˇ jiˇ maˬ siˬ nya  ni ga nga. Maˬ jah naˇ nawˬ li-ahˇ naˇ haˬ haw-iˇ nawˇ" lehˇ ehˇnehˬ-euˬ meh jeˇ.
Lawˬgahˇ dawˬ qhoeˇ dawˬ ya gaˬ ngeh  iˇ khahˇ cehˆ ghoꞈ gheh-awˇ,"Gahˇjaˬ-oˇ, phyuˇ maˇ byaˆ hawˇ-eu shuiˇ maˇ byaˆ aˬ geu jeˬ phoeˬ dzehˬ la" lehˇ naˇ haˬ ngeh, "Shuiˇ phoeˬ dzehˬ miꞈ-aˬ da-oˬ" lehˇ ehˇ qoꞈ nehˬ-eu meh jeˇ. "Phu buˬ sehˇ nyaˇ-eu nawˇ phyuˇ phoeˬ dzehˬ-a lehˇ ehˇ meh jeˇ lawˇ."
Gahˇjaˬ gheh, "Aˬ daˬ-oˇ heu gaˇ laˇ sheˇ, aˬ li bi haw nyaˇ" lehˇ khuˇ-awˇ, aˬyawꞈ yuꞈ-eu kuˆ lawˆ-ahˇ khuˇ uˇ leꞈ-awˇ phyuˇ maˇ byaˆ dawˆ ahˇ htaˬ-euˬ bahˬ keuˆ keuˆ zaˬ htiˬ siˬ phah-awˇ bi haw ngeh phyuˇ maˆ byaˆ htiˬ byah ni ahˇ gaˇ ya mawˇ-euˬ miˇ neh  aˬ yawꞈ-euˬ aˬ da zahˬ leˇ-euˬ meh jeˇ.
Gahˇjaˬ ehˇ-eu, "Phu buˬ sehˇ yawˬ nah na luꞈ phyuˇ hawˇ-eu shuiˇ maˇ byaˆ ghoˆ haw ghoˆ haw-ehˇ aˬ li-ahˇ bi tseˇ laꞈ-eu meh. Aˬ li yawˬ nah na luꞈ phyuˇ maˇ byaˆ tehꞈ-ahˇ yuˇ-eu miˇ neh aˬ li-ahˇ dawˇ ga lehˇ ehˇ ehˇ-ehˇ tsawˇ mawˬ deuˬ nehˬ-ehˇ uiˇ uiˇ-ehˇ jawˇ yaꞈ-eu meh" lehˇ ehˇ nehˬ-euˬ meh jeˇ.
Gahˇjaˬ aˬ yawꞈ -euˬ aˬ da-ahˇ ehˇ nehˬ-eu,"Phu buˬ sehˇ phyuˇ ghoˆ haw dahˬ beh ngeh nah shuiˇ maˇ byaˆ yuˇ lawˬ nmˇ-aˬ yaw nah yawˬ maˬ phaˇ ghoˆ haw pheuˬ-aˇ. Hteu miˇ neh maˬ siˬ nya-eu geuꞈ-awˇ phyuˇ maˇ byaˆ yuˇ-eu baˬ da neh iˬ nah bahˬ keuˆ byah laˇ-euˬ meh" lehˇ ehˇ nehˬ ngeh, Lawˬgahˇ -aˬ "Oˇ ngaˬ li yaw gahˇ law hawˇ ngaˬ" lehˇ noeˬ leˇ-eu meh jeˇ.


Aˬ ma-euˬ guˬ chiˇ guˬ yaˇ Aˬ ma neh  kha-euˬ guˬ chiˇ zawˇ-ehˇ muiˬ laˇ htaˬ-euˬ nga.
Shaˬ jiˇ hawˇ-eu ngaˬ shaˬ qawꞈ aˬ ma neh kha-euˬ guˬ chiˇ nehˬ-ehˇ jahˇ dzaˬ-eu meh.
Aˬ  ma neh guˬ chiˇ kha  htaˬ-euˬ gaˇ aˬ nyoˬ uˇ leˇ-awˇ dzaˬ chuˬ jiˇ-euˬ meh.
Aˬ nyoˬ  neh guˬ chiˇ dzaˬ jiˇ htaˬ-euˬ gaˇ haw haw-ehˇ aˬ ma nui ma phehˇ dui  dui meh.
Guˬ chiˇ guˬ yaˇ-ahˇ aˬ nyoˬ maˬ phaˇ uˇ leˇ nya phaˬ-ehˇ aˬ da neh yaˇ khmˇ mˇ ghoeˬ jiˇ-euˬ meh.
Nymˬ-mˇ poˆ-aˬ guˬ chiˇ dawˬ tawˆ luꞈ muiˬ qoꞈ laˇ jiˇ-euˬ  ngaˇ-a. Nga phehˬ zaˬ guˬ chiˇ ya dzaˬ dehˆ ma.


Li tsaˬ-euˬ laꞈ myawˬ laꞈ muˆ Li tsaˬ aˬ yawꞈ nya-eu laꞈ myawˬ tsawˇ gahˇ deuˬ aˬ yawꞈ-euˬ aˬ li Tsaˬdah-ahˇ gheh bi nya  mawꞈ-eu  miˇ neh bi mˇ dzaw qawꞈ Tsaˬdah nui ma maˬ phi-a.
Li tsaˬ phehˬ zaˬ myawˬ yaˇ deh yaˇ maˬ mˇ dzaˬ ni aˬ yawꞈ nya-eu laꞈ myawˬ  laꞈ muˆ mˇ ahˬ mˇ ahˬ-ehˇ dehꞈ-eu tehꞈ meh.
Htiˬ nah-aˬ, Li tsaˬ  aˇ neˬ neˬ-iˇ-eu lehˇ iˇ gaˇ aˬ laꞈ-ahˇ mi chehˇ deuˆ htahˬ-awˇ htiˬ jeˬ-iˬ maˬ jahˇ nya ni ghoꞈ laˇ-euˬ meh.
Li tsaˬ aˬ laꞈ naˇ-eu miˇ neh laꞈ myawˬ laꞈ muˆ maˬ phaˇ mˇ nya ni pyeuꞈ-iˇ awˇ  nymˇ jiˇ laꞈ qhoeˇ dzaˬ-eu maˬ jaˆ ni shaˬ laˇ-euˬ meh.
Qhoeˇ ngeh jawˇ Tsaˬdah-aˬ heu loꞈ-ehˇ jawˇ neh maˬ geuꞈ nya luꞈ-a, ngaˬ da maˬ mˇ nya-eu-aˬ ngaˇ ya mˇ-eu ngaˇ-a lehˇ noeˬ tcehˆ-awˇ mˇ dzaw-euˬ meh.
Tsaˬdah-aˬ, htiˬ nah saiˇ htiˬ nah mˇ nya dzehˬ laˇ-awˇ laꞈ myawˬ laꞈ muˆ ghawˬ mya jeˬ mˇ ahˬ nya laˇ-euˬ meh.
Nymˬ-mˇ poˆ-aˬ, aˬ yawꞈ-euˬ aˬ da mˇ-eu maˬ loˬ ni yawˬ jeˬ na luꞈ Tsaˬdah mˇ nya laˇ jiˇ-euˬ miˇ neh Li tsaˬ phehˬ zaˬ nymˇ jiˇ qhahˬ lahˇ-eu maˬ phaˇ loˬ meh.


Jawˇlaˬ Aˬkhaˬ shaˬ beuˆ yaw nya Lawˬmehˇ chawˬ-eu loꞈ-ehˇ phu  zaˬ deuˬ gheh  shaˬ hteh hteh-iˇ-eu lehˇ laˆ gm-awˇ aˬ khuiˬ sheuˬ-eu deuˬ sheuˬ  sheuˬ-ehˇ iˇ-euˬ meh.
Shaˬ ga htiˬ tsahˇ iˇ keuˆ ngeh aˬ khuiˬ neh zaꞈ hteˬ htiˬ mawˇ hteh doˆ laꞈ-euˬ gaˇ Mawˇgahˇ  mawˇ-awˇ beuˆ-eu maˬ noeˬ ni, "Oˇ zaꞈ hteˬ zaꞈ hteˬ" lehˇ guˇ guˇ-ehˇ haw-eu meh jeˇ.
''Qhehˇ aˬ jeˬ guˇ guˇ-ehˇ jawˇ le hteu,  beuˆ-awˬ lawˇ" lehˇ ehˇ-awˇ Lawˬgaw neh beuˆ gheh-euˬ-aˬ miˬ beuˆ naˬ qhahˬ suꞈ-awˇ zaꞈ hteˬ cehˆ dzeuˇ-euˬ meh.
"Iˬ nah-aˬ zaꞈ hteˬ maˬ phaˇ ya dzaˬ-eu ngaˇ-a.  Yaw muiˬ-ehˇ laˆ lehˬ  laˆ cha jiˇ-euˬ meh" lehˇ shaˬ hteh zaˬ deuˬ Mawˇgahˇ hawˇ-eu Lawˬgaw-ahˇ htoˇ htoˇ-ehˇ nui ma phehˇ-eu meh.
Shaˬ ga htiˬ tsahˇ phaˇ iˇ keuˆ ngeh chiˇ haˬ htiˬ mawˇ hteh doˆ-awˇ Mehˇgaˬ neh beuˆ gheh-euˬ-aˬ laꞈ taꞈ beuˆ tcehˆ-awˇ choeˬ byoˆ gheh-euˬ  mehˬ. Qhoeˇ ngeh yawˬ ghaˬ naˆ luꞈ nui  ma cawˆ laˇ jiˇ-euˬ meh.
Lawˬmehˇ ehˇ-eu, "Nui ma htaˬ cawˆ maꞈ-oˇ uˬ ciꞈ uˬ htaw htaw le-eu jawˬ-ehˇ ya beuˆ sehꞈ tehꞈ-a.  Shaˬ ga yawˬ tsahˇ yawˬ phaˇ hteh haw-iˇ beuˇ" lehˇ chawˬ-awˇ phaˇ hteh  iˇ-euˬ meh.
Qhoeˇ ngeh zaꞈ hteˬ zaꞈ htahˇ htiˬ mawˇ hteh doˆ-awˇ Li joe neh beuˆ gheh-euˬ-aˬ naˬ bawˇ naˬ zahˇ nyiˬ paˆ-ehˇ taˆ gheh-awˇ qoˆ leh ni ga-eu meh. Nymˬ-mˇ poˆ-aˬ yawˬ ghaˬ na luꞈ laˬ qhaˬ chehˇ chehˇ-ehˇ zaꞈ hteˬ baꞈ-awˇ ghoꞈ leˇ-euˬ meh.


Khuiˇ nyehꞈ laꞈ sawˆ mˇ nya-eu Miˬma Htiˬ nah-aˬ aˬ bawˇ Loˆgahˬ yaˇ mˇ-iˇ-euˬ ghoꞈ laˇ-awˇ ghaˬdoeˇ doeˇ-eu miˇ neh yuꞈ-eu meh.
Qhoˇ ngeh aˬ yawꞈ-euˬ aˬ buˇ   Miˬma-ahˇ ``Aˬda-ahˇ ghawˇ mawˇ htiˬ poˆ nyehꞈ chawˬ nehˬ laˇ sheˇ"  lehˇ khuˇ-eu meh.
``Ngaˬ-ahˇ ghawˇ mawˇ maˬ nyehꞈ nya  nya da-oˇ" lehˇ Miˬma ehˇ qoꞈ nehˬ-euˬ meh.
Ehˇ qawꞈ aˬ yawꞈ-euˬ aˬ da  aˇ dzehˬ-ehˇ qhehˇ-eu miˇ  neh maˬ  nyehꞈ nya  maˬ chawˬ-ehˇ nyehꞈ nehˬ-euˬ meh.
Miˬma ghawˇ mawˇ maˬ nyehꞈ nya-eu  miˇ neh ``Laiꞈ-eu lehˇ ngaˇ-a. Hawˬ gheh htaˬ dzaˬ'' lehˇ dehˬ dui dui-eu meh.
Qhoeˇ ngeh Miˬma-euˬ aˬ da Miˬma-ahˇ dehˬ gaˇ aˬ yawꞈ-euˬ aˬ ma ya gaˬ-awˇ Miˬma-ahˇ khuˇ htaˬ-awˇ ghawˇ mawˇ aˬ joˆ-ehˇ ya nyehꞈ-eu yaw  muiˬ-ehˇ mehˬ nehˬ-euˬ meh.
Qhoeˇ ngeh nah neh  naˇ Miˬma aˬ yawꞈ-euˬ aˬ da  aˬ ma-ahˇ khuiˇ nyehꞈ laꞈ sawˆ mˇ nehˬ  nya dui dui   laˇ-euˬ meh.


Ba la hawˇ-eu uˬ qoˆ Aˬ da-aˬ, aˇ doˆ-ahˇ zawˇ caˇ-euˬ myaˆ khaˬ zeuˇ nehˬ-euˬ meh. Aˬ maˬ-aˬ, ngaˬ-ahˇ uˬ qoˆ zeuˇ nehˬ-euˬ meh. Aˬ buˇ zaˬ ghaˬ-ahˇ-aˬ,  phawˬ caꞈ (khehˇ diˬ aˇ siˬ) zeuˇ nehˬ-euˬ meh.
Iˇ khahˇ ghoꞈ leˇ luꞈ ngeh gaˇ phehˇ jaˬ lehˇ lehˇ ma baw laˇ-awˇ ngaˬ-euˬ uˬ qoˆ baw lehˆ gheh-euˬ meh.
Ngaˬ-euˬ uˬ qoˆ aˇ bawˇ uˬ laꞈ-ahˇ baw ngeuˬ-euˬ meh.
Uˬ ciꞈ hawˬ gheh maˬ dzaˬ nya ni ngaˇ ngoeˇ dui dui-euˬ ma.
Qhoeˇ ngeh miˇ ba la uˬ tsaˇ zawˇ tsehˬ muiˬ-eu meh. Aˇ bawˇ uˬ laꞈ-ahˇ ngeuˬ-eu ngaˬ-euˬ uˬ qoˆ-ahˇ aˬ yawꞈ haw-eu meh.
Ba la-aˬ ngaˬ-euˬ uˬ qoˆ-ahˇ myaˆ dzeˇ dzeˇ haw-awˇ uiˇ ceꞈ ceꞈ haw laˇ-eu meh. Ngaˇ gheh uiˇ chawˬ-euˬ ma.
Yawˬ nah yawˬ sahˬ boꞈ dzaw-iˇ-awˇ ghoꞈ laˇ ngeh, ngaˬ ma uˬ qoˆ yaw neˇ htiˬ siˬ biꞈ laꞈ-euˬ meh. Ba la la ma neh biꞈ laꞈ-aˬ lehˇ ngaˬ ma ehˇ-eu meh.
Qhoeˇ ngeh miˇ ba la la ma nga nyaꞈ yawˬ ha uˬ qoˆ yawˬ ha qoˆ-awˇ uiˇ ceꞈ ceꞈ ceꞈ-ehˇ jawˇ-euˬ ma. Nga maꞈ zawˇ byawˬ nya.
Nahˇ ma gheh uˬ qoˆ loˬ meh lehˇ nawˬ-ahˇ noeˬ nya loˇ.
Iˬ nah ngaˇ aˬ joˆ-ehˇ gheh-eu uˬ qoˆ qoˆ-eu gheh nga lehˇ noeˬ-eu nya.


Maˬ naˇ haˬ-eu baˬ da neh keuˆ le-eu shaˬ zahˬ Hti nah-aˬ, boeˬ kuˆ gaˇ ma chah luꞈ ngeh shaˬ beuˆ aˬ da htiˬ ghaˬ-ahˇ mawˇ-euˬ meh. Qhoeˇ miˇ neh boeˬ kuˆ tsawˬ guˆ-iˇ-awˇ htiˬ jeˬ-iˬ maˬ jahˇ nya ni pyeuꞈ-iˇ-euˬ meh.
Qhoeˇ ngeh, ho caꞈ htiˬ mawˇ tsawˬ doˆ laꞈ gaˇ mawˇ-awˇ "Chawˬ-oˇ, ngaˬ-ahˇ chaw ba nehˬ laꞈ-awˬ" lehˇ ehˇ nehˬ-euˬ meh.
Qhoeˇ naˇ, ho caꞈ neh boeˬ kuˆ-euˬ naˇ qhah phaw dehˬ chaw nehˬ-awˇ bi cehˆ zaꞈ-euˬ meh. Boeˬ kuˆ-aˬ, aˬ yawꞈ-ahˇ kha qoꞈ nehˬ laꞈ-euˬ ho caꞈ-ahˇ guiˬ lahˬ huiˬ dui dui-eu meh.
Ho caꞈ-aˬ, "Aˇ nyaꞈ chawˬ pyeuꞈ naˇ maˬ muiˬ-a loˇ" lehˇ naˇ haˬ-euˬ meh. Boeˬ kuˆ qawꞈ ho caꞈ aˬ yawꞈ-ahˇ chaw ba nehˬ htaˬ-euˬ miˇ neh "Muiˬ miˇ-a" lehˇ ehˇ qoꞈ nehˬ-euˬ meh.
Aˬ yawꞈ nyaꞈ htiˬ kawˆ loꞈ-ehˇ gaˇ ma chah ngeh, ho caꞈ zawˇ khawˇ-awˇ boeˬ kuˆ-aˬ zawˇ myaꞈ-eu meh. Qhoeˇ miˇ nehˬ aˬ yawꞈ nyaꞈ htiˬ kawˆ loꞈ-ehˇ bi pyeuꞈ ni aˬ yawꞈ nyaꞈ-euˬ aˬ khuiˇ htiˬ phaw htiˬ kawˆ loꞈ-ehˇ aˇ caˆ neh paꞈ tawꞈ-awˇ chah-euˬ meh jeˇ.
Qhoeˇ ngeh, gaˇ ma-ahˇ ho caꞈ aˬ yuiꞈ aˬ tsu deuˬ nehˬ-ehˇ mawˇ-euˬ meh. Ho caꞈ qhoeˇ deuˬ aˬ yawꞈ nyaꞈ-ahˇ aˬ khuiˇ aˇ caˆ paꞈ tawꞈ-awˇ maˬ chah-eu ghaˇ duˬ ehˇ nehˬ-euˬ meh. Aˬ yawꞈ nyaꞈ ehˇ dawˬ maˬ naˇ haˬ ni iˇ tcaꞈ gheh-euˬ meh.
Htiˬ nah-aˬ, boeˬ kuˆ-euˬ naˇ qhah-ahˇ ho caꞈ daˆ euˬ leˇ-awˇ dzaˇ poˆ dzaˬ iˇ-euˬ meh. Aˬ yawꞈ nyaꞈ qhoeˇ loꞈ-ehˇ chah chah-ehˇ zawˇ byawˬ gha luꞈ meh.
Qhoeˇ loꞈ-ehˇ byawˬ gha byawˬ gha-ehˇ chah luꞈ ngeh, aˬ yawꞈ nyaꞈ-euˬ aˬ khuiˇ-ahˇ paꞈ tawꞈ htaˬ-euˬ aˇ caˆ qhaˬ lo lo ma htiˬ siˬ-ahˇ ngeuˬ leˇ-euˬ meh. "Chawˬ-oˇ, gheu-awˬ, gheu-awˬ" lehˇ guˇ guˇ-ehˇ yawˬ ghaˬ yawˬ phaw gheu gheu-ehˇ aˇ yamˬ jiˇ-euˬ meh.
Aˬ yawꞈ nyaꞈ qhoeˇ loꞈ-ehˇ gheu gheu-ehˇ shaˬ-awˇ ghaˬ doeˇ doeˇ laˇ ngeh, shaˬ beuˆ aˬ da htiˬ ghaˬ oe mawˇ-awˇ, aˬ yawꞈ nyaꞈ nyiˬ mawˇ-ahˇ tsahˇ-awˇ ghoꞈ leˇ-euˬ meh.
Aˬ yawꞈ nyaꞈ gaˇ ma chah-eu aˇ dzehˬ-ehˇ myaꞈ-eu miˇ neh, shaˬ hteh aˬ da ghaˬ gaˇ ma khahˇ li daˇ khawˬ sheu-awˇ diˬ diˬ-ehˇ, hteh hteh-ehˇ ghoꞈ leˇ-euˬ meh. Aˬ yawꞈ nyaꞈ ngoeˇ ngoeˇ-ehˇ shaˬ hteh aˬ da-euˬ iˇ khahˇ-ahˇ ya le chaw-euˬ meh.
Tsawˇ haˬ qhoeˇ ghaˬ-euˬ nymˇ-ahˇ le keuˆ ngeh, tsawˇ haˬ qhoeˇ nyaꞈ dzeˇ zaˬ aˬ yawꞈ nyaꞈ-ahˇ sehꞈ dzaˬ-eu lehˇ ehˇ gaˇ ya gaˬ ngeh tsawˬ guˆ-iˇ-awˇ guˇ guˇ-ehˇ ngoeˇ-eu meh.
Qhoeˇ ngeh miˇ, aˬ yawꞈ nyaꞈ aˬ za za lehˇ gaˇ ma chah-awˇ tsawˇ haˬ qhoeˇ ghaˬ-euˬ nymˇ-ahˇ neh cehˆ doˆ dzeuˇ-euˬ meh. Qhoeˇ miˇ neh aˬ nyaꞈ-aˬ, laˬ qhaˬ zawˇ chehˇ chehˇ-ehˇ phaˇ dehꞈ daˆ leꞈ-euˬ meh.
Aˬ yawꞈ nyaꞈ-aˬ, nymˬ-mˇ keuˆ ni qawꞈ noeˬ qoꞈ leˇ-eu maˬ baw ni, aˬ khuiˇ htiˬ kawˆ loꞈ-ehˇ aˇ caˆ paꞈ-awˇ phaˇ chah-eu meh. Chah chah-ehˇ chah naˇ, ngaˬ shaˬ ghawˬ mya ni uˇ-eu lah htiˬ lah-ahˇ iˇ keuˆ-euˬ meh.
Boeˬ kuˆ-aˬ, ngaˬ shaˬ qhoeˇ deuˬ mawˇ ngeh, aˇ dzehˬ-ehˇ dzaˬ mehꞈ laˇ-awˇ aˬ khuiˇ-ahˇ paꞈ tawꞈ htaˬ-euˬ aˇ caˆ-ahˇ ngehˇ-euˬ meh. Iˇ cuꞈ-ahˇ cehˆ puꞈ gheh-awˇ ngaˬ shaˬ heu deuˬ dzaˬ-iˇ la lehˇ noeˬ-euˬ meh.
Qhoeˇ miˇ neh, boeˬ kuˆ-aˬ, lah-ahˇ tsawˬ puꞈ gheh-euˬ meh. Qhoeˇ ngeh, htiˬ kawˆ loꞈ-ehˇ aˇ caˆ paꞈ tawꞈ htaˬ-euˬ ho caꞈ mawˇ qawꞈ ghawˬ shaˬ gaˬ laˇ phaˬ-ehˇ lah-ahˇ ga puꞈ sehꞈ-euˬ meh.


Qhaˬ hmˇ phehˬ zaˬ Qhaˬ hmˇ qhoeˇ mawˇ dehꞈ le-eu nehˬ-ehˇ aˬ yawꞈ-euˬ aˬ ma nehˬ-ehˇ ghawˬ-iˇ-awˇ shaˬ luꞈ ngeh qhaˬ yehˇ aˬ ma htiˬ mawˇ mawˇ-awˇ, ghoˆ chu-euˬ meh.
Qhaˬ yehˇ phehˬ zaˬ-aˬ, aˬ ma mawˇ, qhaˬ yehˇ zaˬ smˬ mawˇ, qhaˬ hmˇ zaˬ htiˬ mawˇ lehˇ jawˇ-euˬ meh. Aˬ yawꞈ phehˬ zaˬ htiˬ ghaˬ-ahˇ htiˬ ghaˬ zawˇ gaˬ gaˬ-ehˇ zawˇ byawˬ-eu htiˬ phehˬ zaˬ meh. Qhaˬ yehˇ aˬ ma gheh aˬ yawꞈ-euˬ zaˬ hawˇ-eu qhaˬ hmˇ zaˬ lehˇ maˬ tseˇ paˆ ni htiˬ kawˆ loꞈ-ehˇ gaˬ, htiˬ kawˆ loꞈ-ehˇ haw lahˇ-eu meh.
Aˬ yawꞈ maꞈ oe mawꞈ qawꞈ, htiˬ kawˆ loꞈ-ehˇ dzaˬ, htiˬ kawˆ loꞈ-ehˇ iˇ, htiˬ kawˆ loꞈ-ehˇ yuꞈ lehˇ, htiˬ mawˇ-ahˇ htiˬ mawˇ zawˇ gaˬ-eu meh. Qhaˬ hmˇ zaˬ qawꞈ, qhaˬ hmˇ phehˬ zaˬ-ahˇ, htiˬ ma baw zaˬ hti mehˇ nmˇ loꞈ-ehˇ duˇ-iˬ meh.
Ehˇ qawꞈ, qhaˬ hmˇ zaˬ qhoeˇ qhaˬ yehˇ phehˬ zaˬ pyeuꞈ-awˇ jawˇ gaˇ nui qhahˇ maˬ shiˇ-eu deuˬ jawˇ-eu meh.
Chawˬ deuˬ nehˬ-ehˇ niˇ gha ngeh, chawˬ deuˬ qawꞈ, 'Nawˇ-aˬ qhaˬ yehˇ phehˬ zaˬ-euˬ mehˇ nmˇ maˬ ngeuˇ-a. Qhaˬ yehˇ aˬ ma neh ghoˆ chu-euˬ zaˬ-a lehˇ aˬ yawꞈ-ahˇ htaˬ nyiˇ-eu laꞈ qhoeˬ ehˇ nehˬ-eu meh.
Nymˇ khaˬ taꞈ-eu deuˬ qawꞈ, "Nawˇ-aˬ qhaˬ yehˇ neh ghoˆ chu-euˬ zaˬ miˇ neh, aˬ yawꞈ-euˬ zaˬ maˇ-ahˇ gaˬ-eu loꞈ- ehˇ aˬ joˆ-ehˇ gaˬ nya nmˇ. Nawˇ-aˬ qhaˬ yehˇ aˬ ma neh phuˬ-euˬ maˬ ngeuˇ-eu beu" lehˇ ja pyaˆ nehˬ-eu meh.
Qhaˬ hmˇ zaˬ mawˇ, gaˇ kawˆ qhoeˇ deuˬ aˬ yawꞈ-euˬ qhaˬ yehˇ aˬ ma-ahˇ dzawˇ nehˬ-euˬ meh. Qhaˬ yehˇ aˬ ma mawˇ gheh,"Aˬ ma phehˬ zaˬ nehˬ-ehˇ qhaˇ jawˇ-eu yawˬ ghaˬ naˆ luꞈ htiˬ mehˇ nmˇ tehꞈ ma. Aˬ ma qawꞈ yawˬ ghaˬ na luꞈ-ahˇ zaˬ huiˬ zaˬ nyiˇ maˬ tseˇ ni htiˬ kawˆ loꞈ-ehˇ gaˬ, htiˬ kawˆ loꞈ-ehˇ haw lahˇ luꞈ ma" lehˇ ehˇ nehˬ-euˬ meh.
Qhoeˇ ngeh hawˇ-eu qhaˬ hmˇ zaˬ qawꞈ nui ma saˇ-awˇ laˬ qhaˬ chehˇ-eu meh.
Ehˇ qawꞈ dawˬ pheh jawˇ-eu deuˬ-aˬ, "Nawˇ-aˬ zaˬ maˇ maˬ ngeuˇ-a. Ghoˆ chu-euˬ zaˬ meh lehˇ ehˇ gaˇ htiˬ qhehˬ maˬ htaˬ ni ya gaˬ luꞈ-eu meh.
Qhoeˇ miˇ neh qhaˬ hmˇ zaˬ qhoeˇ mawˇ-aˬ, aˬ yawꞈ-euˬ zaˬ baw aˬ ma poˆ-iˇ ma lehˇ noeˬ tcehˆ leˇ-euˬ meh. Qhoeˇ miˇ neh htiˬ miˇ-aˬ, aˬ chawˬ yuꞈ qaˆ jiˇ khaˬ-ahˇ, chiˬ chuˇ ni iˇ doˆ qhoeˬ-awˇ aˬ yawꞈ-euˬ zaˬ baw aˬ ma-ahˇ poˆ-iˇ-eu lehˇ iˇ gheh-euˬ meh.
Ngehˬ-ehˇ iˇ naˇ ngehˬ-ehˇ uˬ ciꞈ myahˇ laˇ-eu loꞈ-ehˇ yaw tcehꞈ qawꞈ tcehꞈ laˇ-euˬ meh. Qhoeˇ miˇ neh bawˇ tsahˬ-ahˇ aˬ yawꞈ htiˬ mawˬ tehꞈ-ehˇ chah-eu guˆ laˬ htaˬ-euˬ meh. Ehˇ qawꞈ leh jeh-awˇ mehˬ hu phaˇ iˇ-euˬ meh.
Aˬ yawꞈ qhoeˇ loꞈ-ehˇ chah luꞈ ngeh, uˬ yehˇ yehˇ muˆ muˆ le-awˇ, htiˬ qhehˬ naˇ yehˇ qaˆ le-euˬ meh. Uˬ yehˇ yehˇ qawꞈ htiˬ gaˇ-iˬ cehˆ awˆ qhaˇ maˬ za-eu miˇ neh, uˬ yehˇ deh aˬ jiˇ-awˇ yaw gaˆ gaˆ laˇ-euˬ meh. Qhoeˇ ngeh qhaˬ yehˇ aˬ ma hawˇ-eu, aˬ yawꞈ-euˬ mehˇ nmˇ qhaˬ yehˇ zaˬ -ahˇ noeˬ mawˇ leˇ-euˬ meh.
Uˬ ciꞈ miˇ lah-ehˇ chah-awˇ, uˬ bya bya htaw htaw laˇ ngeh dzaˇ mehꞈ laˇ htaˬ, dzaˬ-eu jeˬ qawꞈ htiˬ jeˬ-iˬ maˬ jaˆ miˇ neh ghaˬ juˬ laˇ htaˬ-euˬ loꞈ-ehˇ pyeuꞈ laˇ-euˬ meh. Qhoeˇ ngeh qhaˬ hmˇ zaˬ-aˬ, zahˬ leˇ-awˇ htiˬ gaˇ-iˬ iˇ-eu nui noeˬ maˬ doˆ-ehˇ shaˬ laˇ-euˬ meh.
Qhoeˇ ngeh qhaˬ laˬ htiˬ mawˬ baw duˆ uˬ moˆ neh cehˆ doˆ laꞈ-awˇ, qhaˬ hmˇ zaˬ qhoeˇ mawˇ dzaˇ mehꞈ-eu juˆ laˇ htaˬ-euˬ nga lehˇ ya siˬ ngeh qhaˬ hmˇ zaˬ-ahˇ tsawˬ kawꞈ gheh-euˬ meh. Qhaˬ hmˇ zaˬ qhoeˇ mawˇ qawꞈ, guˆ guˆ tsi tsi-ehˇ cheh-euˬ meh. Ehˇ qawꞈ aˬ yawꞈ dzaˇ mehꞈ laˇ htaˬ-euˬ miˇ  neh sm-iˇ phaˬ-ehˇ pyeuꞈ laˇ-euˬ meh.
Qhoeˇ ngeh qhaˬ yehˇ aˬ ma hawˇ-eu qhaˬ yehˇ zaˬ deuˬ-aˬ, qhaˬ hmˇ zaˬ maˬ jawˇ-eu miˇ neh poˆ qoꞈ-eu lehˇ poˆ luꞈ ngeh, qhaˬ hmˇ zaˬ guˇ-eu gaˬ-awˇ, qhaˬ hmˇ zaˬ jawˇ gaˇ cehˆ gheh leꞈ-awˇ, qhaˬ hmˇ zaˬ nehˬ-ehˇ cheh luꞈ-eu qhaˬ laˬ-ahˇ aˬ yawꞈ maꞈ htiˬ kawˆ loꞈ-ehˇ ga uiˬ-awˇ cheh-euˬ meh. Qhoeˇ miˇ neh qhaˬ laˬ qawꞈ bawˇ tsahˬ phaw choeˬ byoˆ gheh-euˬ meh. Qhoeˇ loꞈ-ehˇ jahˇ-awˇ qhaˬ hmˇ zaˬ-euˬ ziˇ-ahˇ kha qoꞈ-euˬ meh.
Qhaˬ hmˇ zaˬ qhoeˇ mawˇ aˬ yawꞈ-euˬ yaw lehˬ noeˬ poˆ leˇ-awˇ, "Aˬ li-ahˇ kha qoꞈ nehˬ laꞈ-euˬ guiˬ lahˬ huiˬ dui dui miˇ-a ma-oˇ. Heu loꞈ-ehˇ cehˆ qhoeˬ-euˬ gaˇ iˬ baˇ phyehˬ nehˬ laꞈ-awˬ" lehˇ ehˇ nehˬ-euˬ meh.
Qhaˬ yehˇ aˬ ma mawˇ gheh, "Iˬ baˇ phyehˬ nehˬ ma li-oˇ. Htiˬ ma htiˬ da baw zaˬ maˬ ngeuˇ-eu qawꞈ, htiˬ ghaˬ-ahˇ  htiˬ ghaˬ gaˬ-awˇ, haw lahˇ luꞈ naˇ dawˬ tawˆ luꞈ htiˬ phehˬ zaˬ tehꞈ-aˬ. Yawˬ ha neh baw-euˬ maˬ ngeuˇ-eu qawꞈ yawˬ ha neh bawˬ-euˬ zaˬ loꞈ-ehˇ gaˬ luꞈ ma. Aˬ khaˇ naˇ hteu loꞈ-ehˇ htaˬ phaˇ cehˆ de. Yahˇ qhehˬ yaw qaˆ-a" lehˇ ehˇ nehˬ-euˬ meh.
Qhaˬ hmˇ zaˬ mawˇ gheh, Aˬ li siˬ nya shaw-euˬ ma, ma-oˇ. Aˬ khaˇ naˇ hteu loꞈ-ehˇ htiˬ jawˇ-iˬ maˬ phaˬ jahˇ ma. Aˬ suˇ ghaˬ aˬ jeˬ lehˇ ehˇ qawꞈ, ngaˬ-euˬ aˬ ma, ngaˬ-euˬ mehˇ nmˇ ma lehˇ ehˇ nehˬ-euˬ meh.
Qhoeˇ ngeh nah taꞈ naˇ qhaˬ hmˇ zaˬ  hawˇ-eu qhaˬ yehˇ phehˬ zaˬ-aˬ, aˬ suˇ ghaˬ aˬ jeˬ lehˇ ehˇ qawꞈ maˬ naˇ haˬ ni htiˬ ghaˬ-ahˇ htiˬ ghaˬ ghoeˇ ghoeˇ gaˬ gaˬ-ehˇ dehꞈ daˆ leꞈ-euˬ meh.


Phoˇtaˇleˇ-oˇ  guiˬ lahˬ huiˬ ma de Phoˇtaˇleˇ-aˬ, mawˇ khawˇ aˇ baˇ baˇ zaˬ deuˬ jaˆ meh.
Phoˇtaˇleˇ-aˬ, dzaˬ-eu ghaˇ duˬ khaˬ muˇ jaˆ meh.
Phoˇtaˇleˇ-aˬ, mawˇ khawˇ hawˇ-eu, khaˬ muˇ sahˬ boꞈ sawˇ nymˇ-ahˇ yuˇ gheh-euˬ meh.
Phoˇtaˇleˇ-aˬ, chawˬ deuˬ-ahˇ mawˇ khawˇ aˇ baˇ deuˬ bi mui niˇ gha-eu meh.
Phoˇtaˇleˇ-aˬ, chawˬ deuˬ-ahˇ khaˬ muˇ bi dzaˬ-eu meh.
Chawˬ htiˬ paˆ na deuˬ-aˬ, mawˇ khawˇ deuˬ niˇ gha ghaˬ naˇ byehˇ-awˇ chah-eu meh.
Chawˬ htiˬ paˆ na deuˬ-aˬ, khaˬ muˇ bi dzaˬ ghaˬ naˇ htiˬ jeˬ-iˬ maˬ ehˇ ni chah-eu meh.
Chawˬ htiˬ paˆ na deuˬ-aˬ, ``Mawˇ khawˇ bi niˇ gha nehˬ laꞈ-euˬ guiˬ lahˬ huiˬ miˇ-a de" lehˇ ehˇ-eu meh.
Chawˬ htiˬ paˆ na deuˬ-aˬ ``Khaˬ muˇ bi dzaˬ nehˬ laꞈ-euˬ guiˬ lahˬ huiˬ miˇ-a de" lehˇ ehˇ-eu meh.
Phoˇtaˇleˇ-aˬ, chawˬ deuˬ guiˬ lahˬ huiˬ miˇ-a, lehˇ ehˇ nehˬ ngeh, nui qhahˇ shiˇ dui dui-eu meh.
Aˬ chawˬ yawˬ ha-ahˇ yaw muiˬ jeˬ mˇ nehˬ laꞈ ngeh, guiˬ lahˬ huiˬ miˇ-a, lehˇ ya ehˇ-eu gaˇ kawˆ-ahˇ Phoˇtaˇleˇ siˬ nya laˇ-euˬ meh.
Phoˇtaˇle, aˬ za za-ehˇ ehˇ-eu, guiˬ lahˬ huiˬ miˇ-a.


Ngaˬ shaˬ-ahˇ aˬ joˆ-ehˇ nyehꞈ mi nmˇ Ngaˬ lahˇ phiˬ-awˇ nyehꞈ mi ma.
Iˇ yahˬ yahˬ-awˇ yahˬ mi ma.
Ngaˬ juiꞈ kha-awˇ kha paꞈ ma.
Za dzeh-awˇ neh dzeh paꞈ ma.
Ngaˬ myahˬ hteh-awˇ hteh paꞈ ma.
Ngaˬ tsi tsi-awˇ nyehꞈ mi ma.
Lu ceuꞈ qhmˇ-awˇ qhmˇ mi ma.
Ngaˬ shaˬ-ahˇ aˬ joˆ-ehˇ phaˇ nyehꞈ mi nmˇ.


Dehꞈ ziˇ laꞈ qhoeˇ laˬ qhaˬ chehˇ laˇ phaˬ-ehˇgheh Yawˬ nah yawꞈ keuˆ laˇ naˇ, uˬ duˬ kawꞈ uˬ duˬ moˬ-awˇ byawˬ-eu jeˬ byoˆ qaꞈ jiˇ-awˇ jiˇ phyaˬ phyaˬ laˇ-eu meh. Qhoeˇ miˇ neh jiˇ baˬ dawˇ-eu-aˬ, htiˬ nah ghaˇ duˬ laˬ qhaˬ bi chehˇ nya-eu tehꞈ meh.
Ba la htiˬ siˬ laˬ qhaˬ chehˇ-eu jeˬBawˇ tsahˬ-ahˇ iˇ naˇ nui ma saˇ-awˇ laˬ qhaˬ chehˇ laˇ phaˬ-ehˇ gheh-eu meh.
Ehˇ qawꞈ, ba la htiˬ siˬ ehˇ ghaˬ ni byah laˇ naˇ, iˇ khahˇ-ahˇ noeˬ mawˇ laˇ-awˇ laˬ qhaˬ chehˇ-eu jeˬ qawꞈ ghawˬ shaˇ shaˬ-ehˇ gheh laˇ phaˬ-ehˇ pyeuꞈ-iˇ-eu meh. Bawˇ tsahˬ-ahˇ doˆ-iˇ-eu-aˬ, ba la htiˬ siˬ laꞈ qhoeˇ tehꞈ-ehˇ laˬ qhaˬ chehˇ-eu jeˬ biꞈ nehˬ nya-eu meh.
Htiˬ qoꞈ ghaˇ duˬ laˬ qhaˬ chehˇ-eu jeˬOeˇ mˇ baˇ-eu jeˬ-aˬ, laˬ qhaˬ chehˇ-awˇ zawˇ ma-ehˇ byawˬ laˇ phaˬ-ehˇ gheh-eu meh.
Ehˇ qawꞈ ni htiˬ qoꞈ byah laˇ ngeh, dawˬ ja myaˬ-eu dahˬ beh laˇ-eu meh. Qhoeˇ miˇ neh htiˬ qoꞈ laˬ qhaˬ chehˇ mawꞈ naˇ oeˇ mˇ baˇ dzaˬ-awˬ lehˇ dawˬ daˬ qawꞈ jaˆ-eu meh. Gaˇ kawˆ heu deuˬ-aˬ, htiˬ qoꞈ laꞈ qhoeˇ laˬ qhaˬ bi chehˇ nya-eu jeˬ pyeuꞈ meh.
Htiˬ ziˇ laˬ qhaˬ chehˇ-eu jeˬDehꞈ ziˇ laꞈ qhoeˇ aˬ myah luꞈ laˬ qhaˇ chehˇ mawꞈ naˇ aˇ bawˇ kha-eu loˬ meh.
Aˇ bawˇ huiˬ laˇ naˇ aˇ siˬ deuˬ qawꞈ siˬ le-eu miˇ neh aˇ siˬ aˇ lu deuˬ qawꞈ ya dzaˬ-eu meh. Qhoeˇ miˇ neh aˇ bawˇ kha-eu jeˬ-aˬ, htiˬ ziˇ ziˇ lah ni laˬ qhaˬ chehˇ-eu jeˬ bi pyeuꞈ-eu meh.


Aˇ laˬ jaˬ shiˇ cehˆ nga  mawˇ neˇ gaˇ ma chah nga Mawˇ neˇ gaˇ ma chah nga.
Hawˬ guˇ iˇ cuꞈ-ahˇ uˇ-iˇ nga.
Iˇ shmˇ lawˇ baˬ lawˇ dzeˇ doˆ laˇ nga.
Ya ma diˬ htm gheu nga.
Mawˇ neˇ laˆ lawˬ gheu nga.
Aˇ lawˇ miˇ tsaˬ-ahˇ joe joe-ehˇ chah nga.
Aˇ jiˇ qhoeˇ taˆ phaw zaw nga.


Phoˇtaˇleˇ choˬmai mai Choˬ mai  mai choˬ mai mai.
Phoˇ taˇ leˇ gawˬ yawꞈ yawꞈ dzawˇ dzawˇ nya  laˇ-euˬ ngaˇ-a.
Yawꞈ nya laˇ shaw  yawꞈ nya laˇ shaw.
Phoˇtaˇleˇ khawˬ doeꞈ doeꞈ dui dui leˇ nga.
Ga le ga le, ga dawꞈ le.
Phoˇtaˇleˇ-ahˇ buˇ baˬ-iˬ jahˇ nehˬ naˇ laˬ qhaˬ chehˇ nga.
Buˇ baˬ-iˬ, buˇ baˬ-iˬ.
Phoˇtaˇleˇ-ahˇ mehˬ saw saw nehˬ naˇ zawˇ byawˬ-iˬ nga.
Saw saw, saw saw.


Ghawˬ paꞈ ghawˬ nyoeˇ kha-eu Buˇlm phehˬ zaˬ ghawˬ paꞈ ghawˬ nyoeˇ kha dzaˬ-eu zawˇ-ehˇ qheuˇ meh.
Iˇ khahˇ gaˇ dzeˇ yaˇ khmˇ yaw muiˬ-ehˇ mˇ ghoeˬ htaˬ-euˬ gaˇ haw sheˇ.
Yaˇ khmˇ laꞈ qhoeˇ ghawˬ nyoeˇ dzaˇ nyoeˇ htiˬ kuꞈ kha htaˬ-euˬ miˇ neh saˬ phiˇ htahˬ dzaˬ mawꞈ ngeh qawꞈ dzaˇ muiˇ dzaˇ sawˇ htiˬ kuꞈ jaˆ meh.
Ehˇ qawꞈ aˬ zaꞈ htiˬ deuˬ yaˇ khmˇ qawꞈ boeˬ pyaˆ boeˬ pyaˆ-ehˇ uˇ-iˇ nya nga nawˬ.
Aˬ phiˬ ghaˬ nyaˇ-euˇ yaˇ khmˇ yaw muiˬ-ehˇ ya mˇ ghoeˬ qoꞈ nga jeˇ.
Aˬ da ghaˬ yaˇ khmˇ yaw muiˬ-ehˇ mˇ ghoeˬ qoꞈ nehˬ ma jeˇ.
Aˬ ma ghaˬ qawꞈ ghawˬ nyoeˇ dzaˇ nyoeˇ kha shuiꞈ kha shuiꞈ-ehˇ laˆ saˆ nehˬ ma jeˇ.
Ghawˬ nyoeˇ dzaˇ nyoeˇ dzaˬ-eu-aˬ, tsawˇ haˬ zaˬ ghaˇ duˬ yaw muiˬ meh.
Ghawˬ nyoeˇ dzaˇ nyoeˇ htiˬ kuꞈ jahˇ-awˇ phehˬ zaˬ ma zaˬ htiˬ kawˆ loꞈ-ehˇ dzaˬ-eu zawˇ-ehˇ khuiˇ nya.
Ghawˬ nyoeˇ dzaˇ nyoeˇ dzaˬ muiˬ nya-eu deuˬ-aˬ, myaˆ nuiˆ qawꞈ ni yaw taˆ meh.
Ghawˬ nyoeˇ dzaˇ nyoeˇ dzaˬ muiˬ nya-eu miˇ neh Buˇlm phehˬ zaˬ jawˇ saˇ doˆ gaˇ haw sheˇ.
Ghawˬ nyoeˇ dzaˇ nyoeˇ yaw muiˬ-ehˇ ya dzaˬ ni aˬ dui qawꞈ yawˬ ha iˇ khahˇ dawˬ pheh yaˇ khmˇ htiˬ khmˇ laˆ lahˇ htaˬ-awˇ kha dzaˬ-eu tsaˬ meh.


Aˬkhaˬ hawˬ jeh shaˇ dahˇ-eu Tsawˇ mawˬ-ahˇ bi jawˬ-eu hawˬ jeh-aˬ, qhawˇ mehˇ taˆ shaˇ dahˇ-eu meh.
Pawꞈ lawꞈ qhawˬ-awˇ khuˬ tcaꞈ yu daˇ ya kha meh.
Ghawˬ nyoeˇ hawˬ chiˬ daˆ ghaˬ naˇ lawˇ bawˬ qawꞈ ya qhaˇ nehˬ meh.
Tsawˇ mawˬ mawˬ dzehˬ-eu ghaˬ dzaˬ dawꞈ dawˇ dawꞈ ya gheh meh.
Dzaˬ dawꞈ ghaˬ ngeh jawˇ yawˬ ghaˬ na luꞈ htiˬ kawˆ loꞈ-ehˇ hawˬ jawˬ jawˬ-eu meh.
Hawˬ lahˬ shaˬ lahˬ lahˬ nehˬ-awˇ lawˇ bawˬ qawꞈ qhaˇ lahˬ nehˬ meh.
Dzaˬ dehˆ dawˇ dehˆ ghaˬ ngeh jawˇ tsawˇ mawˬ ghaˬ guiˬ lahˬ tsehˬ nehˬ-eu meh.
Guiˬ lahˬ tsehˬ nehˬ ghaˬ ngeh jawˇ yawˬ ghaˬ na luꞈ gheh-awˇ nymˇ sahˇ phehˬ zaˬ-ahˇ hawˬ jeh dehˬ qoꞈ nehˬ-eu meh.


Aˇghoe aˬ ceuꞈ zeuˇ-iˇ-eu Aˇghoe aˬ ceuꞈ zeuˇ dzaˬ-eu lehˇ iˇ gheh-euˬ meh. Biˬchmˬ ma qaˆ phuˬ chiˬ htaˬ-awˇ jawˇ gaˇ aˬ ceuꞈ ahˬ-eu nga lehˇ noeˬ-awˇ haw-iˇ ngeh aˇ du ahˬ luꞈ-eu meh.
Aˇghoe yawˬ gaˇ na luꞈ chah  chah-ehˇ poˆ qawꞈ aˬ yawꞈ dzaˬ mawꞈ-eu aˬ ceuꞈ htiˬ gaˇ-iˬ ahˬ-eu maˬ mawˇ-eu miˇ neh nui ma cawˆ laˇ-awˇ ghoꞈ leˇ-euˬ meh.
Iˇ khahˇ ghoꞈ keuˆ leˇ naˇ aˬ yawꞈ-euˬ aˬ ma-ahˇ "Aˬma-oˇ ngaˬ-ahˇ aˬ ceuꞈ zeuˇ nehˬ-iˇ laꞈ de ma-oˇ." lehˇ ehˇ ehˇ-ehˇ ngoeˇ-eu meh.
Aˇghoe qhoeˇ loꞈ-ehˇ ngoeˇ luꞈ ngeh  Aˇghoe-euˬ aˬ da yawˬ phu yawˬ-ahˇ neh Aˇghoe-euˬ ghaˇ duˬ aˬ ceuꞈ zeuˇ-awˇ ghoꞈ laˇ-euˬ meh.
Aˇghoe-aˬ, aˬ yawꞈ dzaˬ mawꞈ-eu aˬ ceuꞈ aˬ yawꞈ-euˬ aˬ da neh zeuˇ laꞈ-euˬ miˇ neh laˬ qhaˬ chehˇ dui dui-eu meh.


Zawˇ gm-eu yawˇ baˬ maꞈ Yawˇ-euˬ yaw sahˇ-aˬ, yawˇ qhoeˇ deuˬ-ahˇ bi loꞈ phiˇ-eu lehˇ aˬ khuiˬ nyiˬ mawˇ chu htaˬ-euˬ meh. Ehˇ qawꞈ, aˬ khuiˬ qhoeˇ-aˬ, yawˇ-ahˇ yaw muiˬ-ehˇ maˬ loꞈ phiˇ ni aˬ yawꞈ nyaꞈ yaw khaˬ niˇ gha niˇ gha-ehˇ jawˇ-eu meh.
Yawˇ qhoeˇ deuˬ gaˆ dzaˬ duˬ gaˇ dzeˇ baw duˆ-ahˇ, tsuˇ dahˬ ni zawˇ haw muiˬ-eu yawˇ qhoeˇ deuˬ-ahˇ dzaˬ-eu lehˇ loꞈ luꞈ-eu qhaˬ yehˇ jawˇ-eu meh. Qhaˬ yehˇ qhoeˇ deuˬ-aˬ, yaw sahˇ maˬ jawˇ, aˬ khuiˬ qawꞈ yaw muiˬ-ehˇ maˬ haw ngeh gheu dzaˬ-eu lehˇ yawˬ jawˇ na luꞈ jawˇ luꞈ-eu meh.
Yaw lawˆ lawˆ-ehˇ, yawˇ qhoeˇ deuˬ-aˬ, htiˬ poˆ htiˬ mawˇ, nyiˬ mawˇ lehˇ qhaˬ yehˇ neh gheu dzaˬ-euˬ gaˇ ya daˬ-euˬ meh. Qhoeˇ ngeh, huiˬ laˇ-euˬ yawˇ deuˬ-aˬ, "Aˬ dui maꞈ yaw gm gm-ehˇ jawˇ-eu loˬ laˇ htaˬ-euˬ ngaˇ-a. Aˬ dui maꞈ-ahˇ loꞈ phiˇ-eu aˬ khuiˬ qawꞈ yaw muiˬ-ehˇ maˬ loꞈ phiˇ-eu miˇ neh qhaˬ yehˇ neh gheu dzaˬ gaˇ ya daˬ luꞈ-eu ngaˇ-a.
Ehˇ qawꞈ, yawˇ yaw zaˬ deuˬ-aˬ, dzaˇ dzaˬ-eu hawˇ-eu aˬ yawꞈ maꞈ yaw byawˬ byawˬ-ehˇ jawˇ-eu tehꞈ-ehˇ nui ma ahˇ-eu meh. Yawˇ yaw huiˬ deuˬ ehˇ gaˇ aˇ yeˇ maˬ yuˇ ni, "Aˇ dui maꞈ aˬ jeˬ qhahˬ lahˇ qhaˇ za-eu. Aˬ khuiˬ-aˬ, aˬ yawꞈ-euˬ gaˇ aˬ yawꞈ mˇ tehꞈ-aˬ" lehˇ ehˇ-awˇ, maˬ shaˇ noeˬ ni jawˇ-euˬ meh.
Htiˬ nah-aˬ, yawˇ deuˬ dzaˇ dzaˬ luꞈ ngeh aˬ khuiˬ qhoeˇ nyiˬ mawˇ-aˬ, yaw muiˬ-ehˇ maˬ haw ni aˬ yawꞈ nyaꞈ yaw khaˬ niˇ ghaˬ chehˇ htaˬ-euˬ meh. Yawˇ yaw huiˬ deuˬ ehˇ qawꞈ, zaˬ deuˬ-aˬ laˬ qhaˬ htiˬ chehˇ jawˇ luꞈ-eu meh.
Qhoeˇ loꞈ-ehˇ pyeuꞈ luꞈ gaˇ qhaˬ yehˇ-aˬ, baw duˆ uˬ moˆ jawˇ-awˇ jawˬ luꞈ-eu meh. Aˬ yawꞈ maꞈ-aˬ, yehꞈ laˇ-eu nehˬ-ehˇ yawˇ-ahˇ gheu dzaˬ-eu lehˇ lehˬ hmˬ htaˬ-euˬ meh.
Aˬ khuiˬ qawꞈ dawˬ pheh maˬ jawˇ, yawˇ deuˬ qawꞈ saˇ suˬ ni dzaˇ dzaˬ luꞈ-eu gaˇ mawˇ ngeh, baw duˆ laꞈ qhoeˇ neh yawˇ-ahˇ gheu dzaˬ-eu lehˇ maꞈ lah-ehˇ baw duˆ laꞈ qhoeˇ neh choeˬ doˆ laꞈ-euˬ meh. Qhoeˇ ngeh jawˇ yawˇ baˬ maꞈ qawꞈ luiˬ gha laˇ-euˬ meh.
Yawˇ yaw huiˬ deuˬ-aˬ, "dawˬ tawˆ luꞈ yaw uiˬ uiˬ-ehˇ jawˇ. Htaˬ guˆ. Htiˬ mawˇ htiˇ mawˇ htahˬ tawꞈ htaˬ-awˬ lehˇ sa tiꞈ biꞈ-euˬ meh.
Qhoeˇ ngeh yawˇ yaw zaˬ deuˬ-aˬ, aˬ yawꞈ maꞈ-ahˇ bi loꞈ phiˇ-euˬ aˬ khuiˬ chaw ba le gaˇ noeˬ htmˬ-eu meh. Ehˇ qawꞈ aˬ khuiˬ-aˬ, aˬ yawꞈ maꞈ jawˇ gaˇ yaw awˬ awˬ-ehˇ maˬ laˇ keuˆ nya-a.
Yawˇ yaw zaˬ htiˬ mawˇ-ahˇ kawꞈ-eu lehˇ gheh ngeh, yawˇ yaw huiˬ deuˬ-aˬ, "Maˬ kawꞈ nya phaˬ-ehˇ htiˬ mawˇ htiˇ mawˇ htahˬ tawꞈ htaˬ-awˬ. Qhaˬ yehˇ-ahˇ htahˬ dzeh-awˬ" lehˇ ehˇ-eu meh.
Qhoeˇ ngeh yawˇ deuˬ qawꞈ, guˆ guˆ tsi tsi-ehˇ, qhaˬ yehˇ aˬ yawꞈ maꞈ-euˬ dawˬ pheh maˬ bi laˇ ni htahˬ dzeh-euˬ meh.
Htiˬ qhehˬ gheh naˇ aˬ khuiˬ cehˆ keuˆ laꞈ-awˇ qhaˬ yehˇ-ahˇ hteh-euˬ meh. Yawˇ deuˬ qawꞈ aˬ khuiˬ nehˬ-ehˇ htiˬ kawˆ loꞈ-ehˇ maˬ naˬ leˇ ni qhaˬ yehˇ-ahˇ hteh-euˬ meh.
Qhoeˇ loꞈ-ehˇ jahˇ-awˇ, aˬ yawꞈ maꞈ qhaˬ yehˇ-euˬ laꞈ-ahˇ dzeuˇ-iˇ-euˬ meh. Qhoeˇ sawˇ miˇ tsa yawˇ yaw zaˬ deuˬ-aˬ, yawˇ yaw huiˬ ehˇ-eu dawˬ-ahˇ siˬ duˬ leˇ-awˇ, gm-eu jeˬ-aˬ ghaˬ pyeuꞈ-eu nga lehˇ siˬ nya laˇ-euˬ meh.


Chawˬ nyiˬ ghaˬ Phu dawˬ pheh iˇ qhawˇ qaˆ-awˇ ngaˬ shaˬ ngaˬ deˇ ghawˬ mya ni uˇ-eu lawˇ gawˆ gheh jaˆ-eu meh jeˇ.
Htiˬ nah keuˆ laˇ naˇ, Aˇjaˬ ghaˬ, Aˇmuiˬ-ahˇ lawˇ gawˆ laꞈ qhoeˇ iˇ tsahˇ tsahˇ beuˇ lehˇ chawˬ-euˬ meh jeˇ. Aˇ muiˬ ghaˬ naˇ, "Ngaˇ-aˬ, iˇ tsahˇ maˬ tsahˇ mawꞈ nya. Ngaˬ-euˬ ghaˬ neh ngaˬ shaˬ nyehꞈ mi ma. Iˇ tsahˇ tsahˇ-eu-aˬ, ngaˬ-euˬ ghaˇ duˬ gaˇ aˇ dzehˬ tehꞈ miˇ-a" lehˇ ehˇ-eu meh jeˇ.
Yawˬ nah yawꞈ keuˆ laˇ ngeh, Aˇjaˬ ghaˬ lawˇ gawˆ-ahˇ iˇ tsahˇ tsahˇ-iˇ-euˬ meh jeˇ. Aˇmuiˬ ghaˬ naˇ lawˇ gawˆ gawˆ mehˇ phaw ngaˬ shaˬ poˆ luꞈ-eu meh jeˇ. Heu loꞈ-ehˇ htiˬ ghaˬ htiˬ jeˬ jeˬ-ehˇ ngaˬ shaˬ poˆ luꞈ-eu meh.
Htiˬ nah-aˬ, Aˇmuiˬ ngaˬ shaˬ poˆ luꞈ ngeh iˇ cuꞈ iˇ zeuˆ zeuˆ laˇ-euˬ maˬ mawˇ-ehˇ qhaˬ lo-ahˇ myahˬ-eu iˇ cuꞈ iˇ jaˬ-ahˇ nawˬ juˇ gheh-awˇ iˇ cuꞈ iˇ zeuˆ laꞈ qhoeˇ zeuˆ uˇ dzaˬ gheh-euˬ meh jeˇ.
Uˬ ciꞈ htaw htaw le ngeh, Aˇjaˬ iˇ tsahˇ tsahˇ htaˬ gaˇ ngaˬ shaˬ nyehꞈ-iˇ ngeh, ngaˬ shaˬ nehˬ-ehˇ htiˬ kawˆ loꞈ-ehˇ iˇ tsahˇ tsahˇ htaˬ-euˬ gaˇ myaꞈ leˇ htaˬ-awˇ ga-eu Aˇmuiˬ-ahˇ mawˇ-awˇ tsawˬ guˆ-iˇ-euˬ meh.
Aˇjaˬ-aˬ, Aˇmuiˬ-ahˇ saꞈ bi ghawˇ nmˬ laˇ ni jahˇ nehˬ-awˇ iˇ khahˇ-ahˇ euˬ qoꞈ gheh-euˬ meh.
Ghaˬ qaˆ-awˇ nui ma huiˬ-eu Aˇmuiˬ-aˬ, aˬ yawꞈ maˬ jahˇ mawꞈ-euˬ iˇ tsahˇ tsahˇ htaˬ-euˬ gaˇ neh dehꞈ ziˇ buˬ-iˇ-euˬ miˇ neh aˬ yawˇ yawꞈ zawˇ noeˬ qoꞈ leˇ-euˬ meh jeˇ.


Baw jaˬ-euˬ nui qhahˇ Htiˬ nah-aˬ, Baw jaˬ ghaˬ naˬ naˬ naˬ-ehˇ jawˇ ngeh, ngaˬ-euˬ phyuˇ shuiˇ heu deuˬ aˬ joˆ-ehˇ jahˇ neh bi myaˬ laˇ-eu phaˬ nga lehˇ shaˇ noeˬ shaˇ noeˬ-ehˇ nui qhahˇ huiˬ laˇ-euˬ nga jeˇ. Aˬ yawꞈ qhoeˇ loꞈ-ehˇ shaˇ noeˬ luꞈ ngeh, aˬ yawꞈ-euˬ mehˬ shi phyuˇ oˬ ni gheh-eu mehˬ tsoeˬ dm htaˬ-euˬ tsawˇ haˬ htiˬ ghaˬ aˬ yawꞈ-euˬ mehˬ shi doˆ le-awˇ Baw jaˬ tsawˬ guˆ-iˇ-euˬ meh.
Tsawˇ haˬ qhoeˇ ghaˬ "Baw jaˬ-oˇ, nawˇ qhaˇ pyeuꞈ mawꞈ-eu jeˬ ngaˇ jahˇ nehˬ ma" lehˇ ehˇ nehˬ-euˬ meh. Baw jaˬ gheh "Ngaˬ-euˬ aˬ laꞈ neh qhaˇ htoeˬ tuˆ-eu yawˬ jeˬ na luꞈ shuiˇ tehꞈ-ehˇ bi pyeuꞈ-iˇ mawꞈ nya" lehˇ ehˇ nehˬ-euˬ meh. "Nawˇ qhaˇ pyeuꞈ mawꞈ-eu jeˬ-ehˇ pyeuꞈ laˇ luꞈ-uˇ" lehˇ ehˇ-awˇ byoˆ qaꞈ shaw-euˬ meh jeˇ. Baw jaˬ gheh laˬ qhaˬ htiˬ chehˇ, "Nymˬ-mˇ poˆ nmˇ-aˬ ngaˬ-euˬ nymˇ shuiˇ tehꞈ-ehˇ bi byah jiˇ ma" lehˇ ehˇ ehˇ-ehˇ shuiˇ bi pyeuꞈ-iˇ-eu ghaˇ duˬ ngaˇ aˬ jeˬ-ahˇ jeˬ hu ya htoeˬ ciˆ-eu phaˬ nga lehˇ shaˇ noeˬ shaˇ noeˬ-ehˇ aˬ laꞈ yaw dzuˬ dzuˬ laˇ-euˬ meh jeˇ.
Qhoeˇ ngeh, iˇ cuꞈ dawˇ la siˬ lehˇ ehˇ-awˇ iˇ cuꞈ qhaˇ-iˇ ngeh, iˇ cuꞈ hawˇ-eu iˇ cuꞈ qhmˬ maˬ dawˬ tawˆ luꞈ shuiˇ tehꞈ-ehˇ pyeuꞈ jiˇ-euˬ meh. Hawˬ dzaˬ-eu lehˇ hawˬ-ahˇ phaˇ beuˬ-iˇ naˇ, hawˬ hawˇ-eu qhmˬ maˬ, khuˬ tcaꞈ dawˬ tawˆ luꞈ shuiˇ tehꞈ-ehˇ pyeuꞈ jiˇ-euˬ meh. Htiˬ jeˬ-iˬ dzaˬ-eu maˬ za, dawˇ-eu maˬ za-ehˇ pyeuꞈ jiˇ ngeh keuˆ ni "Ngaˬ-euˬ nymˇ shuiˇ tehꞈ-ehˇ byah jiˇ shaw-iˬ ngaˇ-a" lehˇ ehˇ ehˇ-ehˇ laˬ qhaˬ chehˇ dui dui luꞈ-eu meh jeˇ.
Htiˬ qhehˬ gheh naˇ, aˬ yawꞈ zawˇ gaˬ-eu htiˬ ghaˬ tehꞈ-ehˇ gheh-eu aˬ buˇ Miˬgaˬ, "Aˬ da-oˇ, aˬ da-oˇ" lehˇ guˇ guˇ-ehˇ bawˇ qhahˇ-ahˇ cehˆ uˇ laꞈ gaˇ chiˬ gheh-eu nehˬ-ehˇ Miˬgaˬ shuiˇ pyeuꞈ-iˇ-euˬ meh. Qhoeˇ ngeh poˆ jawˇ-aˬ, Baw jaˬ myaˆ siˬ guiˇ lehˇ le-awˇ, uiˇ phaˬ maˬ siˬ ngoeˇ phaˬ maˬ siˬ lehˇ pyeuꞈ-iˇ-euˬ meh jeˇ. Miˬgaˬ shuiˇ pyeuꞈ-iˇ htaˬ gaˇ Baw jaˬ-euˬ miˬ zaˬ mawˇ ngeh, aˬ yawꞈ-euˬ qhahˬ-ahˇ hteˇ hteˇ-ehˇ, "Zaˬ htiˬ ghaˬ jawˇ-eu qawꞈ shuiˇ pyeuꞈ-iˇ, htiˬ jeˬ-iˬ maˬ dzaˬ maˬ dawˇ nya, nawˇ shiˇ leˇ-eu gheh hte loˇ" lehˇ guˇ guˇ-ehˇ ngoeˇ-euˬ meh jeˇ. Aˬ yawꞈ-euˬ miˬ zaˬ ngoeˇ gaˇ haw haw-ehˇ, lehˬ-iˇ shaw-euˬ miˇ-a lehˇ Baw jaˬ noeˬ qoꞈ leˇ-euˬ meh.
Shuiˇ aˇ myaˆ ni jaˆ qawꞈ laˬ qhaˬ maˬ chehˇ nya-a. Miˬgaˬ qawꞈ shuiˇ pyeuꞈ-iˇ shaw, ngaˬ-euˬ miˬ zaˬ-ahˇ htoeˬ tuˆ naˇ aˬ yawꞈ qawꞈ shuiˇ phaˇ pyeuꞈ-iˇ-eu ngaˇ-a lehˇ noeˬ noeˬ-ehˇ jawˇ naˇ, mehˬ tsoeˬ phyuˇ oˬ ni dm luꞈ-eu tsawˇ haˬ qhoeˬ ghaˬ phaˇ doˆ le-awˇ "Aˬ joˆ-ehˇ gheh nya Baw jaˬ-oˇ, nawˇ qhaˇ loˬ-eu za jiˇ-euˬ miˇ-a loˇ" lehˇ naˇ haˬ-euˬ meh. Baw jaˬ gheh ngaˇ shaˇ lehˬ shaw-euˬ miˇ-a. Tsawˇ haˬ zaˬ phyuˇ shuiˇ tehꞈ-ehˇ jaˆ-awˇ maˬ za luꞈ-a lehˇ ngaˇ siˬ duˬ laˇ-euˬ miˇ-a. Qhoeˇ miˇ neh "Ngaˬ-ahˇ yaw beh loꞈ-ehˇ phaˇ jahˇ qoꞈ nehˬ laꞈ-awˬ" lehˇ ehˇ qoꞈ nehˬ-euˬ meh.
Tsawˇ haˬ qhoeˇ ghaˬ qawꞈ "Nawˇ nui qhahˇ qhaˇ jaˆ-eu loꞈ-ehˇ pyeuꞈ laˇ luꞈ-uˇ" lehˇ ehˇ-awˇ byoˆ qaꞈ shaw-euˬ meh. Qhoeˇ ngeh, yawˬ jeˬ na luꞈ Baw jaˬ pyeuꞈ mawꞈ-eu loꞈ-ehˇ pyeuꞈ qoꞈ laˇ jiˇ-awˇ Miˬgaˬ qawꞈ tsawˇ haˬ phaˇ pyeuꞈ qoꞈ laˇ-euˬ meh. Baw jaˬ hawˇ-eu Miˬsaˇ aˬ nyaꞈ Miˬgaˬ-ahˇ byaˇ cuꞈ gheh-awˇ laˬ qhaˬ chehˇ dui dui-eu meh. Qhoeˇ ngeh nah neh naˇ, Baw jaˬ noeˬ siˬ laˇ-awˇ aˬ yawꞈ qhaˇ jaˆ-eu jeˬ-ahˇ nui qhahˇ shiˇ shiˇ-ehˇ jawˇ nya laˇ-euˬ meh jeˇ. Shaˬ zaˬ deuˬ-ahˬ chaw ba nehˬ-eu qawꞈ siˬ nya laˇ-euˬ meh jeˇ.


Sehˬ toˆ htahˇ-eu Mˬ maˬ bya laˇ mi naꞈ-ehˇ Aˇlahˬ sehˬ toˆ htahˇ duˬ-ahˇ iˇ keuˆ htaˬ-euˬ meh.
Sehˬ toˆ htahˇ-eu lehˇ haw ngeh, khuˬ bahˬ-ahˇ aˬ iˬ htiˬ mawˇ-iˬ maˬ uˇ-a.
Aˇlahˬ aˬ joˆ-ehˇ jahˇ phaˬ nga lehˇ noeˬ ngeh maˬ doˆ ni pyeuꞈ-iˇ-euˬ meh.
Qhoeˇ naˇ zaꞈ phuiˇ dehꞈ-eu phaw chah gheh-euˬ meh.
Guiˬ lahˬ htiˬ huiˬ-ehˇ qhaˬ boeˬ ceuꞈ za-awˇ aˇ jiˇ htahˇ-euˬ meh.
Mya laˇ-euˬ miˇ neh aˇ jiˇ maˬ phaˇ paꞈ leˇ-eu jeˬ miˇ-a lehˇ noeˬ noeˬ-ehˇ htahˇ-euˬ qawꞈ aˇ jiˇ ghawˬ mya ni paꞈ leˇ luꞈ nga jeˇ.
Jaˇ laˬ, lmˬ phaw, khuiˬ shuiˇ khuiˬ naˆ, mah yehꞈ, aˬ mui lehˬ-oˬ, choˬ hoˬ, aˇ jiˇ jiˇ diˆ, jiˇ joe, dahˇ doi, hawˇ-eu kuˇ luꞈ heu loꞈ-ehˇ gheh-eu aˇ jiˇ deuˬ paꞈ leˇ htaˬ-euˬ nga jeˇ.
Nah ghahˇ ghahˇ laˇ ngeh keuˆ ni htahˇ-awˇ, aˇ jiˇ ghawˬ mya ni htahˇ paꞈ-awˇ ghoꞈ leˇ-euˬ meh.
Iˇ khahˇ-ahˇ ghoꞈ keuˆ laˇ ngeh Aˇhtah cehˆ haw laˇ-euˬ meh.
Aˇhtah ehˇ-eu, “Aˇlahˬ-oˇ, miˇ nah nawˬ-euˬ aˬ iˬ khuˬ bahˬ ngaˬ neh chiˬ bahˬ-euˬ law hawˇ-euˬ nga.”
Aˇlah ehˇ-eu, “Oˇ, aˬ iˬ khuˬ bahˬ-ahˇ aˬ iˬ maˬ uˇ-eu miˇ neh qhaˬ boeˬ ceuꞈ-awˇ htahˇ-euˬ ma.”
Aˇlahˬ aˇ jiˇ maˬ htahˇ nya ni ghoꞈ laˇ-eu phaˬ lehˇ noeˬ guˆ noeˬ guˆ-ehˇ chu haw-iˇ-euˬ-aˬ, aˇ jiˇ ghawˬ mya ni htahˇ paꞈ laꞈ-euˬ miˇ nah Aˇhtah qawꞈ laˬ qhaˬ chehˇ-eu meh.
Aˇlahˬ-aˬ, Aˇhtah-ahˇ aˬ yawꞈ neh htahˇ paꞈ laꞈ-euˬ aˇ jiˇ qawꞈ ui cuiˆ phaˇ biꞈ nehˬ-awˇ bi ghoꞈ-iˇ-euˬ meh.


Ngaˇ htiˬghaˬ tehꞈ-aˬ laˬ Gaˇ maˬ chah-iˇ ma. Aˇ loˇ....beh htaˬ-euˬ khuiˇ zaˇ laꞈ zaˇ heu deuˬ-aˬ, doeˬ kuꞈ dui dui nga. Jaˬ lehˇ qhaˇ baw-eu phaw ghahˬ ghahˬ-ehˇ iˇ-eu aˬ yehˆ, nyoeˇ jawꞈ ni gheh-eu aˇ bawˇ, baw duˆ deuˬ, caꞈ hmˬ nyoeˇ jawꞈ ni gheh-awˇ mehˬ toˆ neˇ tceuˆ ni gheh-euˬ qhaˬ jeˬ, yaw shuiˇ yaw neˇ-ehˇ gheh-eu byaˬ byaˬ maꞈ, mˬ phaw ghawˇ leuˇ haw naˇ, shawˇ jehˆ ni, phuiˇ suˬ ni gheh-eu mˬ, miˇ tsa phaw haw kha naˇ, nyoeˇ naˆ naˆ-eu miˇ tsaˬ htahˬ qhawˇ, Aˇloˇ...Aˇ naˆ ni nui ma saˇ laˇ phaˬ-ehˇ gheh-eu nga.
Aˇ bawˇ naˇ shmˇ uˬ moˆ nuiˇ-awˇ sahˬ boꞈ ui cuiˆ gui la. Oˇ, sahˬ boꞈ phaˇ dmˬ yaw baˬ-ahˇ neh yaw htuˇ jiˇ jaˆ nga. Dawˬ oeˇ ui cuiˆ tehꞈ-ahˇ neh zawˇ mahˇ-eu dawˬ oeˬ gheh jaˆ nga. Sahˬ boꞈ heu gui-eu-aˬ, ngaˇ pyeuꞈ mawꞈ-eu ghaˬ pyeuꞈ nya meh. Ghawˬ mya jeˬ laꞈ qhoeˇ ngaˬ-ahˇ sheuˬ gheh-eu meh.
Nymˬ-mˇ-aˬ, aˬ khuiˇ oeˬ khahˬ tcoꞈ-awˇ ngaˇ zawˇ gaˬ-eu jeˬ zaˬ deuˬ nehˬ-ehˇ niˇ gha-eu aˇ yamˬ meh. Nga maꞈ-aˬ, chaˇ dawˬ yeu yeu-ehˇ chaˇ chaˇ-ehˇ zawˇ byawˬ nya. Aˬ khuiˬ-aˬ, kaoˇ, kaoˇ lehˇ tcehꞈ naˇ, aˇ miˇ-aˬ myaˇ-awˇ, myaˇ-awˇ lehˇ guˇ-awˇ, ciꞈ myehꞈ-aˬ, mehˆ, mehˆ lehˇ guˇ nya.
Haˇ....haˇ....haˇ...., htiˬ ghaˬ tehꞈ nga lehˇ-aˬ, zawˇ byawˬ laˇ phaˬ-ehˇ gheh-eu jeˬ ghawˬ mya ni jaˆ nga. Ngaˇ jawˇ-eu jawˬ jawˬ-ehˇ ngaˬ nehˬ-ehˇ niˇ gha mawꞈ-eu jeˬ ghawˬ mya ni jaˆ meh. Ngaˇ poˆ doˆ nya-eu loˬ-eu tehꞈ meh. Ngaˇ-aˬ, ngaˇ htiˬ ghaˬ tehꞈ maˬ ngeuˇ. Zawˇ byawˬ nya.


Aˬkhaˬ zaˬ mˇ dzaˬ qawꞈ dawˇ-eu Yaˇ byaꞈ byaꞈ, yaˇ myaˬ myaˬ, yaˇ htuˇ htuˇ, yaˇ kheuˬ kheuˬ-awˇ yaˇ ji ji ghaˬ naˇ aˇ bah juˆ ma.
Yaˇ duˬ duˬ-awˇ yaˇ deh deh ghaˬ naˇ chehˇ tcawˆ-awˇ chehˇ kha ma.
Chehˇ dehꞈ goˇ laˇ naˇ chehˇ yaˇ moꞈ-awˇ chehˇ yehˆ lehˬ ma.
Chehˇ ghoˆ bymˬ ghoˆ doˆ doˆ laˇ-awˇ htiˬ qhehˬ naˇ chehˇ myah laˇ meh.
Chehˇ myah laˇ naˇ chehˇ yehˬ yehˬ, chehˇ diꞈ ghoˆ bymˇ-awˇ chehˇ bymˇ baꞈ ma.
Chehˇ diˬ diˬ, chehˇ deh deh, chehˇ baw baw-awˇ phehˇ zeuˇ-ahˇ tawˆ ahˇ ma.
Chehˇ laˆ luiˆ jiˇ ngeh jawˇ chehˇ phi phi deuˬ phi, htawˬ deuˬ htawˬ lehˇ iˇ khahˇ-ahˇ phi qoꞈ jiˇ ma.
Keuˆ le-euˬ hawˬ shuiꞈ chehˇ shuiꞈ deuˬ yuˇ-awˇ tsawˇ mawˬ tsawˇ qaˆ deuˬ-ahˇ dzaˬ dawꞈ dawˇ dawꞈ sha nehˬ ma.


Dzaˬma dzaˬma Ya ma phawˬ choeˇ aˇ khahˬ mawˇ ngeh, dzaˬ ma dzaˬ ma.
Aˬ khuiˬ khuiˬ zaˬ shaˬ yoeˬ mawˇ ngeh, dzaˬ ma dzaˬ ma.
Aˇ miˇ ngaˬ shaˬ shaˬ koˆ  mawˇ ngeh, dzaˬ ma dzaˬma.
Ya ciˆ ya ma aˇ mawˇ mawˇ ngeh dzaˬ ma dzaˬ ma.
Lahˬ lahˬ zaˬ ghawˬ bu neˇ mawˇ ngeh dzaˬ ma dzaˬ ma.
Mawˇ neˇ mawˇ zaˬ jehˆ gaˆ boeˬ nmˬ mawˇ ngeh dzaˬ ma dzaˬ ma.
Ciꞈ myehꞈ ciꞈ zaˬ yaˇ moꞈ paꞈ nyoeˇ mawˇ ngeh dzaˬ ma dzaˬ ma.
Jeˬ zaˬ deuˬ-aˬ, aˬ yawꞈ maꞈ-euˬ dzaˇ mawˇ le ngeh dzaˬ ma dzaˬ ma.


Phoˇtaˇleˇ nuiˇ-awˇ haw Aˇ doˆ sahˬ boꞈ sawˇ nymˇ-ahˇ neh ghoꞈ laˇ gaˇ Phoˇtaˇleˇ nuiˇ-awˇ haw.
Aˬ ma myawˬ ahˬ luꞈ gaˇ Phoˇtaˇleˇ nuiˇ-awˇ haw.
Aˬ ma mˇ myawˬ baꞈ qoꞈ gaˇ Phoˇtaˇleˇ nuiˇ-awˇ haw.
Aˬ da saˇ naˇ-ahˇ iˇ gaˇ Phoˇtaˇleˇ nuiˇ-awˇ haw.
Aˬ da saˇ naˇ-ahˇ neh ghoꞈ laˇ gaˇ, Phoˇtaˇleˇ nuiˇ-awˇ haw.
Phoˇtaˇleˇ jiˇ huiˬ laˇ naˇ aˇ doˆ loꞈ-ehˇ sahˬ boꞈ sawˇ-iˇ ma.
Aˬ ma-ahˇ mˇ chaw ma.
Aˬ da loꞈ-ehˇ saˇ naˇ-ahˇ gaˇ mˇ ma.


Laꞈ myawˬ laꞈ muˆ mˇ-eu Aˬ bawˇ Saˇhtah laꞈ myawˬ laꞈ muˆ zawˇ-ehˇ nya-a. Qaˆ phuˬ qaˆ lu, qaˆ khaˇ, qaˆ deu, nuiˇ gawˬ……. heu loꞈ-ehˇ gheh-eu mˇ myawˬ deuˬ qawꞈ zawˇ-ehˇ dzeuꞈ muiˬ nya-eu meh.
Aˬ bawˇ Saˇhtah laꞈ myawˬ laꞈ muˆ zawˇ-ehˇ nya-a. Htiˬ phu siˬ zaˇ-eu zaˇ ma qawꞈ Aˬ bawˇ Saˇhtah neh dzeuꞈ-eu tehꞈ meh.
Aˬ bawˇ Saˇhtah laꞈ myawˬ laꞈ muˆ zawˇ-ehˇ nya-a. Aˬ yawꞈ neh dzeuꞈ-euˬ zaˇ ma-aˬ, ziꞈ qawꞈ ziꞈ-awˇ zaˇ qawꞈ zaˇ muiˬ dui dui nya jeˇ.
Aˬ bawˇ Saˇhtah laꞈ myawˬ laꞈ muˆ zawˇ-ehˇ nya-a. Chehˇ nawˬ gawˬ phu jiˇ ghawˬ mya qoꞈ ya geuꞈ-eu miˇ neh yawˬ ghaˬ na luꞈ ja cheuˬ dui dui meh.
Aˬ bawˇ Saˇhtah laꞈ myawˬ laꞈ muˆ zawˇ-ehˇ nya-a. Aˬ li Aˇmuiˬ gheh aˬ bawˇ Saˇhtah loꞈ-ehˇ laꞈ myawˬ laꞈ muˆ mˇ nya mawꞈ dui dui nya jeˇ.
Aˬ bawˇ Saˇhtah laꞈ myawˬ laꞈ muˆ zawˇ-ehˇ nya-a. Ehˇ qawꞈ, mawˬ laˇ-euˬ miˇ neh gaˇ maˬ phaˇ mˇ choeˇ miˇ-a jeˇ.
Aˬ bawˇ Saˇhtah laꞈ myawˬ laꞈ muˆ zawˇ-ehˇ nya-a. Qhoeˇ miˇ neh, nahˬ zaˬ deuˬ-ahˇ gheh mehˬ nehˬ yaꞈ ma jeˇ.
Aˬ bawˇ Saˇhtah laꞈ myawˬ laꞈ muˆ zawˇ-ehˇ nya-a. Aˇ li Aˇmuiˬ gheh dzaw nya dui dui mawꞈ nya jeˇ.
Aˬ bawˇ Saˇhtah laꞈ myawˬ laꞈ muˆ zawˇ-ehˇ nya-a. Qhoeˇ miˇ neh aˬ li Aˇhtuˬ aˬ bawˇ jawˇ gaˇ cehˆ gheh leꞈ-euˬ meh.
“Aˬ bawˇ nehˬ-ehˇ laꞈ myawˬ laˆ muˆ mˇ dzaw-eu ghaˇ duˬ aˬ jeˬ loˬ hta” lehˇ naˇ haˬ leˇ-euˬ meh.
Aˬ bawˇ ehˇ-eu, “Zaꞈ bawˇ deuˆ-iˇ-awˬ. Zaꞈ bawˇ neh maˬ ngeuˇ naˇ htiˬ jeˬ-iˬ maˬ jahˇ nya-a.”
Qhoeˇ naˇ aˬ li Aˇmuiˬ jiˇ yawˬ nah na luꞈ aˬ bawˇ nehˬ-ehˇ htiˬ nah ui cuiˆ ui cuiˆ-ehˇ mˇ dzaw mˇ dzaw-ehˇ zawˇ ma-ehˇ muiˬ-eu mˇ myawˬ deuˬ mˇ doˆ nya laˇ-euˬ meh.


Aˬ yawꞈ maꞈ deh ma-ahˇ iˇ-euˬ nga Li suˬ aˬ geu gaˇ iˇ luꞈ hta. Li suˬ mawˇ neˇ mawˇ zaˬ poˆ-iˇ luꞈ nga.
Mawˇ neˇ zaˬ aˬ gaˇ iˇ luꞈ hta. Mawˇ neˇ zaˬ aˇ jiˇ jiˇ zaˬ mehˬ nah chaw hteh luꞈ nga.
Aˇ jiˇ jiˇ zaˬ aˬ gaˇ iˇ luꞈ hta. Aˇ jiˇ jiˇ zaˬ aˬ khuiˬ mehˬ nah chaw hteh gheh luꞈ nga.
Aˬ khuiˬ khuiˬ zaˬ aˬ gaˇ iˇ luꞈ hta. Aˬ khuiˬ khuiˬ zaˬ aˇ lawˇ mehˬ nah chaw hteh luꞈ nga.
Aˇ lawˇ aˬ gaˇ iˇ luꞈ hta. Aˇ lawˇ qhaˬ phaˬ mehˬ nah chaw hteh luꞈ nga.
Qhaˬ phaˬ aˬ gaˇ iˇ luꞈ hta. Qhaˬ phaˬ deh ma deh lawˬ-ahˇ iˇ luꞈ nga.
Aˬ yawꞈ maꞈ aˬ gaˇ jawˇ luꞈ hta. Aˬ yawꞈ maꞈ deh ma deh lawˬ -ahˇ jawˇ luꞈ meh.


Htahˬ shaˇ-eu Aˇ siˬ ghawˬ mya ni siˬ-eu aˇ bawˇ yaˇ khmˇ htiˬ khmˇ-ahˇ mawˇ ngeh, Li tsaˬ laˬ qhaˬ zawˇ chehˇ-eu meh.
Aˇ bawˇ-ahˇ yaw khawˇ-ehˇ cehˆ daˆ leꞈ-awˇ aˇ siˬ pyaˆ-euˬmeh.
Qhoeˇ ngeh, yaˇ myaˬ deˬ myaˬ deˬ-ehˇ jawˇ-eu yaˇ khmˇ yaw sahˇ, aˬ bawˇ htiˬ ghaˬ Li tsaˬ-ahˇ mawˇ-awˇ, mi chehˇ baꞈ-awˇ cehˆ leꞈ-euˬ meh.
Miˬ chehˇ baꞈ-awˇ oe gaˇ Li tsaˬ ya mawˇ ngeh, aˬ yawꞈ-ahˇ deuˆ sehꞈ le-eu jeˬ nga lehˇ aˇ dzehˬ-ehˇ tsawˬ guˆ-iˇ-awˇ, aˇ bawˇ-ahˇ neh ga kha-euˬ meh.
Li tsaˬ aˬ laꞈ ga naˇ-awˇ maˬ htuˇ nya-ehˇ jawˇ ngeh yaw sahˇ gha oe keuˆ-awˇ, "Ngaˬ-ahˇ maˬ shaˇ ni aˬ jeˬ miˇ neh aˇ siˬ pyaˆ hte" lehˇ naˇ haˬ nehˬ-euˬ meh.
"Aˬ khaˇ naˇ, heu loꞈ-ehˇ htiˬ jawˇ-iˬ maˬ phaˇ jahˇ ma. Iˬ baˇ phyehˬ nehˬ laꞈ-awˬ" lehˇ Li tsaˬ htahˬ shaˇ-euˬ meh.
Qhoeˇ ngeh, yaw sahˇ ghaˬ Li tsaˬ-ahˇ ghawˬ shaˬ haw gaˬ-awˇ, jaˆ ghaˬ lehꞈ nehˬ-euˬ meh. "Aˬ khaˇ naˇ yaw sahˇ-ahˇ maˬ shaˇ ni aˇ siˬ maˬ ya pyaˆ dzaˬ-a de" lehˇ yaw muiˬ-ehˇ mehˬ nehˬ-awˇ bi ghoꞈ leˇ-euˬ meh.


Miˬma hawˇ-eu Buˇyuiꞈ mehˬ tsoeˬ guꞈ-eu Miˬma hawˇ-eu Buˇyuiꞈ nyaꞈ mehˬ tsoeˬ guꞈ-eu ghaˇ duˬ lehˬ hmˬ-awˇ dawꞈ leˇ-euˬ meh.
Miˬma mehˬ  tsoeˬ guꞈ htehˇ htehˬ luꞈ ngeh Buˇyuiꞈ mehˬ tsoeˬ maˬ guꞈ nya-eu uˬ taꞈ  aˬ ghawꞈ laˆ byoˆ-awˇ  noeˬ maˬ doˆ ni jawˇ-eu meh.
"Guꞈ-awˬ lawˇ Buˇyuiꞈ-oˬ. Aˬ jeˬ shaˇ noeˬ shaˇ noeˬ-ehˇ jawˇ le," lehˇ ehˇ nehˬ ngeh, Ngaˬ-ahˇ maˬ guꞈ nya nya aˬ ghawꞈ jiˇ laˆ byoˆ-euˬ meh," lehˇ ehˇ-eu meh.
"Aˬ jeˬ neh phaˇ guꞈ nmˇ neh. Hehˬ, ngaˬ-euˬ aˬ ghawꞈ biꞈ nehˬ nyaˇ. Ngaˇ guꞈ gaˇ haw haw-ehˇ guꞈ-awˬ."lehˇ ehˇ nehˬ-euˬ meh.
Buˇyuiꞈ-aˬ Miˬma guꞈ gaˇ haw haw-ehˇ mehˬ tsoeˬ guꞈ nya dui dui laˇ-euˬ meh.
Nymˬ-mˇ poˆ-aˬ, Miˬma hawˇ-eu Buˇyuiꞈ mehˬ tsoeˬ ghawˬ mya ni guꞈ-awˇ mehˬ tsoeˬ guꞈ dm, ahˬ qawꞈ ahˬ-euˬ meh.


Buˇ phyaw ghaw nyoeˇ kha-eu Buˇphyaw-aˬ, ghawˬ nyoeˇ kha yamˬ keuˆ laˇ  ngeh aˬ yawꞈ-euˬ yaˇ khmˇ-ahˇ ghawˬ nyoeˇ kha luꞈ-eu  meh.
Buˇphyaw neh ghaw nyoeˇ kha-euˬ  muiˬ dui dui laˇ-awˇ maˬ dzaˬ jiˇ choeˇ-a.
Htiˬ nah-aˬ, Buˇphyaw aˬ yawꞈ-euˬ ghawˬ nyoeˇ yaˇ khmˇ-ahˇ haw-iˇ ngeh aˬ juˬ dzaˬ dui dui luꞈ gaˇ mawˇ-awˇ tsawˬ guˆ-iˇ-euˬ meh.
Aˬjuˬ heu deuˬ maˬ laˆ sehꞈ naˇ  ghawˬ nyoeˇ maˬ phaˇ ya dzaˬ-eu ngaˇ-a lehˇ  noeˬ-awˇ aˬ juˬ deuˬ nyehꞈ sehꞈ-euˬ meh.
Buˇphyaw-euˬ ghawˬ nyoeˇ yaˇ khmˇ aˬ juˬ maˬ phaˇ dzaˬ-euˬ miˇ neh ghawˬ nyoeˇ muiˬ dui dui laˇ-euˬ meh.
Buˇphyaw aˬ yawꞈ neh kha-euˬ ghawˬ nyoeˇ maˬ dzaˬ jiˇ choeˇ-eu miˇ neh aˬ chawˬ-ahˇ qawꞈ biꞈ nehˬ-awˇ bi dzaˬ-euˬ meh.


Aˇ hmˇ lehˬ-iˇ ma "Hmˇ ji shuiˇ lehˬ ma. Leuꞈ tsahˬ tsahˬ-eu mawˇ laˇ, leuꞈ tsahˬ tsahˬ-eu mawˇ laˇ," lehˇ dawˬ chaˇ yeu yeu-ehˇ chaˇ chaˇ-ehˇ aˇ hmˇ lehˬ-iˇ-eu zawˇ-ehˇ byawˬ nya.
Aˬ dui maꞈ aˇ muˇ nyiˬ muˇ biˇ  paˆ-awˇ aˇ hmˇ lehˬ-iˇ khaˇ beuˇ la.
Nga maꞈ miˬ shuˬ gawˬ jawˬ phaw lehˬ leˇ ma. Naw maꞈ ghaˬ law phaw lehˬ- iˇ lawˬ de.
Miˬ shuˬ gawˬ jawˬ-ahˇ le keuˆ ngeh miˬ shuiˇ phoˬ, hmˇ gheuˬ, miˬ shuˬ hmˇ jehˆ deuˬ ghawˬ mya ni leuꞈ nga.
Ghaˬ lawˬ phaw iˇ keuˆ ngeh, hmˇ ji shuiˇ hawˇ-eu hmˇ qhaˬ deuˬ ghawˬ mya ni leuꞈ nga.
Nahˇ ma ga ahˇ-eu keuˆ laˇ naˇ, jawˇ duˬ heu tsahˇ-ahˇ dzoeˇ ma la.
Aˇ hmˇ heu deuˬ hmˇ koˆ koˆ-awˇ bi jaˆ ma.
Chehˇ yehˬ chehˇ yuˇ mˇ ngeh yamˬ-ahˇ aˇ hmˇ koˆ chehˇ meu meu dzaˬ-eu zawˇ-ehˇ khuiˇ nya.
Aˇ hmˇ koˆ qhoeˇ puꞈ aꞈ-awˇ saˬ phiˇ htahˬ dzaˬ-eu qawꞈ zawˇ-ehˇ khuiˇ nya.
Jawˇ la yamˬ-ahˇ keuˆ ni qawꞈ aˬ hmˇ koˆ qhoeˇ dzaˬ-eu zawˇ-ehˇ khuiˇ nya.
Htiˬ qoꞈ qoꞈ lah dzaˬ loꞈ ni aˇ hmˇ koˆ qhoeˇ koˆ htaˬ beuˇ.
Aˇ yamˬ tsaˬ tsaˬ ni keuˆ le-eu sahˬ lahˬ ghawˬ daˇ deuˬ-ahˇ yaw muiˬ-ehˇ laˆ saˆ-awˇ jeˬ hmˬ htaˬ nya naˇ htiˬ qoꞈ qoꞈ lah dzaˇ dzaˬ-eu maˬ phaˇ ya shaˬ meh.


Jeˬ zaˬ deuˬ-euˬ hteˇ saˇ Ya ciˆ ya ma ya uˆ kha, "Kawˬ taˇ kawˬ laˇ" lehˇ daˇ nya.
Qhaˬ laˬ laˬ dzoeˬ-eu hteˇ saˇ,  "Aˬ-u, aˬ-u" lehˇ dzoeˬ nya.
Aˇ miˇ miˇ zaˬ-euˬ hteˇ saˇ nya. "Myaˇ-aw, myaˇ-aw" lehˇ mahˇ nya.
Aˬ khuiˬ tcehˆ-eu hteˇ saˇ, "Kaoˇ kaoˇ kaoˇ" lehˇ tcehˆ nya.
Qhaˬ phaˬ guˇ-eu hteˇ saˇ gheh   "Ah-i, ah-i" lehˇ guˇ meh.
Qhaˬ qhoeˬ aˇ bawˇ-ahˇ zaw dawꞈ-awˇ "Duˬ duˇ duˇ" lehˇ duˇ nya.
Jeˬ zaˬ heu deuˬ-euˬ hteˇ saˇ gheh, zawˇ ma-ehˇ gaˬ laˇ phaˬ-eh gheh.


Htahˬ khuiˬ gaˇ kawˆ Htiˬ nah-aˬ, zaˬ smˇ ghaˬ aˬ bawˇ jawˇ gaˇ laˇ-awˇ, "Aˬ bawˇ-oˇ, nga maꞈ-ahˇ htahˬ khuiˬ gaˇ kawˆ dawˬ oeˇ ja mehˬ nehˬ laꞈ" lehˇ ehˇ laˇ-euˬ meh jeˇ.
Aˬ bawˇ-aˬ, "Euˬ, nawˬ maꞈ yaw muiˬ-ehˇ naˇ haˬ de" lehˇ ehˇ-awˇ gawˇ luˬ ghoˆ tcehꞈ gheh-euˬ meh.
"Htahˬ khuiˬ-aˬ, htahˬ khuiˬ laꞈ ghaw tcoꞈ meh. Aˬ yawꞈ-aˬ tsaˬ puˆ laꞈ qhoeˇ aˬ iˬ byoe-ahˇ uˇ-eu meh."
"Htahˬ khuiˬ-aˬ, aˬ iˬ-ahˇ zawˇ ya leˇ-eu miˇ neh aˬ iˬ byoe-ahˇ jawˇ-eu meh."
"Aˬ yawˬ-aˬ, mehˬ laˇ ghawˬ mahˇ ni tcoꞈ meh. Mehˬ laˇ qhoeˇ-ahˇ myahˬ laˇ nya-eu duˬ qhaˬ qawꞈ ahˇ meh."
"Aˬ iˬ deuˬ-aˬ, mehˬ laˇ qhoeˇ-ahˇ aˬ yawꞈ maꞈ-euˬ dzaˇ nga lehˇ noeˬ noeˬ-ehˇ ga bymˇ laˇ-eu meh."
"Aˬ yawꞈ-euˬ mehˬ laˇ-ahˇ aˬ iˬ deuˬ htiˬ byah ni byah laˇ naˇ, htahˬ khuiˬ-aˬ, laˬ qhaˬ htiˬ chehˇ dzaˬ ahˇ leꞈ-eu meh" lehˇ ehˇ-awˇ dawˬ oeˇ aˇ saˬ saˬ-euˬ meh.


Aˬ suˇ ghaˬ chaw ba neh le Aˬ buˇ seuˬ ghaˬ phaˇ dmˬ maˬ jaˆ
Aˬ buˇ aˇ baˇ boꞈ ma. Aˬ da doeˬ sheu nehˬ laꞈ meh.
Aˬ buˇ doeˬ sheu ma. Aˬ ma aˇ baˇ htehˬ nehˬ laꞈ meh.
Aˬ buˇ aˇ baˇ htehˬ doˆ ma. Aˬ phiˬ aˇ baˇ lehꞈ myahˬ nehˬ laꞈ meh.
Aˬ buˇ aˇ baˇ lehꞈ myahˬ ma. Aˬ bawˇ dawˬ oeˇ boꞈ nehˬ laꞈ meh.
Aˬ buˇ dawˬ oeˇ boꞈ ma. Aˇ doˆ seuˬ ghaˬ nyehꞈ tawꞈ nehˬ laꞈ meh.

Aˬ buˇ seuˬ ghaˬ phaˇ dmˬ jaˆ ma. Sahˬ boꞈ gui khaˇ beuˇ.


Aˬ chawˬ-euˬ myawˬ-ahˇ meh juiˇ maˬ ya juiˇ-a Htiˬ miˇ-aˬ, Aˇmehˇ-euˬ aˬ li aˇ dzehˬ-ehˇ ngoeˇ-eu miˇ neh aˬ da a ma nyiˬ ghaˬ nui ma suˬ saˬ dui dui luꞈ meh. Aˬ jeˬ miˇ neh ngoeˇ-eu qawꞈ maˬ siˬ, mehˇ shuiˇ qawꞈ maˬ shuiˇ tawˆ nya-eu miˇ neh aˬ da aˬ ma nui ma cawˆ laˇ htaˬ-euˬ meh. Qhoeˇ ngeh, mawˇ neˇ kawꞈ dzaˬ-eu lehˇ qhoeˬ sho haw luꞈ-eu qhaˬ laˬ htiˬ mawˇ iˇ khahˇ laꞈ oˆ loꞈ luꞈ-eu meh. Aˇmehˇ-aˬ, aˬ yawꞈ-euˬ aˬ li-ahˇ "Nawˇ ngoeˇ-eu maˬ naˬ leˇ naˇ qhaˬ laˬ ma laˇ-awˇ kawꞈ dzaˬ laˇ meh" lehˇ laˆ guˆ nehˬ-euˬ meh.
Aˬda ehˇ gaˇ ya gaˬ ngeh, aˬ li ghaˬ phaˇ ngoeˇ dzehˬ-awˇ "Ngaˇ qhaˬ laˬ-ahˇ maˬ guˆ. Htiˬ pawꞈ-iˬ maˬ guˆ" lehˇ guˇ guˇ-ehˇ phaˇ ngoeˇ-eu meh. "Nawˇ qhaˬ laˬ-ahˇ maˬ guˆ naˇ, aˬ jeˬ-ahˇ guˆ nya neh" lehˇ aˬ da ghaˬ nui ma phehˇ phehˇ-ehˇ phaˇ guˇ nehˬ naˇ, aˬ li ghaˬ "Ngaˇ htiˬ jeˬ-ahˇ-iˬ maˬ guˆ. (Laˆ)-ahˇ guˆ-eu tehꞈ nya" lehˇ ehˇ qoꞈ nehˬ-euˬ meh. Aˬ da aˬ maꞈ nyaꞈ gheh (Laˆ) aˬ jeˬ-ahˇ ehˇ hta lehˇ zahˬ leˇ htaˬ-euˬ meh. Mawˇ neˇ gheu dzaˬ laˇ-eu lehˇ laˇ htaˬ-euˬ qhaˬ laˬ gheh (Laˆ)-ahˇ zahˬ leˇ htaˬ-awˇ, mawˇ neˇ qhoeˬ-eu lehˇ laˇ htaˬ-euˬ suˇ qhoeˬ nyiˬ ghaˬ qawꞈ (Laˆ) lehˇ ehˇ-eu miˇ neh zahˬ leˇ htaˬ-euˬ meh.
Suˇ qhoeˬ nyiˬ ghaˬ-aˬ, zawˇ guˆ laˇ htaˬ-awˇ htiˬ ghaˬ htiˇ ghaˬ (Laˆ) gaˇ kawˆ naˇ haˬ qawꞈ maˬ siˬ nya-a. Ehˇ qawꞈ, aˬ yawꞈ maꞈ-euˬ miˬ zaˬ deuˬ neh "Mawˇ neˇ htiˬ mawˇ maˬ tsahˇ ni htaˬ ghoꞈ laˇ. Mehˬ boeˬ yaw dahˬ dahˬ-ehˇ gheh-eu mawˇ neˇ tseˇ-awˇ tsahˇ lawˬ" lehˇ ehˇ-euˬ dawˬ deuˬ-ahˇ noeˬ mawˇ laˇ-eu meh. Nyiˬ ghaˬ luꞈ mawˇ neˇ htiˬ mawˇ tsahˇ za ni tsahˇ ma lehˇ ehˇ-awˇ htiˬ mawˇ jiˇ htiˬ mawˇ-euˬ mehˬ boeˬ-ahˇ sawˆ haw-euˬ meh. Aˇ saˬ saˬ laˇ gaˇ jawˇ-eu mawˇ-ahˇ sawˆ keuˆ ngeh mehˬ boeˬ aˇ dzehˬ-ehˇ maˬ choe-ehˇ yaw dahˬ dahˬ lehˇ gheh-eu miˇ neh aˇ caˆ yaw muiˬ-ehˇ paꞈ tawꞈ-awˇ tsahˇ qhoeˬ-euˬ meh.
Qhaˬ laˬ-ahˇ zahˇ tsui ni gheh gaˇ aˇ caˆ paꞈ-awˇ tsahˇ-euˬ miˇ neh, aˬ yawꞈ nyaꞈ-aˬ mawˇ neˇ tsahˇ za-euˬ ma lehˇ noeˬ noeˬ-ehˇ laˬ qhaˬ htiˬ chehˇ chah luꞈ-eu meh. Qhaˬ laˬ qhoeˇ mawˇ gheh suˇ qhoeˬ qhoeˇ nyiˬ ghaˬ-ahˇ (Laˆ) nya lehˇ noeˬ-awˇ guˆ guˆ-ehˇ chah luꞈ-eu meh. Mehˬ hu phaw htiˬ ghaˬ tsahˇ naˇ mehˬ nah phaw neh htiˬ ghaˬ hteh lehˇ uˬ ciꞈ miˇ lah-ehˇ chah-euˬ meh. Uˬ bya bya moˬ bya shehˬ shehˬ laˇ naˇ, mehˬ nah phaw chaw hteh luꞈ-eu ghaˬ, mawˇ neˇ-ahˇ maˬ duˇ nga lehˇ haw siˬ-euˬ meh. Ehˇ qawꞈ aˬ jeˬ nga lehˇ maˬ mawˇ shawˇ laˇ-eu miˇ neh (Laˆ) jeˬ nga lehˇ noeˬ-awˇ maˬ phaˇ iˇ tcaꞈ ni jawˇ yaꞈ-euˬ meh.
Uˬ bya bya laˇ ngeh, mehˬ hu phaw tsahˇ luꞈ-eu ghaˬ uˬ ciꞈ miˇ lah-ehˇ chah luꞈ-eu miˇ neh ghaˬ doeˇ doeˇ laˇ-awˇ ghaˬ naˬ htiˬ qhehˬ naˬ-eu ghaˇ duˬ aˇ bawˇ dawˬ phehˬ-ahˇ tsahˇ-awˇ le-euˬ meh. Aˬ yawꞈ tsahˇ-awˇ chah luꞈ-eu-aˬ mawˇ neˇ maˬ ngeuˇ-ehˇ qhaˬ laˬ pyeuꞈ luꞈ gaˇ ya mawˇ-awˇ tsawˬ guˆ-iˇ-euˬ meh. Qhaˬ laˬ-euˬ mehˬ boeˬ qawꞈ uˬ ciꞈ miˇ lah-ehˇ aˇ caˆ paꞈ tawꞈ-awˇ bi gheu-euˬ miˇ neh shiˬ lehꞈ gaˇ ya mawˇ ngeh, aˬ yawꞈ-euˬ chawˬ-ahˇ kawˆ sehꞈ dzaˬ-euˬ nga lehˇ noeˬ leˇ-euˬ meh.
Suˇ qhoeˬ qhoeˇ ghaˬ aˇ dzehˬ-ehˇ guˆ dzeuˇ-awˇ tsahˇ laꞈ-euˬ qhaˬ laˬ-ahˇ siˬ guˬ maˇ sheuˇ aˇ bawˇ-ahˇ yaw muiˬ-ehˇ paꞈ tawꞈ-awˇ aˇ bawˇ uˬ du cehˆ daˆ leꞈ-euˬ meh. Suˇ qhoeˬ ghaˬ aˇ bawˆ uˬ du daˆ-awˇ "Jeˬ zaˬ deuˬ-oˇ, naw maꞈ-ahˇ kawꞈ dzaˬ laˇ-eu qhaˬ laˬ-ahˇ aˇ bawˇ uˬ moˆ paꞈ tawꞈ htaˬ-euˬ ma. Yaw khawˇ-ehˇ oe-awˇ diˬ sehꞈ le-awˬ" lehˇ guˇ-euˬ meh. Htiˬ qhehˬ gheh naˇ, jeˬ zaˬ deuˬ dawˬ tawˆ luꞈ laˇ uiˬ jiˇ-awˇ, aˬ yawꞈ maꞈ htiˬ mawˇ htiˇ mawˇ "Qhoeˇ ba aˇ bawˇ uˬ du daˆ leˇ htaˬ-euˬ qhoeˇ aˬ jeˬ nga. Qhaˬ laˬ laˬ ma heu mawˇ-ahˇ aˬ yawꞈ aˬ joˆ-ehˇ nyehꞈ mi nya-euˬ nga" lehˇ naˇ haˬ naˇ haˬ-ehˇ zahˬ leˇ htaˬ-euˬ meh.
Qhoeˇ ngeh, jeˬ zaˬ deuˬ laꞈ qhoeˇ neh qhaˬ hmˇ mawˇ-aˬ, suˇ qhoeˬ qhoeˇ ghaˬ-ahˇ haw-eu ghaˇ duˬ aˇ bawˇ uˬ du daˆ leˇ-awˇ suˇ qhoeˬ shaꞈ luꞈ-eu mi chehˇ-ahˇ dawˬ miˬ nya lehˇ noeˬ-awˇ gheu gheh-euˬ meh. Suˇ qhoeˬ jiˇ guˆ guˆ-ehˇ mi chehˇ-ahˇ gheu qoꞈ gheh gaˇ qhaˬ hmˇ-euˬ aˬ laꞈ-ahˇ mi chehˇ gheu khaˬ-euˬ meh. Qhaˬ hmˇ-aˬ, naˇ-eu miˇ neh "Oˇ oˇ ....." lehˇ guˇ guˇ-ehˇ aˇ bawˇ-ahˇ neh yaw khawˇ-ehˇ cehˆ kha gheh-euˬ meh.
Qhaˬ hmˇ guˇ-eu miˇ neh, suˇ qhoeˬ ghaˬ phaˇ guˆ dzehˬ laˇ-awˇ aˬ khuiˇ aˬ laꞈ qawꞈ yaw dzuˬ dzuˬ laˇ-euˬ miˇ neh aˇ bawˇ-ahˇ maˬ phaˇ nyehꞈ htehˬ ziꞈ nya-ehˇ ga kha leꞈ-euˬ meh. Suˇ qhoeˬ-aˬ, aˇ bawˇ uˬ du neh "Bah..." lehˇ ga kha gheh-awˇ qhaˬ laˬ-euˬ gaˇ dzeˇ nyiˬ paˆ-ehˇ ga htaˬ-iˇ-awˇ ga sehꞈ shaw-euˬ meh. Qhaˬ laˬ gheh (Laˆ) oe-awˇ aˬ yawꞈ-ahˇ dzaˬ laˇ-euˬ phaˬ lehˇ noeˬ-eu miˇ neh dehꞈ le shiˇ le-ehˇ gheu-awˇ aˇ caˆ behˇ tcehˆ-awˇ cehˆ byoˆ-euˬ meh.
Qhaˬ hmˇ-aˬ, suˇ qhoeˬ-euˬ mi chehˇ neh bi gheu khaˬ-euˬ miˇ neh iˬ nah keuˆ ni aˬ laꞈ-ahˇ maˇ byawꞈ baw-eu meh. Qhaˬ laˬ-aˬ, siˬ guˬ maˇ sheuˇ aˇ bawˇ-ahˇ paꞈ tawꞈ htaˬ-euˬ aˇ caˆ behˇ tcehˆ-eu lehˇ behˇ-euˬ miˇ neh, iˬ nah keuˆ ni siˬ guˬ maˇ sheuˇ aˇ bawˇ-aˬ ui cuiˆ yaw ghahˬ ghahˬ lehˇ gheh-awˇ dawˇ choe ni gheh-eu siˬ guˬ maˇ sheuˇ aˇ bawˇ maˬ jaˆ-a. Aˬ chawˬ-euˬ myawˬ-ahˇ meh juiˇ juiˇ-euˬ suˇ qhoeˬ-aˬ, aˬ yawꞈ-eu nymˇ sawˇ jiˇ zaˬ deuˬ nehˬ-ehˇ maˬ phaˇ ya dzoeˇ ni shiˇ-eu jeˬ keuˆ le-euˬ meh.